Puncte esenţiale ale sesiunii plenare, Strasbourg, 15-18 decembrie 2008
Instituţii
2008-12-15 - 17:52
Temele majore ce vor fi dezbatute in cadrul sesiunii plenare sunt: Concluziile Consiliului European din 11-12 decembrie 2008 şi bilanţul preşedinţiei franceze a UE; Ceremonia de decernare a premiului Saharov; Pachetul legislativ privind schimbările climatice; Directiva privind timpul de lucru; Siguranţa jucăriilor; Adoptarea bugetului UE pe anul 2009; Infracţiunile rutiere şi aplicarea transfrontalieră a amenzilor; Situaţia drepturilor omului în UE.
Concluziile Consiliului European din 11-12 decembrie 2008 şi bilanţul preşedinţiei franceze a UE
Marţi, la orele 10.00, preşedintele francez Nicolas Sarkozy va prezenta plenului Parlamentului rezultatele Consiliului European.
Aspectele cele mai importante tratate în cadrul Consiliului European sunt: criza economică, tratatul de la Lisabona şi pachetul climă şi energie.
Parlamentul va evalua, în cadrul unei dezbateri, bilanţul preşedinţiei franceze.
Decernarea premiului Saharov
La 17 decembrie, orele 12.00, Parlamentul European va acorda premiul Saharov pentru libertatea de gândire.
Anul acesta premiul îi revine lui Hu Jia, apărător marcant al drepturilor omului din China.
În acest an se aniversează 20 de ani de la acordarea în 1988 a premiului.
Pentru a marca această aniversare foştii laureaţi au fost invitaţi să participe la o conferinţă dedicată drepturilor omului.
Climă şi energie - 20 / 20 / 20 până în 2020
Obiectivul major al acestui pachet legislativ este de a reduce gazele cu efect de seră cu 20%, de a creşte ponderea energiilor regenerabile cu 20% şi de a creşte eficienţa energetică cu 20% până în 2020.
Parlamentul European urmând a adopta 6 rapoarte care se referă la:
Producţia de energie din surse regenerabile, raportul Turmes
Revizuirea sistemului actual de comercializare a cotelor de emisii de gaze cu efect de seră, raportul Doyle
Eforturi comune în vederea reducerii emisiilor de gaze cu efect de seră, raportul Hassi
Stocarea geologică a dioxidului de carbon, raportul Davies
Reducerea emisiilor care provin de la carburanţi, raportul Corbey
Normele de performanţă în materie de emisii pentru noile autoturisme, raportul Sacconi
Directiva privind timpul de lucru
Parlamentul European va adopta în a doua lectură raportul elaborat de Alejandro Cercas (PSE, Spania) privind anumite aspecte ale organizării timpului de lucru.
Revizuirea urmăreşte să creeze un echilibru între protecţia lucrătorilor şi organizarea flexibilă a muncii, luând în considerare jurisprudenţa recenta a Curţii Europene de Justiţie din acest domeniu.
Potrivit majorităţii deputaţilor din cadrul Comisiei parlamentare pentru ocuparea forţei de muncă şi afaceri sociale perioada maximă de lucru în cadrul UE ar trebui să fie de 48 ore pe săptămână, iar derogările existente de la această regulă ar trebuie să fie eliminate în cursul a trei ani.
Siguranţa jucăriilor
Noua directivă revizuită ce urmează a fi adoptată cuprinde următoarele inovaţii: interzicerea totală a substanţelor chimice periculoase, mai exact chimicale cancerigene, toxice pentru reproducere şi/sau mutagene.
La solicitarea Parlamentului ponderea metalelor grele precum plumb, mercur şi cadmiu va fi redusă cu 50% şi nu în ultimul rând vor fi aplicate reguli mai stricte care să limiteze utilizarea agenţilor de parfumare alergeni în jucării.
Adoptarea bugetului UE pe anul 2009
Parlamentul European va vota, în a doua lectură, cu privire la proiectul bugetului UE pentru 2009.
Bugetul general al UE pentru 2009 este de aproximativ 116,09 miliarde Euro sub forma creditelor de plată (0,89% din PIB-ul UE) şi aprox.
133 miliarde Euro (1,03% din PIB-ul UE) credite de angajament.
Infracţiunile rutiere şi aplicarea transfrontalieră a amenzilor
Parlamentul se va exprima cu privire la o nouă propunere de directivă menită să faciliteze aplicarea transfrontalieră a reglementărilor din domeniul siguranţei rutiere.
În momentul de faţă, conducătorii auto care comit infracţiuni într-un alt stat membru decât cel de reşedinţă evită să plătească amenzile impuse.
Obiectivul UE este de a reduce cu 50% numărul victimelor decedate în accidente până în 2010.
Situaţia drepturilor omului şi a drepturilor fundamentale în Uniunea Europeană
Parlamentul European va dezbate împreună cu Consiliul şi Comisia raportul anual cu privire la drepturile omului pe anul 2008.
În acest context va fi dezbătut şi raportul elaborat de Giusto Catania (GUE/NGL, Italia) referitor la situaţia drepturile fundamentale în UE, în perioada 2004-2007, raport ce va fi votat, cel mai probabil, în cadrul sesiunii plenare din ianuarie 2009.
Un raport similar a fost respins în plen, în anul 2004, iar de data aceasta comisia parlamentară a urmărit ajungerea la un compromis.
Emisii mai reduse la autovehicule utilitare grele: standardele EURO VI
Parlamentul European va adopta, în primă lectură, compromisul la care s-a ajuns cu Consiliu în ceea ce priveşte aşa-numitul regulament EURO VI care prevede limite mai stricte a emisiilor provenite de la vehiculele utilitare grele.
Dacă PE adoptă acest regulament, limitele impuse vor fi aplicabile începând cu 1 ianuarie 1014, cu nouă luni mai repede decât prevedea propunerea iniţială a Comisiei.
Garantarea depozitelor bancare: 2009 - 50 000 Euro, 2010 - 100 000 Euro
În cazul în care o bancă europeană falimentează, economiile cetăţenilor ar trebui să fie garantate până la 50 000 Euro în 2009 şi 100 000 Euro în 2010, potrivit Comisiei pentru afaceri economice şi monetare.
Aceasta a aprobat în mare parte propunerea Comisiei privind sistemele de garantare a depozitelor, plafonul de garantare şi termenul de plată a compensaţiilor.
Impactul contrafacerii şi pirateriei asupra comerţului internaţional
Contrafacerea şi pirateria au consecinţe alarmante asupra economiei europene.
Uniunea Europeană este cel de-al doilea importator mondial de bunuri şi servicii şi datorită faptului că piaţa sa unică este larg deschisă şi transparentă, este expusă unui veritabil risc de a fi invadată de produse contrafăcute.
Deputaţii europeni solicită o mai bună respectare a drepturilor intelectuale la nivel mondial.
Crearea unei pieţe comune pentru produsele din domeniul apărării
Parlamentul European va dezbate, în prima lectură, directiva de simplificare a termenilor şi condiţiilor de transfer al produselor din domeniul apărării în interiorul Uniunii Europene.
Propunerea face parte dintr-un pachet legislativ menit să conducă la crearea unei pieţe europene pentru produsele din domeniul apărării, ceea ce reprezintă o condiţie de bază pentru promovarea Politicii Europene de Securitate şi Apărare (PESA).
Planul de acţiune european privind mobilitatea locurilor de muncă (2007-2010)
În vederea reducerii obstacolelor ce stau în calea la mobilităţii forţei de muncă, Comisia a lansat în decembrie 2007 un Plan de acţiune european.
Raportul PE, elaborat de Monica Maria Iacob-Ridzi (PPE-DE, România) susţine iniţiativa Comisiei şi atrage atenţia asupra problemelor existente în domeniul social, cel al asigurărilor, precum şi la obstacolele administrative în ceea ce priveşte mobilitatea.
Drepturile omului în lume
Sesiunea plenară se va încheia, ca de obicei, cu dezbaterea cazurilor de violare a drepturilor omului, a democraţiei şi a principiului statului de drept.
În această sesiune pe ordinea de zi se află: Zimbabwe, Nicaragua şi Russia (agresiuni împotriva apărătorilor drepturilor omului şi procesul privind uciderea Annei Politkovskaya).
20081212IPR44327
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
