12.12.2011 B7-0697/2011 PROPUNERE DE REZOLUŢIE depusă pe baza declaraţiei Vicepreşedintelui Comisiei/Înaltului Reprezentant al Uniunii pentru afaceri externe şi politica de securitate
în conformitate cu articolul 110 alineatul (2) din Regulamentul de procedură
referitoare la Summitul UE-Rusia ( 2011/2948(RSP) )
Charles Tannock
,
Ryszard Antoni Legutko
,
Tomasz Piotr Poręba
,
Marek Henryk Migalski
,
Geoffrey Van Orden
,
Michał Tomasz Kamiński
,
Roberts Zīle
,
Ryszard Czarnecki
,
Janusz Wojciechowski
,
Konrad Szymański
,
Adam Bielan
în numele Grupului ECR
PE479.396v01-00 B7‑0697/2011 Rezoluţia Parlamentului European referitoare la Summitul UE-Rusia ( 2011/2948(RSP) )
Parlamentul European ,
– având în vedere actualul Acord de parteneriat şi cooperare (APC) dintre Comunităţile Europene şi statele membre, pe de o parte, şi Federaţia Rusă, pe de altă parte JO L 327, 28.11.1997, p.
1.
, şi negocierile iniţiate în 2008 privind un nou acord UE-Rusia,
– având în vedere rapoartele şi rezoluţiile sale anterioare referitoare la Rusia şi la relaţiile dintre UE şi Rusia,
– având în vedere consultările dintre UE şi Rusia privind drepturile omului,
– având în vedere declaraţia comună de la Consiliul de parteneriat permanent UE-Rusia privind libertatea, securitatea şi justiţia din 11 octombrie 2011 de la Varşovia,
– având în vedere declaraţiile comune prezentate la cel de al 27-lea Summit UE-Rusia care a avut loc la Nijni Novgorod în perioada 9-10 iunie 2011,
– având în vedere declaraţia din 6 decembrie 2011 a Vicepreşedintelui Comisiei/Înaltului Reprezentant al Uniunii pentru afaceri externe şi politica de securitate cu privire la alegerile pentru Duma de Stat din Federaţia Rusă,
– având în vedere agenda Summitului UE-Rusia din 15 decembrie 2011,
– având în vedere articolul 110 alineatul (2) din Regulamentul său de procedură,
A. întrucât alegerile parlamentare din Rusia din 4 decembrie 2011 au fost marcate de o serie de nereguli electorale semnificative;
B. întrucât doar şapte partide au fost autorizate să prezinte candidaţi, iar principalelor grupări de opoziţie, printre care şi Partidul Libertăţii Poporului, li s-a interzis înregistrarea şi desfăşurarea unei campanii electorale;
C. întrucât în ziua alegerilor s-au raportat numeroase nereguli, inclusiv cazuri de votare multiplă (aşa-numitele „carusele ale autobuzelor”), de împiedicare a activităţii observatorilor din partea partidelor şi de voturi frauduloase; întrucât Biroul pentru Instituţii Democratice şi Drepturile Omului (ODIHR) din cadrul OSCE a evaluat numărarea voturilor drept „defectuoasă sau foarte defectuoasă” în 34 din cele 115 secţii de votare;
D. întrucât grupul de observare electorală Golos a fost hărţuit de autorităţi, care i-au impus o amendă de 1 000 USD pentru presupuse încălcări ale legii electorale şi au reţinut-o la 3 decembrie pe Lilia Şibanova, directoarea grupului, timp de 12 ore pe aeroportul din Moscova; întrucât mai multe portaluri media independente sau ale opoziţiei au fost atacate de hackeri în ziua alegerilor;
E. întrucât în perioada imediat următoare alegerilor, în Moscova, Sankt Petersburg şi alte oraşe au început proteste paşnice, iar poliţia a reţinut sute de persoane;
F. întrucât, înainte de alegeri, funcţionari din cadrul guvernului şi reprezentanţi ai autorităţilor locale au exercitat presiuni asupra funcţionarilor publici, profesorilor, pensionarilor şi studenţilor şi i-au ameninţat pentru ca aceştia să-şi garanteze sprijinul pentru partidul Rusia Unită;
G. întrucât, în calitatea sa de stat membru al Consiliului Europei şi al Organizaţiei pentru Securitate şi Cooperare în Europa (OSCE), precum şi de semnatară a declaraţiilor ONU, Rusia s-a angajat să apere şi să promoveze drepturile omului, libertăţile fundamentale şi statul de drept;
H. întrucât UE şi Rusia cooperează pentru a soluţiona numeroase provocări bilaterale şi mondiale, pe baza unor angajamente şi interese comune;
I. întrucât este important ca UE să aibă o poziţie comună şi să manifeste solidaritate şi unitate în relaţiile sale cu Federaţia Rusă;
J. întrucât în Declaraţia comună privind parteneriatul pentru modernizare, UE şi Rusia au afirmat că relaţia lor în curs de dezvoltare se bazează pe un angajament profund faţă de principiile democratice, drepturile fundamentale şi drepturile omului, precum şi statul de drept; întrucât Parteneriatul pentru modernizare ar trebui să facă parte integrantă din Acordul de parteneriat şi cooperare;
K. întrucât energia are un rol major în relaţiile UE-Rusia şi este în continuare un instrument esenţial al politicii economice şi externe a Rusiei;
L. întrucât Preşedintele Medvedev a declarat că este urgent să se combată corupţia enormă din Rusia şi s-a angajat public să consolideze statul de drept în Rusia, punând la îndoială independenţa sistemului judiciar şi juridic din Rusia;
M. întrucât Consiliul pentru drepturile omului de pe lângă Preşedinţie a ajuns la concluzia că organismele de stat împiedică anchetarea cazului de corupţie dezvăluit de Serghei Magnițki şi a prezentat dovezi ale încălcărilor grave ale drepturilor acestuia, care în cele din urmă au dus la moartea lui;
N. întrucât funcţionarii însărcinaţi să redeschidă ancheta privind moartea lui Serghei Magnițki sunt aceiaşi funcţionari din Ministerul de Interne care l-au arestat şi apoi l-au torturat,
1. invită UE şi Rusia să intensifice negocierile privind un nou acord de parteneriat şi de cooperare cuprinzător şi obligatoriu din punct de vedere juridic, care să vizeze toate aspectele relaţiilor dintre cele două părţi, inclusiv o secţiune referitoare la drepturile omului şi democraţie; subliniază, în această privinţă, că poziţia de negociere a Uniunii Europene în cadrul procesului de elaborare a unui nou Acord de parteneriat şi de cooperare trebuie să reflecte cazurile de nerespectare sistematică de către Rusia a principiilor democratice, a statului de drept şi a drepturilor fundamentale;
2. îşi exprimă dezamăgirea profundă cu privire la desfăşurarea alegerilor din 4 decembrie, afectate de numeroase nereguli; solicită Preşedintelui Consiliului, Preşedintelui Comisiei, ÎR/VP şi Preşedinţiei poloneze a UE să ridice problema alegerilor din 4 decembrie în cursul summitului, exprimând clar îngrijorarea UE cu privire la desfăşurarea alegerilor şi îndemnând Rusia să permită o campanie electorală competitivă, liberă şi echitabilă pentru alegerile prezidenţiale din martie 2012;
3. regretă profund că niciun partid politic nou, printre care şi Partidul Libertăţii Poporului, nu a fost autorizat să se înregistreze înainte de alegeri şi este de părere că această atitudine a autorităţilor ruse subminează grav principiul pluralismului politic şi al libertăţii de asociere, care reprezintă pietre de temelie ale unei democraţii autentice;
4. reiterează faptul că, de la preluarea puterii în Rusia de către prim-ministrul Vladimir Putin, niciunul dintre procesele electorale din această ţară nu a fost recunoscut de observatorii occidentali ca fiind liber şi democratic;
5. condamnă ferm măsurile luate de autorităţile ruse împotriva grupului Golos, după ce acesta a creat un site web dedicat înregistrării fraudelor şi neregulilor electorale;
6. solicită ÎR/VP şi Preşedinţiei poloneze să abordeze problema protestatarilor paşnici reţinuţi în timpul demonstraţiilor de la Moscova, Sankt Petersburg şi din alte oraşe din Rusia, printre care şi unul dintre bloggerii ruşi cei mai cunoscuţi, Alexei Navalnâi; condamnă ferm arestările şi agresiunile în masă ale poliţiei şi solicită eliberarea imediată a persoanelor reţinute;
7. îşi reiterează apelul adresat ÎR/VP şi Comisiei de a se asigura că discuţiile privind drepturile omului nu se limitează doar la consultările bianuale pe tema drepturilor omului, ci sunt abordate şi în cadrul altor reuniuni de la toate nivelurile; îşi reiterează apelul adresat Guvernului rus de a se asigura că în timpul consultărilor este reprezentat nu doar de diplomaţi din cadrul Ministerului Afacerilor Externe, ci şi de funcţionari din alte instituţii relevante, inclusiv din cadrul Ministerului Justiţiei şi al Ministerului Afacerilor Interne;
8. solicită autorităţilor ruse să facă progrese reale în ceea ce priveşte eliminarea şi prevenirea cazurilor răspândite de încălcare de către Rusia a Convenţiei europene a drepturilor omului, nu numai a încălcărilor pentru care Curtea Europeană a Drepturilor Omului a condamnat Rusia, ci şi a încălcărilor sistemice şi permanente care l-au determinat pe Preşedintele Dimitri Medvedev să ceară să se ia măsuri împotriva „nihilismului juridic” din ţară;
9. solicită adoptarea de către UE în cadrul Consiliului Afaceri Externe a unor concluzii referitoare la drepturile omului în Rusia care să evidenţieze preocupările UE cu privire la climatul ostil persistent din acest domeniu, necesitatea ca societatea civilă să poată funcţiona fără restricţii nejustificate, necesitatea de a garanta siguranţa apărătorilor drepturilor omului, impunitatea endemică pentru tortura permanentă, dispariţiile forţate şi alte abuzuri grave din Caucazul de Nord, precum şi importanţa executării integrale de către Rusia a hotărârilor Curţii Europene a Drepturilor Omului, ca mijloc de eliminare a abuzurilor respective;
10. îşi reiterează solicitarea adresată Consiliului UE de a impune sancţiuni în materie de vize şi de a îngheţa imediat conturile şi alte active ale funcţionarilor din cadrul Guvernului rus implicaţi în frauda fiscală şi ale celor implicaţi în arestarea nejustificată a lui Serghei Magniţchi, torturarea, neacordarea de îngrijiri medicale şi uciderea lui pe când se afla în custodia poliţiei, precum şi muşamalizarea crimei; încurajează agenţiile de aplicare a legii din UE să coopereze în aceste domenii şi constată că sancţiunile impuse deja de SUA şi de Regatul Unit au contribuit la urmărirea în justiţie a mai multor funcţionari ruşi despre care se crede că sunt implicaţi în moartea lui Serghei Magniţchi;
11. salută acordul încheiat cu Guvernul rus privind eliminarea treptată a taxelor de survolare a Siberiei;
12. salută faptul că Georgia şi Rusia au ajuns la un acord privind chestiunile bilaterale pendinte cu privire la aderarea Rusiei la OMC, lăsând să se întrevadă posibilitatea aderării Rusiei la această organizaţie, fapt care va facilita schimburile comerciale şi va crea condiţii de concurenţă echitabile pentru întreprinderi; reaminteşte totuşi că Rusia trebuie să depăşească diverse obstacole, precum subvenţiile industriale, birocraţia, restricţiile aplicate investiţiilor străine şi standardele necorespunzătoare de sănătate publică;
13. solicită autorităţilor ruse să nu exercite presiuni economice şi politice asupra ţărilor din vecinătatea comună a UE şi a Rusiei; subliniază necesitatea ca UE şi Rusia să coopereze pentru a consolida ţările din vecinătatea comună, îndeosebi în ceea ce priveşte drepturile omului şi statul de drept; solicită Rusiei să recunoască opţiunea europeană a Georgiei, a Moldovei şi a Ucrainei;
14. îndeamnă Rusia să contribuie în mod activ la soluţionarea „conflictelor îngheţate” din vecinătatea sa; reaminteşte necesitatea ca Rusia să pună în aplicare integral acordul în şase puncte de încetare a focului, inclusiv aspectul referitor la respectarea suveranităţii şi integrităţii teritoriale a Georgiei; salută progresele realizate de Grupul de la Minsk cu privire la conflictul din Nagorno-Karabah, precum şi iniţiativele recente ale părţii ruse de impulsionare a negocierilor de pace; salută relansarea negocierilor legate de conflictul transnistrean în formatul 5+2 şi ia act de prima reuniune oficială din 1 decembrie 2011, care, se speră, va fi o primă etapă în soluţionarea conflictului;
15. face apel la Rusia să se implice mai mult în convenirea unei poziţii comune la nivel internaţional, îndeosebi cu privire la schimbările democratice din nordul Africii şi din Orientul Mijlociu; afirmă că un veto al Rusiei în Consiliul de securitate al ONU ar putea bloca eforturile internaţionale de aplicare a unor soluţii paşnice în Siria şi invită Rusia să participe la o abordare coordonată în ceea ce priveşte regimul Preşedintelui Assad;
16. subliniază că situaţia actuală din Iran şi dezvoltarea programului său nuclear impun o abordare hotărâtă şi coordonată a comunităţii internaţionale, cu participarea activă a Rusiei;
17. subliniază importanţa cooperării cu Rusia în domeniul energiei; reafirmă totodată că progresele în sensul stabilirii unor relaţii apropiate ar trebui însoţite de consolidarea statului de drept şi a standardelor democratice în Rusia; solicită Consiliului şi Comisiei să se asigure că în noul acord de parteneriat şi de cooperare sunt incluse principiile Tratatului privind Carta energiei; subliniază că UE ar trebui să facă din diversificarea surselor de energie prioritatea sa principală şi să depună toate eforturile pentru finalizarea proiectelor precum Nabucco sau AGRI; reaminteşte, în acest context, că diversificarea înseamnă identificarea unor surse alternative de petrol şi de gaze, şi nu a unor rute alternative de transport al acestora din Rusia;
18. observă că Parteneriatul pentru modernizare nu ar trebui să vizeze doar aspecte şi provocări economice şi tehnologice, ci trebuie să se bazeze pe o cooperare extinsă, în special în domeniul statului de drept, al protecţiei drepturilor omului şi al dezvoltării unui sistem judiciar fiabil;
19. încredinţează Preşedintelui sarcina de a transmite prezenta rezoluţie Consiliului, Comisiei, Vicepreşedintelui Comisiei/Înaltului Reprezentant al Uniunii pentru afaceri externe şi politica de securitate, guvernelor şi parlamentelor statelor membre, Guvernului şi Parlamentului Federaţiei Ruse, Guvernului şi Parlamentului Georgiei, Consiliului Europei şi Organizaţiei pentru Securitate şi Cooperare în Europa.
