17.9.2008
PROPUNERE DE REZOLUȚIE
depusă pe baza declarației Comisiei
în conformitate cu articolul 33 din Regulamentul de procedură
de Silvana Koch-Mehrin și Diana Wallis
în numele Grupului ALDE
referitoare la prioritățile Parlamentului European privind Programul legislativ și de lucru al Comisiei pentru 2009
Rezoluția Parlamentului European referitoare la prioritățile Parlamentului European privind Programul legislativ și de lucru al Comisiei pentru 2009
Parlamentul European ,
–
având în vedere Comunicarea Comisiei privind Strategia politică anuală pentru 2009 (COM (2008)0072),
–
având în vedere punerea în aplicare de către Comisie a prezentului Program legislativ și de lucru pentru 2008 (COM(2007)0640),
–
având în vedere Rezoluția sa din 24 aprilie 2008 referitoare la Comunicarea Comisiei privind Strategia politică anuală pentru 2009,
–
având în vedere contribuțiile comisiilor Parlamentului, transmise Comisiei de către Conferința președinților,
–
având în vedere articolul 33 din Regulamentul său de procedură,
A.
întrucât dialogul structurat cu Comisia reprezintă o etapă interinstituțională importantă, atât pentru punerea în aplicare a actualului Program legislativ și de lucru pentru 2008, cât și pentru elaborarea și adoptarea Programului legislativ și de lucru pentru 2009;
B.
întrucât, prin urmare, este vital ca dialogul structurat să se realizeze în timp util, pentru a permite concentrarea atenției asupra definirii obiectivelor strategice esențiale ale UE pentru anii următori;
C.
întrucât prioritățile politice ar trebui adaptate în funcție de resursele financiare disponibile,
DEZVOLTAREA ȘI LOCURILE DE MUNCĂ
1.
încurajează Comisia să includă printre prioritățile sale politice consolidarea competitivității Uniunii Europene;
2.
solicită Comisiei să prezinte propuneri cu scopul de a facilita accesul IMM-urilor la piețele flexibile ale forței de muncă, acest lucru fiind una din principalele cerințe ale întreprinderilor;
3.
solicită o nouă comunicare privind serviciile sociale de interes general;
4.
sprijină propunerea Comisiei de a stabili obiective privind reducerea sărăciei pentru următoarea etapă a strategiei UE în domeniul integrării și al protecției sociale;
5.
solicită Comisiei, înaintea publicării următorului raport anual privind Fondul european de adaptare la globalizare (FEAG), să definească repere și criterii clare pentru evaluarea rezultatelor obținute în cazurile în care asistența financiară a fost oferită de FEAG;
6.
solicită Comisiei să prezinte o comunicare privind instituirea de către statele membre a Fondului european de adaptare la globalizare, care reprezintă unul din principalele instrumente de punere în aplicare a strategiei UE privind integrarea și protecția socială și ocuparea forței de muncă;
7.
solicită Consiliului și Comisiei să revizuiască calendarul propus pentru adoptarea recomandării Consiliului privind mobilitatea tinerilor voluntari pe teritoriul Europei, cu scopul de beneficia de o perioadă de timp suficientă pentru a-și exprima opinia referitor la această recomandare;
8.
solicită Comisiei să prezinte o comunicare care să evalueze punerea în aplicare de către statele membre a Directivei privind coordonarea sistemelor de asigurări sociale în statele membre;
9.
solicită Comisiei să prezinte o comunicare privind adaptarea sistemelor de educație și formare la noile competențe cerute de piața muncii;
Sănătatea
10.
regretă faptul că, în ciuda solicitărilor repetate și specifice, Comisia nu a prezentat încă o modificare a Directivei 2000/54/CE privind protecția lucrătorilor împotriva riscurilor legate de expunerea la agenți biologici (Directivele 89/391/CEE și 90/679/CEE), pentru a face față riscurilor care decurg din munca cu ace și cu instrumente medicale ascuțite; îndeamnă Comisia să prezinte în cel mai scurt timp o propunere în conformitate cu raportul său din proprie inițiativă privind protecția lucrătorilor din serviciile de sănătate ale Uniunii Europene împotriva infecțiilor cu transmitere hematogenă cauzate de rănile provocate de ace (2006)2015(INI);
11.
salută faptul că Comisia prezentat în cele din urmă propunerea sa de directivă privind aplicarea drepturilor pacienților în cadrul serviciilor de sănătate transfrontaliere, ceea ce reprezintă un prim pas important spre crearea unui spațiu liber european pentru pacienți; subliniază importanța acestei directive în definirea unui cadru de drepturi și obligații atât pentru pacienți, cât și pentru furnizorii de îngrijiri medicale; reamintește că pacienții ar trebui să beneficieze de un tratament în alt stat membru fără să se preocupe de costuri, siguranță și calitate; consideră că este vital ca directiva să fie adoptată înaintea încheierii actualului mandat parlamentar;
Politica în domeniul transporturilor
12.
sprijină ferm negocierile care au loc în prezent în cadrul celui de-al treilea pachet privind siguranța maritimă; atrage atenția asupra importanței de a se ajunge la o înțelegere înaintea încheierii actualului mandat parlamentar;
13.
subliniază necesitatea unei legislații comune în ceea ce privește obligațiile statelor de pavilion și răspunderile civile ale proprietarilor de nave;
14.
subliniază faptul că introducerea unei Euroviniete ar trebui să fie, în principiu, obligatorie; de asemenea, insistă asupra utilizării beneficiilor care rezultă din aceasta exclusiv pentru a reduce costurile externe și a investi în infrastructuri alternative;
15.
solicită insistent punerea în funcțiune a rețelelor transeuropene ca instrumente necesare în vederea îmbunătățirii interoperabilității și interconectării între rețelele naționale; solicită Comisiei să prezinte rapoarte periodice regulate privind proiectele strategice, progresele și finanțarea acestora;
Coeziunea și politica regională
16.
consideră că, având în vedere revizuirea la jumătatea parcursului a implementării Fondurilor structurale, trebuie garantate, pe viitor, mai multe resurse financiare pentru politica de coeziune, cu scopul de a face față noilor provocări care se anunță și care vor avea un impact teritorial semnificativ; remarcă faptul că trebuie să se abordeze, în plus față de problematica legată de coeziunea economică și socială, și provocările rezultate din schimbările demografice, concentrația urbană, segregarea, fluxurile migratoare, adaptarea necesară la globalizare, schimbările climatice, necesitatea de a garanta aprovizionarea cu energie, precum și procesul lent de recuperare a întârzierilor de dezvoltare din zonele rurale;
17.
consideră că politica de coeziune ar trebui să rămână o politică comunitară în conformitate cu tratatul și cu principiul de solidaritate și respinge, prin urmare, toate încercările de a renaționaliza această politică;
18.
solicită Comisiei să adopte o abordare integrată, însoțită de măsuri coerente privind politica de coeziune, în perspectiva viitorului său plan de acțiune în domeniul mobilității urbane;
19.
solicită Comisiei, în urma adoptării Raportului său privind politica de locuințe și politica regională în mai 2007, să realizeze două studii în domeniul locuințelor: un prim studiu care să arate distribuția competențelor și responsabilităților la nivel național, regional și local și care să descrie cadrul juridic în EU-27 și un al doilea studiu referitor la costurile și la cererea de locuințe, precum și la piața imobiliară în general în statele membre;
Justiția civilă pe piața internă
20.
solicită propuneri legislative concrete privind Actul autentic european, tutela adulților și portalul E-justice;
21.
solicită din nou propuneri referitoare la statutul asociației europene și al societății mutuale europene;
22.
se așteaptă la progrese substanțiale referitoare la cadrul comun de referință privind dreptul contractual;
Inovația și cercetarea
23.
își reiterează solicitarea adresată Comisiei de a prezenta în permanență rapoarte privind rezultatele intermediare și finale ale proiectelor finanțate de actualele programele-cadru de cercetare;
Politica energetică
24.
solicită Comisiei să verifice starea de evoluție a instituirii, în statele membre, a rețelelor energetice transeuropene; reamintește Comisiei că proiectele selectate contribuie la realizarea pieței interne a energiei și la îmbunătățirea siguranței aprovizionării în UE;
Uniunea economică și monetară
25.
solicită Comisiei să prezinte o propunere legislativă privind stabilirea unui regim european al plasamentelor private care ar permite schimburile transfrontaliere de produse de investiții între investitorii profesionali;
26.
încurajează ferm Comisia să își finalizeze propunerea legislativă privind baza de impozitare consolidată comună pentru corporații (CCCTB);
27.
solicită Comisiei, în urma tulburărilor actuale de pe piața financiară, să prezinte o propunere de consolidare a cadrului de supraveghere actual al UE; subliniază necesitatea de a clarifica rolul comitetelor de supraveghere, așa-numitele comitete Lamfalussy de nivelul 3, și de a le atribui sarcini specifice, cu scopul de a îmbunătăți cooperarea și convergența în domeniul supravegherii;
Politica de protecție a consumatorilor
28.
salută propunerile de revizuire a acquis-ului în domeniul protecției consumatorilor, astfel cum au fost prezentate de către Comisie;
29.
solicită Comisiei să evalueze cu atenție chestiunea despăgubirii consumatorilor, inclusiv problema temeiului juridic și să prezinte, dacă este cazul, o soluție coerentă la nivel european, inclusiv posibilitatea consumatorilor de a întreprinde acțiuni colective;
30.
solicită Comisiei să monitorizeze în mod riguros punerea în aplicare a directivelor-cheie, ca, de exemplu, Directiva privind serviciile, Codul vamal modernizat și noile directive referitoare la acquis-ului în domeniul protecției consumatorilor (Directiva privind regimul de utilizare pe durată limitată, Directiva privind creditul de consum);
Bugetul
31.
în urma procesului de consultare publică, așteaptă propunerea Comisiei privind revizuirea la jumătatea parcursului a bugetului, astfel cum este prevăzut în Acordul interinstituțional din 2006; așteaptă o abordare inovatoare și orientată spre viitor, care să permită să se facă față mai bine provocărilor viitoare ale UE, și în care bugetul să nu mai fie un obstacol, ci un instrument;
Controlul bugetar
32.
îndeamnă Comisia, având în vedere acordarea permanentă de declarații de asigurare negative, să întărească eforturile pentru a determina statele membre să publice declarații naționale în ceea ce privește administrarea fondurilor UE aflate în gestiune comună, astfel cum se menționează în rezoluțiile sale privind descărcarea de gestiune pentru 2003, 2004, 2005 și 2006, precum și în Acordul interinstituțional 2007-2013; solicită Comisiei să îi prezinte propunerea sa privind riscul de eroare acceptabil în fiecare sector de cheltuieli;
33.
solicită Comisiei să-și continue eforturile de diminuare a poverilor administrative impuse actorilor economici publici și privați, să prezinte bilanțul rezultatelor obținute, precum și să indice viitoarele măsuri care trebuie luate în acest domeniu;
SCHIMBĂRILE CLIMATICE ȘI EUROPA SUSTENABILĂ
34.
îndeamnă Comisia să redacteze în cel mai scurt timp o propunere privind eliminarea exploatării ilegale a lemnului, având în vedere că Uniunea Europeană, ca principal importator și consumator de lemn și unul dintre cei mai importanți donatori și investitori direcți, trebuie să joace un rol-cheie în această privință;
35.
consideră că este esențial să fie alocate mai multe fonduri cercetării privind energia regenerabilă, pentru a îmbunătăți capacitatea Europei de a-și îndeplini obiectivele în ceea ce privește schimbările climatice, precum și pentru a spori securitatea energetică într-un viitor caracterizat de o concurență din ce în ce mai mare pentru obținerea combustibililor fosili;
36.
invită Comisia să revizuiască Directiva 2003/65/CE de modificare a Directivei 86/609/CEE privind protecția animalelor utilizate în scopuri experimentale și în alte scopuri științifice;
37.
invită Comisia să stabilească un plan de acțiuni comunitare pentru protejarea Mării Baltice și a Mării Negre de efectele poluării;
38.
invită Comisia să prezinte în cel mai scurt timp propunerea sa privind mecanismul de finanțare care să permită construcția și punerea în funcțiune până în 2015 a până la 12 centrale demonstrative de producere a energiei în scopuri comerciale, cu captare și stocare a carbonului; consideră că acest lucru reprezintă una din principalele priorități și, prin urmare, invită Comisia să-și prezinte propunerea înainte de sfârșitul anului 2008;
Politica în materie de pescuit
39.
salută intenția Comisiei de a prezenta în 2009 o propunere de reformă a organizării comune a piețelor (OCP) în domeniul produselor pescărești și de acvacultură;
40.
deplânge faptul că nu a fost încă prezentată o comunicare a Comisiei privind armonizarea sancțiunilor aplicate în cazul încălcării grave a legislației comunitare în domeniul pescuitului;
41.
reafirmă cererea pe care a adresat-o Comisiei de a aloca fonduri politicii maritime integrate a UE și de a propune instrumentele legislative adecvate necesare pentru punerea în aplicare a acesteia;
Agricultura
42.
subliniază importanța continuării reformei Politicii agricole comune (PAC); consideră bilanțul de sănătate a acesteia drept o inițiativă politică importantă a Comisiei, care ar trebui să conducă la simplificarea și modificările necesare pentru perioada 2009-2013, și ca un pas important în reforma perspectivelor financiare ale UE, analizând prioritățile pentru perioada de după 2013; solicită să se acorde atenția cuvenită rezultatelor Rundei de dezvoltare de la Doha;
CETĂȚENII ÎNAINTE DE TOATE
Identitatea și diversitatea culturală
43.
subliniază necesitatea încheierii satisfăcătoare și rapide a procedurii în curs de desfășurare privind adoptarea programului Erasmus Mundus (2009-2013);
44.
consideră că este esențial să se asigure o continuare adecvată a Anului european al dialogului intercultural și invită Comisia să dezvolte mai departe acest dialog;
45.
îndeamnă Comisia să prezinte la începutul anului 2009 o comunicare privind dialogul dintre mediul universitar și cel al afacerilor pentru a îmbunătăți competitivitatea universităților europene, precum și o Carte verde privind sectoarele culturii și creației, în care să propună opțiuni pentru dezvoltarea potențialului sectoarelor culturale de a crea locuri de muncă și creștere economică;
46.
deplânge faptul că Propunerea Comisiei COM(2008)0229 de modificare a Regulamentului privind accesul public la documentele Parlamentului European, ale Consiliului și ale Comisiei [Regulamentul (CE) nr.
1049/2001] nu răspunde cererilor Parlamentului European și ale cetățenilor privind o mai mare transparență și deschidere a UE, și solicită realizarea unor progrese rapide în ceea ce privește alte aspecte legate de transparență, de exemplu în ceea ce privește beneficiarii fondurilor UE.
EUROPA CA PARTENER MONDIAL
Comerțul
47.
subliniază importanța încheierii cu succes a Rundei de dezvoltare de la Doha, care, după eșecul negocierilor din iulie 2008, se află în momentul de față într-o fază critică; invită Comisia, în acest context, să-și consolideze eforturile, împreună cu ceilalți parteneri comerciali din OMC, pentru a ajunge la un acord ambițios cât mai curând posibil, care să promoveze comerțul și dezvoltarea;
48.
îndeamnă Comisia să pună în aplicare în mod consecvent strategiile de acces pe piața UE, să asigure o mai bună protecție a proprietății intelectuale și să combată contrafacerea; invită Comisia, în acest sens, să încheie ACCC (Acordul comercial de combatere a contrafacerii) în cel mai scurt timp posibil;
49.
invită Comisia să utilizeze toate instrumentele juridice și politice aflate la dispoziția sa pentru a sprijini o concurență corectă și echilibrată cu partenerii noștri comerciali în ceea ce privește accesul întreprinderilor europene la achizițiile publice;
Vecinătatea Europei
50.
solicită o revizuire detaliată a Politicii europene de vecinătate, în special în ceea ce privește vecinii din estul UE; așteaptă din partea Comisiei să prezinte propunerile sale de dezvoltare a relațiilor cu vecinii din est și speră că revizuirea la jumătatea parcursului a instrumentelor financiare de acțiune externă și o creștere a mijloacelor financiare vor conferi o valoare adevărată Politicii europene de vecinătate, precum și o relevanță sporită a acesteia pentru țările în cauză;
51.
solicită depunerea unor eforturi suplimentare în ceea ce privește facilitarea obținerii vizelor și liberalizarea acestora pentru vecinii din estul UE, precum și în ceea ce privește intensificarea liberului schimb;
52.
subliniază importanța continuării negocierilor de aderare cu Croația, dându-se astfel de înțeles întregii regiuni a Balcanilor de vest că viitorul acesteia este în interiorul UE, cu condiția îndeplinirii cerințelor necesare aderării;
53.
îndeamnă Comisia să realizeze în cel mai scurt timp o analiză a relațiilor UE-Rusia;
54.
subliniază necesitatea de a se asigura un cadru financiar stabil și coerent pentru operațiunile UE, în special în Kosovo și Afganistan;
55.
îndeamnă Comisia să participe în mod activ și să contribuie în mod coordonat, substanțial și vizibil la un rezultat pozitiv al Conferinței de revizuire a TNP din 2010;
Drepturile omului
56.
invită Comisia să includă în fiecare Document strategic de țară și în alte documente strategice o strategie specifică privind drepturile omului și democrația, care să servească drept cadru pentru dialogul politic;
57.
invită Comisia să promoveze în cadrul programelor și proiectelor dialogul privind drepturile omului și rezultatele consultărilor, în special în cadrul celor de sprijin pentru dezvoltare și de cooperare tehnică, comercială și financiară;
58.
invită Comisia să sprijine punerea deplină în aplicare a Tratatului de interzicere a minelor și să sprijine inițiativele de adoptare a unui tratat internațional de interzicere a munițiilor cu dispersie;
Orientul Mijlociu
59.
subliniază importanța strategică pe care o are soluționarea conflictului din Orientul Mijlociu pentru stabilitatea și bunăstarea întregii regiuni mediteraneene; reafirmă apelul său la găsirea unui acord între Israel și palestinieni;
Obiectivele de dezvoltare ale mileniului
60.
regretă profund absența de coordonare și coerență la nivelul eforturilor principalelor statele membre pentru îndeplinirea Obiectivelor de dezvoltare ale mileniului, având în vedere că acestea au rămas în urmă cu angajamentele lor; subliniază, prin urmare, necesitatea stabilirii unor calendare naționale obligatorii pentru a asigura o creștere a sprijinului real acordat în vederea îndeplinirii obiectivelor colective asumate;
Transformarea Politicii comune privind imigrația într-o realitate
61.
salută angajamentul Comisiei în vederea creării unei politici comune privind imigrația și subliniază faptul că un pact european privind politica migrației ar trebui să includă chestiuni legate atât de imigrația ilegală, cât și de gestionarea imigrației legale, precum și să lanseze o politică europeană privind azilul, pe baza unor propuneri care să fie prezentate de Comisie până la sfârșitul anului 2008;
62.
încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre.
