A7-0319/2010
11.11.2010
RAPORT
referitor la propunerea de decizie a Parlamentului European şi a Consiliului privind mobilizarea Fondului european de ajustare la globalizare în conformitate cu punctul 28 din Acordul interinstituţional din 17 mai 2006 dintre Parlamentul European, Consiliu şi Comisie privind disciplina bugetară şi buna gestiune financiară
(COM(2010)0530 – C7‑0313/2010 – 2010/2229(BUD))
Comisia pentru bugete
Raportoare: Barbara Matera
PE 450.598v02-00
CUPRINS
PROPUNERE DE REZOLUŢIE A PARLAMENTULUI EUROPEAN......................................3
ANNEXĂ: DECIZIE A PARLAMENTULUI EUROPEAN ȘI A CONSILIULUI......................6
EXPUNERE DE MOTIVE..........................................................................................................8
ANEXĂ: SCRISOAREA COMISIEI PENTRU OCUPAREA FORŢEI DE MUNCĂ ŞI AFACERI SOCIALE 11
REZULTATUL VOTULUI FINAL ÎN COMISIE.....................................................................14
PROPUNERE DE REZOLUŢIE A PARLAMENTULUI EUROPEAN
referitoare la propunerea de decizie a Parlamentului European şi a Consiliului privind mobilizarea Fondului european de ajustare la globalizare în conformitate cu punctul 28 din Acordul interinstituţional din 17 mai 2006 dintre Parlamentul European, Consiliu şi Comisie privind disciplina bugetară şi buna gestiune financiară
( COM(2010)0530 – C7‑0313/2010 – 2010/2229(BUD) )
Parlamentul European ,
– având în vedere propunerea Comisiei prezentată Parlamentului European şi Consiliului ( COM(2010)0530 – C7–0313/2010 ),
– având în vedere Acordul interinstituţional din 17 mai 2006 dintre Parlamentul European, Consiliu şi Comisie privind disciplina bugetară şi buna gestiune financiară
JO C 139, 14.6.2006, p.
1.
(AII din 17 mai 2006), în special punctul 28,
– având în vedere Regulamentul (CE) nr.
1927/2006 al Parlamentului European şi al Consiliului din 20 decembrie 2006 privind crearea Fondului european de ajustare la globalizare
JO L 406, 30.12.2006, p.
1.
(Regulamentul FEG),
– având în vedere scrisoarea Comisiei pentru ocuparea forţei de muncă şi afaceri sociale,
– având în vedere raportul Comisiei pentru bugete ( A7-0319/2010 ),
A. întrucât Uniunea Europeană a instituit instrumentele legislative şi bugetare necesare pentru a oferi un sprijin suplimentar lucrătorilor care sunt afectaţi de schimbările majore intervenite în structura comerţului mondial şi pentru a le acorda asistenţă în procesul de reintegrare pe piaţa forţei de muncă;
B. întrucât domeniul de aplicare al FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor concediaţi ca urmare directă a crizei financiare şi economice mondiale;
C. întrucât asistenţa financiară oferită de Uniunea Europeană lucrătorilor concediaţi ar trebui să fie dinamică şi pusă la dispoziţie cât mai rapid şi mai eficient posibil, în conformitate cu Declaraţia comună a Parlamentului European, a Consiliului şi a Comisiei adoptată cu ocazia reuniunii de conciliere din 17 iulie 2008, precum şi pentru a respecta AII din 17 mai 2006 în ceea ce priveşte adoptarea deciziilor de mobilizare a FEG;
D. întrucât Ţările de Jos au solicitat asistenţă pentru 720 de cazuri de concedieri din 79 de întreprinderi care îşi desfăşoară activitatea în cadrul unui sector din diviziunea 18 a NACE Rev.
2 (tipărirea şi reproducerea de suporturi imprimate) în două regiuni NUTS II învecinate, şi anume Noord Holland şi Utrecht;
E. întrucât cererea îndeplineşte criteriile de eligibilitate stabilite prin Regulamentul FEG,
1. solicită instituţiilor competente să depună eforturile necesare în vederea accelerării mobilizării FEG;
2. reaminteşte angajamentul instituţiilor de a asigura o derulare rapidă şi fără probleme a procedurii de adoptare a deciziilor de mobilizare a FEG, oferind un sprijin individual unic, limitat în timp, având ca obiectiv ajutarea lucrătorilor concediaţi ca urmare a globalizării şi a crizei financiare şi economice; subliniază rolul pe care FEG îl poate juca în reintegrarea pe piaţa muncii a lucrătorilor concediaţi;
3. subliniază că, în conformitate cu articolul 6 din Regulamentul FEG, ar trebui să se garanteze sprijinirea prin FEG a reintegrării în muncă a lucrătorilor concediaţi; reiterează faptul că asistenţa din partea FEG nu trebuie să înlocuiască acţiunile care ţin de responsabilitatea întreprinderilor în temeiul legislaţiei naţionale sau al contractelor colective de muncă, şi nici măsurile de restructurare a întreprinderilor sau a sectoarelor;
4. constată că informaţiile prezentate cu privire la pachetul coordonat de servicii personalizate ce urmează să fie finanţate de FEG includ informaţii detaliate privind complementaritatea acestora cu acţiunile finanţate prin fondurile structurale; îşi reiterează apelul privind prezentarea unei evaluări comparative a acestor date şi în cadrul rapoartelor sale anuale, inclusiv a unei evaluări a efectelor pe care aceste servicii temporare şi personalizate le au asupra reintegrării pe termen lung pe piaţa muncii a lucrătorilor concediaţi;
5. salută faptul că, în contextul mobilizării FEG, Comisia a propus o sursă alternativă de credite de plată la fondurile neutilizate din Fondul social european, în urma apelurilor repetate adresate de Parlamentul European în care se precizează că FEG a fost înfiinţat ca un instrument specific separat, cu obiective şi termene proprii şi că, prin urmare, trebuie identificate linii bugetare adecvate pentru transferuri;
6. constată totuşi că, pentru a putea mobiliza FEG pentru acest caz, creditele de plată vor fi transferate de la o linie bugetară destinată sprijinirii IMM-urilor şi a inovării; regretă deficienţele grave ale Comisiei în implementarea programelor privind competitivitatea şi inovarea, în special într-o perioadă de criză economică, în care nevoia pentru un astfel de sprijin este probabil şi mai mare;
7. reaminteşte că funcţionarea şi valoarea adăugată a FEG ar trebui evaluate în contextul evaluării generale a programelor şi a altor instrumente instituite prin AII din 17 mai 2006, care face parte din revizuirea la jumătatea perioadei a cadrului financiar multianual 2007-2013;
8. salută noul format al propunerii Comisiei, care conţine în expunerea de motive informaţii clare şi detaliate cu privire la cerere, analizează criteriile de eligibilitate şi explică motivele care au condus la aprobarea sa, în conformitate cu solicitările Parlamentului;
9. aprobă decizia anexată la prezenta rezoluţie;
10. încredinţează Preşedintelui sarcina de a semna decizia, împreună cu Preşedintele Consiliului, şi de a asigura publicarea acesteia în Jurnalul Oficial al Uniunii Europene ;
11. încredinţează Preşedintelui sarcina de a transmite prezenta rezoluţie, împreună cu anexa, Consiliului şi Comisiei.
ANNEXĂ: DECIZIE A PARLAMENTULUI EUROPEAN ȘI A CONSILIULUI
din xxx
privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/026 NL/Noord Holland și Utrecht diviziunea 18, Țările de Jos)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene,
având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară
JO C 139, 14.6.2006, p.
1. , în special punctul 28,
având în vedere Regulamentul (CE) nr.
1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare
JO L 406, 30.12.2006, p.
1. , în special articolul 12 alineatul (3),
având în vedere propunerea Comisiei Europene
JO C […], […], p. […]. ,
întrucât:
(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața muncii.
(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor disponibilizați ca urmare directă a crizei financiare și economice mondiale.
(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.
(4) Țările de Jos au prezentat o cerere de mobilizare a FEG, avându-se în vedere concedierile din 79 de întreprinderi a căror activitate se încadrează în sectorul NACE a doua revizuire diviziunea 18 („tipărirea și reproducerea înregistrărilor pe suporți”) în două regiuni învecinate la nivelul NUTS II, Noord Holland (NL32) și Utrecht (NL31), la 30 decembrie 2009 și au completat-o prin informații suplimentare transmise până la 6 mai 2010.
Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr.
1927/2006.
Prin urmare, Comisia propune mobilizarea unei sume de 2 266 625 EUR.
(5) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Țările de Jos.
DECID:
Articolul 1
În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 2 266 625 EUR, sub formă de credite de angajament și credite de plată.
Articolul 2
Prezenta decizie se publică în Jurnalul Oficial al Uniunii Europene .
Adoptată la,
Pentru Parlamentul European Pentru Consiliu
Președintele Președintele
EXPUNERE DE MOTIVE
I. Context
Fondul european de ajustare la globalizare a fost creat pentru a furniza un sprijin suplimentar lucrătorilor afectaţi de consecinţele schimbărilor majore din structura comerţului mondial.
Potrivit dispoziţiilor de la punctul 28 din Acordul interinstituţional din 17 mai 2006 privind disciplina bugetară şi buna gestiune financiară
JO C 139, 14.6.2006, p.
1. şi dispoziţiilor articolului 12 din Regulamentul (CE) nr.
1927/2006
JO L 406, 30.12.2006, p.
1. , fondul nu poate depăşi o sumă maximă de 500 de milioane EUR, eliberată din marja rămasă sub plafonul de cheltuieli generale pentru exerciţiul precedent şi/sau din creditele de angajament anulate din cele două exerciţii financiare precedente, cu excepţia celor aferente rubricii 1b.
Sumele necesare se înscriu în buget ca provizion de îndată ce sunt identificate marje suficiente şi/sau angajamentele anulate.
În ceea ce priveşte procedura, pentru a activa fondul în cazul în care o cerere este evaluată pozitiv, Comisia prezintă autorităţii bugetare o propunere de mobilizare a fondului şi, concomitent, o cerere corespondentă de transfer.
În paralel, se poate organiza un trilog pentru a se ajunge la un acord privind utilizarea fondului şi sumele solicitate.
Trilogul poate îmbrăca o formă simplificată.
II.
Situaţia actuală: propunerea Comisiei
La 1 octombrie 2010, Comisia a adoptat o nouă propunere referitoare la o decizie de mobilizare a FEG în favoarea Ţărilor de Jos, pentru sprijinirea reintegrării pe piaţa muncii a lucrătorilor concediaţi din cauza crizei financiare şi economice mondiale.
Această cerere face parte dintr-un pachet format din şase cereri interconectate, toate făcând referire la concedieri care au avut loc în opt regiuni NUTS II din Ţările de Jos în întreprinderi care îşi desfăşoară activitatea în domeniul lucrărilor grafice şi ale căror activităţi sunt clasificate în două diviziuni diferite ale NACE Rev.
2, şi anume diviziunea 18 (tipărirea şi reproducerea de suporturi imprimate) şi diviziunea 58 (activităţi editoriale).
Aceasta este cea de-a 21-a cerere care urmează să fie examinată în cadrul bugetului 2010 şi se referă la mobilizarea din FEG a unei sume totale de 2 266 625 EUR pentru Ţările de Jos.
Cererea priveşte 720 de concedieri din 79 de întreprinderi încadrate în diviziunea 18 a NACE Rev.
2 (tipărirea şi reproducerea de suporturi imprimate) şi situate în două regiuni NUTS II învecinate, Noord Holland şi Utrecht, concedieri care au avut loc în cursul perioadei de referinţă de nouă luni cuprinsă între 1 aprilie 2009 şi 29 decembrie 2009.
Cererea în cauză, cazul EGF/2009/026 NL/Noord Holland şi Utrecht, a fost prezentată Comisiei la 30 decembrie 2009 şi completată cu informaţii suplimentare până la 6 mai 2010.
Cererea se bazează pe criteriile de intervenţie menţionate la articolul 2 litera (b) din Regulamentul FEG, care impune o cerinţă privind disponibilizarea într-o perioadă de nouă luni a cel puţin 500 de salariaţi din întreprinderi care îşi desfăşoară activitatea în aceeaşi diviziune a NACE Rev.
2 într-o regiune sau în două regiuni învecinate de nivel NUTS II dintr-un stat membru.
Evaluarea Comisiei s-a bazat pe evaluarea legăturii dintre concedierile în cauză şi schimbările majore suferite de structura comerţului mondial sau criza financiară, pe caracterul neprevăzut al concedierilor în cauză, pe o demonstrare a numărului concedierilor şi a respectării criteriilor de la articolul 2 litera (a), pe explicaţia dată caracterului neprevăzut al acestor concedieri, pe identificarea întreprinderilor care operează concedierile şi a lucrătorilor vizaţi de asistenţă, pe teritoriul în cauză, autorităţile acestuia şi părţile interesate, pe impactul produs de concedieri asupra ocupării forţei de muncă la nivel local, regional sau naţional, pe pachetul coordonat de servicii personalizate ce urmează să fie finanţate, inclusiv compatibilitatea acestuia cu acţiunile finanţate de fondurile structurale, pe datele în care au fost iniţiate sau urmau să fie iniţiate serviciile personalizate pentru lucrătorii afectaţi, pe procedurile de consultare a partenerilor sociali, precum şi pe sistemele de gestiune şi de control.
Potrivit evaluării Comisiei, cererea îndeplineşte criteriile de eligibilitate stabilite prin Regulamentul FEG şi se recomandă autorităţii bugetare să aprobe cererea.
În vederea mobilizării fondului, Comisia a prezentat autorităţii bugetare o cerere de transfer (DEC 30/2010) al unei sume globale de 2 266 625 EUR din rezerva FEG (40 02 43) în credite de angajament şi de la linia bugetară „Program-cadru pentru competitivitate şi inovaţie — Program pentru inovaţie şi spirit antreprenorial” (01 04 04 ) în credite de plată către liniile bugetare aferente FEG (04 05 01).
Raportoarea este încântată să constate că serviciile Comisiei au identificat o sursă alternativă de credite de plată, alta decât fondurile FSE neutilizate, în conformitate cu solicitările repetate ale Parlamentului European.
Cu toate acestea, raportoarea consideră că alegerea făcută în acest caz (linia bugetară destinată sprijinirii spiritului antreprenorial şi inovării) nu este satisfăcătoare, date fiind deficienţele grave cu care se confruntă Comisia în implementarea programelor privind competitivitatea şi inovarea.
Într-o perioadă de criză economică, ar trebuie ca, de fapt, aceste credite să fie mai degrabă majorate.
Raportoarea invită Comisia să îşi continue eforturile de a identifica în viitor linii bugetare mai adecvate pentru credite de plată.
AII permite mobilizarea fondului în limita plafonului anual de 500 de milioane EUR.
În 2010, autoritatea bugetară a aprobat deja cincisprezece propuneri de mobilizare a fondului şi un transfer pentru asistenţă tehnică, în valoare totală de 47 432 497 EUR, care s-au adăugat la suma suplimentară de 17 746 171 EUR aferentă celorlalte propuneri aflate în discuţie (inclusiv prezenta propunere), ceea ce înseamnă că a rămas disponibilă o sumă de 434 621 332 EUR până la sfârşitul lui 2010.
III.
Procedură
Comisia a prezentat o cerere de transfer
DEC 30/2010 din 1 septembrie 2010. în vederea înscrierii în bugetul 2010 a unor credite de angajament şi de plată specifice, conform cerinţelor de la punctul 28 din Acordul interinstituţional din 17 mai 2006.
Trilogul privind propunerea de decizie prezentată de Comisie privind mobilizarea FEG ar putea eventual îmbrăca o formă simplificată (un schimb de scrisori), în conformitate cu articolul 12 alineatul (5) din temeiul juridic, exceptând cazul în care Parlamentul European şi Consiliul nu ajung la un acord.
Potrivit unui acord intern, Comisia pentru ocuparea forţei de muncă şi afaceri sociale (EMPL) ar trebui să ia parte la acest proces pentru a oferi un sprijin şi o contribuţie constructive la evaluarea cererilor de asistenţă din partea fondului.
În urma evaluării cererilor, Comisia EMPL din cadrul Parlamentului European şi-a exprimat poziţia privind mobilizarea fondului, astfel cum se prezintă în avizul anexat la prezentul raport.
Declaraţia comună a Parlamentului European, a Consiliului şi a Comisiei adoptată cu ocazia reuniunii de conciliere din 17 iulie 2008 a confirmat importanţa asigurării unei proceduri rapide pentru adoptarea deciziilor de mobilizare a fondului, cu respectarea Acordului interinstituţional.
ANEXĂ: SCRISOAREA COMISIEI PENTRU OCUPAREA FORŢEI DE MUNCĂ ŞI AFACERI SOCIALE
ES/sg
D(2010)52563
Dlui Alain Lamassoure
Preşedintele Comisiei pentru bugete
ASP 13E158
Ref.: Avizul privind mobilizarea Fondului european de ajustare la globalizare (FEG) în cazul EGF/2009/026 NL/Noord Holland şi Utrecht diviziunea 18 ( COM(2010)0530 )
Stimate domnule Lamassoure,
Comisia pentru ocuparea forţei de muncă şi afaceri sociale (EMPL) şi Grupul său de lucru pentru FEG au examinat mobilizarea FEG pentru cazul EGF/2009/026 NL/Noord Holland şi Utrecht diviziunea 18 şi au adoptat următorul aviz.
Comisia EMPL şi Grupul de lucru pentru FEG se pronunţă în favoarea mobilizării fondului pentru a da curs acestei cereri.
În acest sens, Comisia EMPL prezintă câteva observaţii, fără să pună totuşi sub semnul întrebării transferul de credite de plată.
Deliberările din cadrul Comisiei EMPL au plecat de la următoarele considerente:
A) întrucât această cerere se bazează pe articolul 2 litera (b) din Regulamentul FEG şi se referă la 720 de concedieri care au avut loc în perioada de referinţă de nouă luni cuprinsă între 1 aprilie şi 29 decembrie 2009 în 79 de întreprinderi care îşi desfăşoară activitatea în sectorul tipăririi şi reproducerii de suporturi imprimate, aşa cum este menţionat la diviziunea 18 din Regulamentul (CE) nr.
1893/2006;
B) întrucât această cerere face parte dintr-un pachet format din şase cereri interconectate, toate făcând referire la concedieri care au avut loc în opt regiuni NUTS II din Ţările de Jos în întreprinderi care îşi desfăşoară activitatea în sectorul graficii; întrucât cererea este legată în special de cazul EGF/2009/024 NL/Noord Holland şi Zuid Holland diviziunea 58;
C) întrucât acest sector a fost grav afectat de criza financiară care a dus la scăderea cererii în industria tipăritului şi a activităţilor editoriale cu aproximativ 32% în cazul materialelor publicitare tipărite şi cu un procent variind între 7,5 şi 18,2% în cazul revistelor şi al ziarelor;
D) întrucât industria tipăritului şi a activităţilor editoriale din Ţările de Jos a suferit un proces costisitor de restructurare pentru a putea rămâne competitivă din punct de vedere tehnic în raport cu întreprinderile din afara UE, în special cu cele din Turcia, China şi India; întrucât actuala criză riscă să anuleze beneficiile aduse de investiţiile şi de eforturile substanţiale făcute de acest sector;
E) întrucât concedierile au avut loc în două regiuni NUTS II învecinate, în care nivelul şomajului ajunge până la 6,5%; întrucât, în conformitate cu considerentul 4 din Regulamentul FEG, ar trebui ca „contribuţia financiară din partea FEG să se concentreze asupra lucrătorilor din regiunile şi sectoarele economice cel mai grav afectate din Comunitate”;
F) întrucât în sectorul graficii în general există un număr mare de lucrători mai în vârstă, iar rata şomajului este extrem de ridicată în cele două provincii aflate în discuţie; întrucât această cerere se referă la 180 de lucrători concediaţi care au peste 54 de ani şi la 14 lucrători cu vârsta de peste 65 de ani;
G) întrucât propunerea referitoare la un pachet coordonat de servicii personalizate a fost elaborată în strânsă cooperare cu partenerii sociali din sectorul graficii şi media şi întrucât Fondul pentru piaţa muncii şi formare din acest sector a creat un centru de mobilitate denumit C3 (Centrum Creative Carrières) care va pune în aplicare măsurile finanţate de FEG; întrucât aceste măsuri sunt aceleaşi pentru toate cele şase cereri şi nu diferă semnificativ de măsurile propuse de C3 celorlalţi lucrători concediaţi din sectorul graficii;
H) întrucât există unele proiecte de formare finanţate de FSE pentru lucrătorii din sectorul graficii, iar calendarul de desfăşurare a acestora coincide cu perioada de punere în aplicare a FEG;
I) întrucât Ţările de Jos solicită sprijin pentru toţi lucrătorii concediaţi, inclusiv pentru cei cu vârsta de peste 65 de ani;
J) întrucât procentajele de lucrători şi de categorii profesionale vizate sunt aceleaşi în toate cele şase cereri depuse de Ţările de Jos, ceea ce sugerează că numărul concedierilor se bazează probabil pe un acord între partenerii sociali; întrucât cererea nu indică structura reală a întreprinderilor în cauză,
prin urmare, Comisia pentru ocuparea forţei de muncă şi afaceri sociale recomandă Comisiei pentru bugete, competentă în fond, includerea următoarelor sugestii în propunerea de rezoluţie ce urmează a fi adoptată cu privire la cererea Ţărilor de Jos:
1. este de acord cu Comisia că sunt îndeplinite condiţiile pentru o contribuţie financiară în temeiul Regulamentului FEG nr.
1927/2006;
2. salută cooperarea dintre Ministerul Afacerilor Sociale şi partenerii sociali pentru a face faţă reducerii cererii din sectorul tipăritului şi al activităţilor editoriale din Ţările de Jos, cooperare care reflectă abordarea tradiţională olandeză denumită „modelul polderelor” şi care a permis un răspuns rapid la problema concedierilor (la o zi după încheierea perioadei de referinţă);
3. salută abordarea potrivit căreia sprijinul acordat prin FEG într-o perioadă de criză este utilizat pentru a oferi lucrătorilor programe de formare şi de reconversie profesională, precum şi pentru recunoaşterea experienţei anterioare; regretă însă explicaţiile insuficiente oferite pentru măsurile propuse, care nu permit formularea unor concluzii privind obiectivul şi strategia din spatele programelor de formare a lucrătorilor concediaţi vizaţi de această cerere; presupune că această abordare va îngreuna evaluarea succesului măsurilor respective;
4. solicită Comisiei să analizeze mai aprofundat situaţia sectoarelor către care lucrătorii sunt orientaţi prin programele de formare sau prin crearea unei afaceri proprii; scopul acestei analize aprofundate ar trebui să fie acela de a asigura durabilitatea reintegrării lucrătorilor pe piaţa muncii şi deci buna întrebuinţare a FEG; această evaluare ar trebui realizată având în vedere obiectivele stabilite în Strategia UE 2020;
5. salută metoda de utilizare a FEG ca măsură complementară pentru sprijinul curent acordat prin FSE; regretă însă că cererea nu precizează caracterul specific al măsurilor FEG şi nici valoarea adăugată a acestora;
6. solicită, prin urmare, informaţii mai detaliate din partea guvernului olandez cu privire la obiectivele măsurilor.
Cu stimă,
Pervenche Berès
REZULTATUL VOTULUI FINAL ÎN COMISIE
Data adoptării
9.11.2010
Rezultatul votului final
+:
–:
0:
19
1
1
Membri titulari prezenţi la votul final
Alexander Alvaro, Reimer Böge, Lajos Bokros, Giovanni Collino, Göran Färm, José Manuel Fernandes, Eider Gardiazábal Rubial, Salvador Garriga Polledo, Jutta Haug, Jiří Havel, Ivailo Kalfin, Sergej Kozlík, Jan Kozłowski, Barbara Matera, Claudio Morganti, Miguel Portas, Dominique Riquet, László Surján, Helga Trüpel, Derek Vaughan, Angelika Werthmann
