Întrebarea cu solicitare de răspuns scris E-9418/2010
adresată Comisiei
Articolul 117 din Regulamentul de procedură
Corina Creţu (S&D)
(11 noiembrie 2010)
Subiect: Are în vedere Comisia un demers pentru salvarea vieţii învăţătoarei Cristina Anghel şi pentru îmbunătăţirea condiţiilor de trai ale angajaţilor din sistemul public românesc?
Doresc să semnalez un caz cu conotaţii umanitare deosebit de grave.
O învăţătoare din România, Cristina Anghel, se află în greva foamei de circa 60 de zile.
Protestul ei îndreptăţit are la bază reducerile salariale din sistemul de învăţământ.
În urma deciziilor antisociale ale actualei guvernări de dreapta, categorii largi de bugetari sunt aruncate în lupta disperată pentru subzistenţă.
Cristina Anghel, în vârstă de 51 de ani, este una din multele victime ale acestor măsuri.
Starea ei s-a înrăutăţit, fiind internată la terapie intensivă, iar medicii sunt sceptici în privinţa capacităţii organismului ei de a mai rezista.
În condiţiile în care există o indiferenţă totală a autorităţilor româneşti faţă de acest caz disperat, solicit ajutorul Comisiei Europene.
Are în vedere Comisia un demers concret şi urgent pentru salvarea vieţii dnei Anghel şi pentru a influenţa o îmbunătăţire a condiţiilor de trai ale angajaţilor din sistemul public românesc?
