Răspuns comun dat de dna Reding în numele Comisiei
Întrebări scrise : P-6857/10 , P-7149/10 , P-6947/10 , P-7495/10 , E-7035/10 , E-7132/10 , P-6946/10 , E-7643/10 , E-7383/10 , E-7025/10 , E-6918/10
(28 octombrie 2010)
1.
Libera circulație constituie unul dintre principiile fundamentale ale Uniunii Europene.
Dreptul la libera circulație și ședere pe teritoriul statelor membre este conferit direct fiecărui cetățean al UE de către Tratatul privind funcționarea Uniunii Europene.
Statele membre au responsabilitatea și dreptul de a lua măsuri pentru protejarea ordinii publice și siguranței publice pe teritoriul lor.
În demersul lor, statele membre trebuie să respecte normele stabilite în legislația UE privind libera circulație și drepturile fundamentale ale cetățenilor UE și, de asemenea, să evite discriminarea, în special pe criterii de naționalitate sau de apartenență la o minoritate etnică.
Dreptul la libera circulație se supune limitărilor și condițiilor stabilite în Directiva 2004/38/CE privind dreptul la liberă circulație și ședere pe teritoriul statelor membre pentru cetățenii Uniunii și membrii familiilor acestora Directiva 2004/38/CE privind dreptul la liberă circulație și ședere pe teritoriul statelor membre pentru cetățenii Uniunii și membrii familiilor acestora ( JO L 158, 30.4.2004, p.
77 ). .
În conformitate cu Directiva 2004/38/CE, există posibilitatea ca un cetățean al UE să fie expulzat pentru că nu mai îndeplinește condițiile aferente dreptului la ședere sau din motive de ordine publică, de siguranță publică sau sănătate publică.
În toate cazurile, decizia de expulzare a unui cetățean al UE trebuie să respecte toate garanțiile procedurale prevăzute de directiva în cauză.
În calitatea sa de gardian al tratatelor, Comisia are responsabilitatea de a asigura punerea în aplicare deplină și efectivă a acestor garanții procedurale de către toate statele membre.
Recentele evoluții din Franța au avut drept rezultat o corespondență substanțială între Comisie și autoritățile franceze privind aplicarea dispozițiilor UE prevăzute de Directiva 2004/38/CE privind libera circulație.
La 29 septembrie 2010, Colegiul comisarilor a decis să trimită Franței o scrisoare de punere în întârziere prin care solicita transpunerea integrală a directivei menționate, cu excepția cazului în care se prezenta, până la 15 octombrie 2010, un proiect de lege și un calendar detaliat de transpunere.
La data de 15 octombrie 2010, Comisia a primit un proiect de măsuri de transpunere și un calendar realist de introducere în legislația franceză, până la începutul anului 2011, a garanțiilor concrete prevăzute de Directiva 2004/38/CE a Uniunii Europene privind libera circulație.
Ca urmare a angajamentelor oficiale asumate de Franța la 15 octombrie 2010, Comisia Europeană nu va da curs, pentru moment, procedurii de încălcare împotriva Franței.
Comisia Europeană va monitoriza îndeplinirea integrală a angajamentelor asumate de Franța, în interesul dreptului Uniunii și al cetățenilor UE.
De asemenea, Comisia își manifestă disponibilitatea de a acorda asistență autorităților franceze în garantarea faptului că noua legislație este pusă în aplicare cu celeritate și în deplină conformitate cu legislația UE.
În același timp, Comisia analizează situația tuturor celorlalte state membre ale UE în temeiul Directivei 2004/38/CE, pentru a evalua dacă va fi necesar să se inițieze procedura de încălcare și în cazul altor state.
În consecință, Comisia va transmite, în cazuri similare, o scrisoare de punere în întârziere, în contextul viitoarelor proceduri de constatare a neîndeplinirii obligațiilor.
2.
Comisia este angajată deplin să combată discriminarea împotriva grupurilor etnice.
Rasismul și xenofobia nu trebuie să existe în Europa.
În ceea ce privește măsurile adoptate de autoritățile franceze, Comisia a luat notă de asigurările date de Franța la cel mai înalt nivel politic în data de 22 septembrie 2010, cu privire la următoarele aspecte: —
măsurile adoptate de autoritățile franceze începând din această vară nu au avut drept obiectiv sau efect o anumită minoritate etnică, ci un tratament similar pentru toți cetățenii UE;
—
instrucțiunile de natură administrativă transmise prin circulara din 5 august 2010, care nu au fost conforme cu aceste orientări, au fost anulate și înlocuite la data de 13 septembrie cu instrucțiuni noi;
—
autoritățile franceze asigură pe deplin aplicarea efectivă și nediscriminatorie a legislației UE, în conformitate cu tratatele și cu Carta Drepturilor Fundamentale a Uniunii Europene.
De asemenea, Comisia a luat notă de faptul că Franța și-a reafirmat angajamentul de a coopera îndeaproape și cu bună credință în aceste chestiuni.
3.
În ceea ce privește expulzările colective, Comisia face trimitere la articolul 19 din Carta Drepturilor Fundamentale ale Uniunii Europene, care le interzice.
Curtea Europeană a Drepturilor Omului a definit expulzările colective drept „orice măsură care obligă cetățenii străini, ca grup, să părăsească o țară, cu excepția cazului în care o astfel de măsură este adoptată pe baza unei examinări întemeiate și obiective a unui anumit caz privind o persoană, cetățean străin, din grupul respectiv” Conka / Belgia, Cauza 51564/99 din 5 februarie 2002. .
Faptul că o serie de cetățeni ai UE din aceeași comunitate etnică fac obiectul unor decizii similare și că deciziile similare sunt puse în aplicare în mod colectiv - de exemplu, prin închirierea unui avion care să-i returneze în statul membru de proveniență – nu este echivalent, în sine, cu o expulzare colectivă, cu condiția ca fiecare decizie să fi fost luată în temeiul unei examinări specifice și individuale a fiecărui caz.
4.
Integrarea socială și economică a romilor reprezintă o provocare comună și o responsabilitate comună pentru toate statele membre ale UE.
Comunicarea Comisiei cu privire la această chestiune, adoptată la data de 7 aprilie 2010, prezintă o serie de măsuri importante care trebuie adoptate la nivel național și la nivelul UE, în vederea ameliorării cât mai rapide a situației romilor.
În acest scop și pe baza activității legate de platforma privind etnia romă și a lucrărilor Grupului operativ privind romii, înființat de Comisie la 7 septembrie 2010 pentru a analiza modul în care au fost utilizate, la nivelul statelor membre, fondurile naționale și ale UE cu privire la incluziunea romilor, precum și eficacitatea utilizării fondurilor, Comisia va prezenta, în aprilie 2011, Cadrul UE privind strategiile naționale de integrare a romilor.
Cadrul UE menționat anterior, întemeiat pe raportul Grupului operativ privind romii, va evalua cu prioritate utilizarea fondurilor naționale și europene și va prezenta propuneri cu privire la utilizarea mai eficientă a fondurilor UE pentru soluționarea problemei privind excluziunea romilor în perioadele de programare actuale și viitoare.
Problemele multidimensionale ale minorității rome vor fi abordate în contextul celor zece principii de bază stabilite prin Comunicarea privind incluziunea etniei rome și în contextul cooperării intensificate la nivelul tuturor factorilor implicați.
În plus, Cadrul UE are rolul de a asigura o mai mare eficientizare a monitorizării eforturilor depuse la nivel național și european și a sprijinului acordat în legătură cu integrarea romilor.
În acest scop și în cadrul „Strategiei Europa 2020”, Comisia va invita statele membre să își prezinte propriile strategii naționale privind incluziunea romilor care ar putea fi incluse în programele naționale de reformă.
Următoarea inițiativă emblematică referitoare la o „Platformă împotriva sărăciei” va reprezenta un cadru integrat de acțiuni pentru sprijinirea priorităților orizontale, cum ar fi integrarea cetățenilor romi.
De asemenea, Comisia Europeană dorește ca, atunci când statele membre își stabilesc obiectivele naționale privind reducerea sărăciei, ocuparea forței de muncă și educația, în contextul Strategiei „Europa 2020”, acestea să aibă o abordare explicită și ambițioasă cu privire la cetățenii de etnie romă.
Comisia Europeană va colabora strâns cu toate statele membre ale UE pentru pregătirea Cadrului UE privind strategiile naționale de integrare a romilor.
La această activitate va fi cooptată Agenția pentru Drepturi Fundamentale a Uniunii Europene.
