28.4.2010 B7-0252/2010 PROPUNERE DE REZOLUŢIE depusă pe baza declaraţiei Comisiei
în conformitate cu articolul 110 alineatul (2) din Regulamentul de procedură
referitoare la atrocităţile în masă comise în Jos, Nigeria
Filip Kaczmarek
,
Gay Mitchell
,
Mario Mauro
,
Cristian Dan Preda
în numele Grupului PPE
PE439.773v01-00 B7‑0252/2010 Rezoluţia Parlamentului European referitoare la atrocităţile în masă comise în Jos, Nigeria
Parlamentul European,
– având în vedere rezoluţiile sale anterioare privind încălcările drepturilor omului în Nigeria,
– având în vedere Pactul internaţional privind drepturile civile şi politice din 1966, ratificat de Nigeria la 29 octombrie 1993,
– având în vedere Carta africană a drepturilor omului şi popoarelor din 1981, ratificată de Nigeria la 22 iunie 1983,
– având în vedere Constituţia Republicii Federale Nigeria, în special prevederile acesteia privind protecţia libertăţii religioase din capitolul IV – „Dreptul la libertatea de gândire, conştiinţă şi religie”,
– având în vedere articolul 110 alineatul (2) din Regulamentul său de procedură,
A. şocat de recentele incidente violente ce au avut loc, în lunile ianuarie şi martie ale acestui an, în interiorul şi în jurul oraşului Jos, punctul ce uneşte nordul musulman şi sudul creştin, şi în cursul cărora câteva sute de oameni au căzut victime unor confruntări religioase şi etnice;
B. întrucât armata a jucat un rol important în menţinerea situaţiei sub control, dar, în acelaşi timp, au fost relatate situaţii în care armata, precum şi poliţia au participat la execuţii extrajudiciare;
C. întrucât în Jos au loc periodic conflicte interetnice, cele mai importante având loc în 2001, 2004 şi 2008;
D. întrucât un reprezentant al Crucii Roşii a susţinut că cel puţin alte două comunităţi învecinate erau, de asemenea, vizate într-o zonă apropiată de locul în care au fost ucise sute de persoane în înfruntări sectare;
E. întrucât Crucea Roşie a informat că cel puţin 5 600 de persoane părăsesc regiunea, temându-se pentru viaţa lor, ca urmare a acestor violenţe;
F. întrucât mii de persoane au murit ca urmare a violenţelor religioase şi etnice din Nigeria Centrală în ultimii zece ani, Nigeria fiind adeseori scena unor tensiuni religioase şi etnice;
G. întrucât problemele din zona oraşului Jos decurg din lipsa dezvoltării economice şi din tensiunea înrădăcinată în resentimentele de decenii dintre grupurile băştinaşe, în special creştini sau animişti, care se luptă pentru controlul terenurilor agricole fertile cu migranţii şi coloniştii din nordul musulman, vorbitori de hausa;
H. întrucât este imposibil ca musulmanii şi creştinii să fie plasaţi sistematic fie în postura de agresori, fie în postura de victime, deoarece de-a lungul istoriei aceste comunităţi s-au aflat în ambele situaţii;
I. întrucât instabilitatea actuală amplifică fragilitatea celei mai populate ţări africane, odată cu apropierea campaniei electorale pentru alegerile din 2011 într-un climat de incertitudine cu privire la conducerea politică, cauzat de îmbolnăvirea preşedintelui Yar'Adua;
J. întrucât stabilitatea şi democraţia din Nigeria au o mare influenţă în afara frontierelor sale imediate datorită rolului important pe care această ţară îl joacă în regiune şi în Africa subsahariană;
K. întrucât, în temeiul articolului 8 din Acordul de la Cotonou revizuit, UE poartă un dialog politic periodic cu Nigeria pe tema drepturilor omului şi a principiilor democratice, inclusiv pe tema discriminării etnice, religioase şi rasiale,
1. condamnă ferm violenţele recente şi pierderile tragice de vieţi omeneşti în interiorul şi în jurul oraşului Jos şi transmite condoleanţele sale celor ce au pierdut persoane apropiate şi un mesaj de compasiune persoanelor rănite;
2. îndeamnă toate părţile să nu recurgă la violenţă şi să caute soluţii paşnice la divergenţele dintre grupurile religioase şi etnice din Nigeria;
3. solicită guvernului federal să ancheteze asupra cauzelor recentelor cazuri de violenţă şi să se asigure că autorii lor sunt aduşi în faţa justiţiei;
4. solicită guvernului federal să ia de urgenţă măsuri concrete pentru sprijinirea dialogului interetnic şi interconfesional;
5. solicită să se examineze mai atent cauzele profunde ale conflictului, printre care se numără tensiuni sociale, economice şi etnice, şi să se evite explicaţiile generale şi simpliste bazate exclusiv pe religie, care nu pot conduce la o soluţie durabilă pe termen lung la problemele din această regiune;
6. solicită guvernului federal să protejeze populaţia şi să trateze cauzele profunde ale violenţelor asigurând egalitatea în drepturi a tuturor cetăţenilor şi soluţionând problemele legate de controlul asupra terenurilor agricole fertile, şomaj şi sărăcie;
7. îndeamnă UE să îşi continue dialogul politic cu Nigeria, în temeiul articolului 8 din Acordul de la Cotonou revizuit, şi să abordeze de urgenţă chestiunile legate de libertatea de gândire, de conştiinţă, de opinie şi religioasă, înscrisă în instrumentele universale, regionale şi naţionale din domeniul drepturilor omului;
8. încredinţează Preşedintelui sarcina de a transmite prezenta rezoluţie Consiliului UE, Comisiei, Înaltului Reprezentant al Uniunii pentru afaceri externe şi politica de securitate, guvernelor şi parlamentelor statelor membre, guvernului federal al Nigeriei, instituţiilor Uniunii Africane, secretarului general al Organizaţiei Naţiunilor Unite, Adunării Generale a Organizaţiei Naţiunilor Unite, copreşedinţilor Adunării Parlamentare Paritare ACP-UE şi Parlamentului Panafrican (PPA).
