ÎNTREBARE CU SOLICITARE DE RĂSPUNS SCRIS E-0600/09
adresată de Călin Cătălin Chiriţă (PPE-DE)
Consiliului
(9 februarie 2009)
Subiect: Parteneriatul Estic - Promovarea drepturilor omului în Ucraina
—
Având în vedere rolul important al instituțiilor UE în promovarea drepturilor omului în lume, precum și acele componente ale Politicii europene de vecinătate și ale Parteneriatului Estic, care vizează promovarea drepturilor omului și ale minorităților naționale, buna guvernanță, sprijinirea educației, schimbul de bune practici; —
Apreciind în mod deosebit inițiativele și eforturile depuse de Comisia Europeană în acest sens; —
Având în vedere că în Ucraina există o minoritate română care numără peste 410000 de persoane, înregistrate la recensământul din 2001, conform datelor oficiale ale Guvernului Ucrainei, minoritate care trăiește în armonie cu majoritatea și cu alte minorități, în special în Regiunea Cernăuți (nordul Bucovinei, nordul Basarabiei și zona Hertei), în Regiunea Odessa (raioanele din sudul Basarabiei), în Regiunea Transcarpatia (Maramureșul istoric);
doresc să vă întreb:
Vă propuneți să încurajați Ucraina să asigure dreptul la educație în limba maternă la standarde europene, inclusiv pentru persoanele care aparțin minorității române și să înființeze secții cu predare în limba maternă română în școlile profesionale și vocaționale existente în orașele din regiunile menționate mai sus?
Veți acționa în vreun fel pentru a încuraja Ucraina să înființeze secții cu predare în limba maternă română la profilurile și specializările existente la Universitatea de stat din Cernăuți?
