ÎNTREBARE CU SOLICITARE DE RĂSPUNS SCRIS E-4397/08
adresată de Cătălin-Ioan Nechifor (PSE)
Comisiei
(4 august 2008)
Subiect: Cota de lapte
În Uniunea Europeană, zona montană are o importanţă deosebită în păstrarea biodiversităţii și a unui mediu înconjurător curat, în menţinerea și promovarea culturii și tradiţiilor locale, precum și a specificului local.
În acest sens, acţiunile comunitare trebuie să aibă în vedere stoparea fenomenului de depopulare a zonelor montane, promovând în același timp dezvoltarea durabilă și asigurând un nivel ridicat al calităţii vieţii în munţii Uniunii Europene.
În România, ca de altfel și în multe alte state membre, zona montană deţine o pondere importantă din suprafaţă și din populaţie, însă greutăţile vieţii de zi cu zi, lipsa elementelor de civilizaţie, depărtarea de zonele urbane care satisfac nevoile de educaţie, cultură și viaţă socio-economică, fac, pe zi ce trece, ca tot mai mulţi locuitori ai muntelui să își dorească să părăsească locurile în care s-au născut și au trăit.
În contextul în care se discută din ce în ce mai des reforma Politicii Agricole Comune, în special eliminarea cotelor de lapte, consider că fermierii din zonele de munte vor avea motive suplimentare pentru a renunţa la creșterea animalelor pentru producţia de lapte, orientându-se spre alte activităţi productive sau alegând, în cele din urmă, să plece către zonele de șes.
Având în vedere faptul că în zona montană din România creșterea animalelor pentru producţia de lapte este una dintre puţinele activităţi generatoare de venit, rog Comisia Europeană să prezinte măsurile de acompaniere care sunt luate în calcul, în contextul reformei PAC și în condiţiile în care se va aplica liberalizarea pieţei, prin eliminarea cotei de lapte.
Doresc să reamintesc Comisiei Europene, că în România se aplică Programul „Cornul și Laptele”, prin care copiii românilor beneficiază gratuit, în fiecare zi de școală, de o cantitate de lapte, care provine în mare parte din zona montană.
