ÎNTREBARE CU SOLICITARE DE RĂSPUNS SCRIS E-6100/08
adresată de Petru Filip (PPE-DE)
Consiliului
(12 noiembrie 2008)
Subiect: Programul Visa Waiver – tratament inegal pentru cetăţenii comunitari
Cu puţin timp în urmă, președintele George W. Bush a anunţat anularea obligativităţii vizelor pentru cetăţenii din șase state comunitare (Cehia, Estonia, Ungaria, Letonia, Lituania și Slovacia) care vor să intre în SUA.
Potrivit informaţiilor oferite de site-ul Casei Albe, o serie de alte state membre ale UE (Bulgaria, Cipru, Grecia, Malta, Polonia și România) ar putea fi incluse curând în Programul Visa Waiver.
Cu toate că Parlamentul European și-a reafirmat sprijinul faţă de mandatul pe care Consiliul l-a acordat Comisiei de a negocia un acord care să garanteze scutirea de vize a tuturor cetăţenilor UE care intră pe teritoriul SUA, anunţul făcut recent de președintele SUA ridică serioase semne de întrebare asupra capacităţii UE de a impune abordări unitare pentru oricare dintre statele membre.
În contextul principiului solidarităţii europene, acest proces, numit de oficialii administraţiei americane „foaia de parcurs pentru Visa Waiver”, nu asigură în opinia noastră o formulă capabilă să probeze respectarea drepturilor tuturor cetăţenilor comunitari în mod egal.
Care este, dincolo de reafirmarea în plan diplomatic a solidarităţii comunitare, strategia imediată pe care Consiliul o are în vedere pentru a asigura în această problemă un tratament egal pentru toţi cetăţenii UE?
