Deputaţii europeni şi naţionali despre Strategia de la Lisabona
Afaceri economice şi monetare
2007-02-06 - 17:46
Schimbările climatice, securitatea energetică, reducerea birocraţiei, modificările demografice şi fonduri mai mari pentru cercetare - au fost discutate marţi, la Bruxelles, în ultima zi a Adunării Interparlamentare Comune privind Strategia de la Lisabona.
La dezbatere au participat şi preşedintele Comisiei Eurpene, José Manuel Barroso, şi şeful cancelariei federale germane, Thomas de Maizère.
Dezbaterile au avut loc în grupuri de lucru şi în plen.
Discuţiile din grupurile de lucru au vizat:
Energia regenerabilă
Majoritatea participanţilor au convenit că eficienţa energetică şi sursele regenerabile de energie au un rol fundamental în intensificarea competiţiei în economiile europene şi în îndeplinirea obiectivelor Strategiei de la Lisabona.
Ei au estimat, totodată, necesitatea sporirii resurselor regenerabile de energie cu 20% până în 2020, chiar dacă nu au stabilit exact metodele prin care vor ajunge la acest obiectiv.
Nu s-a ajuns la un acord privind energia nucleară, dat fiind că în Statele Membre există situaţii diferite (Finlanda, de exemplu, construieşte centrale nucleare, în timp ce Germania reduce numărul acestora).
Ei au stabilit, însă, că Statele Membre sunt cele care trebuie să decidă dacă vor utiliza sau nu energie nucleară.
Piaţa Internă şi Cercetarea
Sunt necesare în continuare reforme, în special în sectorul bancar şi în telecomunicaţii.
Grupul de lucru s-a declarat, totodată, în favoarea reducerii cu 25% a birocraţiei în legislaţia europeană, în special în beneficiul întreprinderilor mici şi mijlocii (IMM).
Cât despre cercetare, reprezentanţii Parlamentului European şi ai parlamentelor naţionale au convenit că acest domeniu ar trebui tratat cu prioritate.
Capitalul Uman - Educaţia, Locurile de muncă şi Aspectele Sociale
A existat un consens în privinţa echilibrului între piaţa muncii, competitivitate şi coeziunea socială.
Privind educaţia şi asigurarea locurilor de muncă, a fost menţionat principiul oportunităţilor egale şi atenţia specială ce ar trebui acordată femeilor, persoanelor cu disabilităţi, tinerilor şi persoanelor în vârstă care întâmpină dificultăţi pe piaţa muncii.
Respectarea drepturilor sociale ale lucrătorilor a fost un alt subiect mult discutat.
Grupul de lucru a convenit că o piaţă de muncă flexibilă care favorizează mobilitatea ar trebui să funcţioneze în acelaşi timp cu un nivel corespondent de protecţie a drepturilor sociale.
Participanţii au estimat că Uniunea Europeană ar trebui să definească standarde minime de protecţie socială, care să fie respectate de toate Statele Membre.
Discuţiile în plen
José Manuel Barroso, preşedintele Comisiei Europene, a subliniat nevoia echilibrării competiţiei şi a drepturilor sociale.
El a estimat posibilă "o Europă flexibilă în ce priveşte mediul de afaceri, în acelaşi timp cu standarde sociale înalte".
Pentru a atinge acest obiectiv, însă, a spus Barroso, trebuie introduse măsuri de siguranţă socială "nu pentru protecţia locurilor de muncă necompetitive, ci pentru protecţia lucrătorilor".
Preşedintele Comisiei a subliniat că a sosit timpul accelerării reformelor, atât la nivel european cât şi naţional, pentru a reduce diferenţele economice dintre Statele Membre.
Parlamentul European şi reprezentanţi ai parlamentelor naţionale din cele 27 State Membre s-au reunit, la Bruxelles, la 5-6 februarie, pentru a discuta viitorul Strategiei de la Lisabona.
Obiectivul iniţial - respectiv transformarea Uniunii Europene în cea mai competitivă şi mai dinamică economie în lume până în 2010 - a fost adoptat în cadrul summitului de la Lisabona în 2000.
Rezultatele nefiind, însă, pe măsura aşteptărilor, strategia s-a revizuit şi relansat în cadrul summitului din martie 2005.
Reuniunea inter-parlamentară a fost condusă de preşedintele Parlamentului European, Hans-Gert Poettering, şi de preşedintele Bundestagului German (camera inferioară a parlamentului german), Norbert Lammert.
Hans-Gert Poettering a subliniat că pentru atingerea obiectivelor Strategiei de la Lisabona trebuie acţionat la nivel local, regional, naţional şi European.
"Parlamentele naţionale au rol crucial, deoarece implicarea Uniunii este deseori limitată la coordonare şi recomandări.
Statele Membre sunt responsabile pentru aplicarea eficientă a reformelor", a spus el.
Este vorba despre cea de-a treia reuniune interparlamentară comună privind Strategia de la Lisabona.
Celelalte două au avut loc în 2005 şi 2004, obiectivul fiind implicarea parlamentarilor naţionali în discuţiile la nivel european.
Angajamentul lor este esenţial în atingerea obiectivelor de creştere a numărului de locuri de muncă şi de protecţie socială, deoarece în cele mai multe domenii în care sunt necesare schimbări se iau decizii la nivel naţional.
Din partea României au participat Vasile Puşcaş, Emil Radu Moldovan,.
Traian Dobre, Cezar Preda, Călin Racoti, Andrei Mocearov (Camera Deputaţilor) şi Teodor Melescanu, Gavrilă Vasilescu, Anca Constantin (Senat).
20070206IPR02841
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
