Răspuns dat de dna Damanaki în numele Comisiei
(17 ianuarie 2012)
În a doua jumătate a anului 2012, Comisia va publica o comunicare privind creșterea durabilă la nivelul oceanelor, mărilor și zonelor de coastă ( Blue Growth ).
Aceasta va oferi o imagine de ansamblu a activităților din sectoarele maritime emergente și potențiale.
Vor fi avute în vedere aspecte precum insuficiența aptitudinilor și a formării, necesitățile în materie de cercetare și inovare și cerințele de finanțare care trebuie îndeplinite pentru ca potențiala creștere a acestor activități să dea rezultate.
Se vor analiza, de asemenea, inclusiv la nivel regional, sinergiile dintre diferite politici ale UE care influențează aceste activități.
Inițiativa se va baza pe concluziile unui studiu în curs, cu durata de 20 de luni, precum și pe contribuțiile tuturor părților interesate relevante, printre care statele membre, autoritățile regionale și comunitățile costiere.
Ulterior, rezultatele acestei lucrări vor fi utilizate pentru a identifica acțiuni specifice la nivelul bazinelor maritime, inclusiv al Mării Negre.
Utilizarea integrată a fondurilor UE va fi asigurată prin intermediul unui cadru strategic comun, iar o abordare teritorială integrată stă la baza politicii de coeziune, a politicii de dezvoltare rurală și a politicii în domeniul maritim și al pescuitului, reformate după 2013.
Elaborarea contractelor de parteneriat de către statele membre va asigura, de asemenea, programarea și implementarea strategice, bazate pe coordonarea diferitelor fonduri (FEDER, FSE, Fondul de coeziune, EMFF și FEADR).
Mai mult, pentru a îmbunătăți coordonarea, dispozițiile comune referitoare la aceste fonduri conțin o secțiune separată privind dezvoltarea locală plasată sub responsabilitatea comunității, care prevede posibilitatea elaborării de strategii integrate de dezvoltare locală, ceea ce ar putea reprezenta, de asemenea, o opțiune interesantă pentru comunitățile costiere.
