26.1.2011 B7-0075/2011 PROPUNERE DE REZOLUŢIE depusă pe baza întrebării cu solicitare de răspuns oral B7‑0006/2011
în conformitate cu articolul 115 alineatul (5) din Regulamentul de procedură
referitoare la „Tuberculosis Vaccine Initiative” o aplicare concretă a strategiei 2020 pentru a contribui la atingerea ODM 6 şi la eliminarea tuberculozei până în 2050
Louis Michel
,
Charles Goerens
,
Antonyia Parvanova
,
Frédérique Ries
,
Olle Schmidt
în numele Grupului ALDE
PE455.903v01-00 B7‑0075/2011 Rezoluţia Parlamentului European referitoare la „Tuberculosis Vaccine Initiative” o aplicare concretă a strategiei 2020 pentru a contribui la atingerea ODM 6 şi la eliminarea tuberculozei până în 2050
Parlamentul European,
– având în vedere că „Tuberculosis Vaccine Initiative” este o organizaţie independentă cu scop nelucrativ şi singura organizaţie paneuropeană de acest tip, înfiinţată cu sprijinul Comisiei, care sprijină dezvoltarea urgentă de noi vaccinuri şi contribuie cu experienţa sa la o reţea europeană integrată,
– având în vedere că statele membre şi Uniunea au investit masiv în cercetare şi inovare (programele C&D 5, 6 şi 7) privind prepararea unor vaccinuri contra tuberculozei;
– având în vedere strategia de la Lisabona care îşi propune înfiinţarea unei zone europene pentru cercetare şi inovare, Europa inovării UE 2020 şi iniţiativa emblematică a Strategiei Europa 2020: O Uniune a inovării,
– având în vedere programul „Stop tuberculozei”, lansat de OMS, al cărui obiectiv este reducerea, până în 2011, a răspândirii şi mortalităţii acesteia cu 50% faţă de nivelul din 1990 şi eliminarea tuberculozei până în 2050,
– având în vedere obiectivele de dezvoltare ale mileniului (ODM) ale ONU de a stopa, până în 2015, răspândirea tuberculozei şi de a inversa tendinţele privind apariţia acestei boli,
– având în vedere priorităţile Uniunii Europene definite în decembrie 2005 în cadrul „Consensului european pentru dezvoltare”,
– având în vedere summitul G8 din iunie 2007 şi lansarea iniţiativei „Providing for health” (Asigurarea asistenţei medicale) pentru dezvoltarea unor sisteme de finanţare în domeniul sănătăţii care să fie durabile, echitabile, favorabile populaţiei sărace şi cu acoperire universală,
– având în vedere comunicarea Comisiei din 2010 ( COM(2010)0128 ), care vizează promovarea rolului UE în domeniul sănătăţii la nivel mondial,
– având în vedere reuniunea Fondului mondial de luptă împotriva SIDA, tuberculozei şi malariei, care a avut loc la New York, în octombrie 2010,
– având în vedere raportul OMS „Multidrug and extensively drug-resistant TB (M/XDR-TB): 2010 global report on surveillance and response” (WHO/HTM/TB/2010.3) privind apariţia îngrijorătoare a tulpinilor rezistente şi foarte rezistente la tratamente,
– având în vedere declaraţia de la Berlin privind tuberculoza cu ocazia Forumului ministerial european al OMS (The Berlin Declaration on Tuberculosis – All Against Tuberculosis, EUR/07/5061622/5, WHO European Ministerial Forum, 74415), din 22 octombrie 2007,
– având în vedere raportul EASAC (European Academies Science Advisory Council), potrivit căruia costul numai pentru tratarea tuberculozei în Uniunea Europeană se ridică la 2 miliarde de euro pe an (EASAC Policy report 10, mars 2009, ISBN: 9789-0-85403-746-9),
– având în vedere Rezoluţia Parlamentului European din 7 octombrie 2010 referitoare la sistemele de asistenţă medicală din Africa Subsahariană şi sănătatea mondială ( 2010/2070(INI) ),
– având în vedere articolul 115 alineatul (5) şi articolul 110 alineatul (2) din Regulamentul său de procedură,
A. întrucât fundaţia TBVI a fost înfiinţată TBVI a fost înfiinţată ca o consecinţă a succesului proiectului TBVAC (2004-2009), un program-cadru finanţat de Uniunea Europeană care îşi propunea să identifice noi vaccinuri candidaţi contra tuberculozei;
B. întrucât la patru ani de la expirarea termenului pentru realizarea obiectivelor de dezvoltare ale mileniului (ODM), răspândirea tuberculozei în lume rămâne îngrijorătoare, în pofida progreselor realizate;
C. întrucât tuberculoza se numără în prezent printre principalele cauze ale mortalităţii în lume, provocând moartea a circa 2 milioane de persoane pe an, rămânând o ameninţare pentru cetăţenii europeni;
D. întrucât rata globală a succesului terapeutic a ajuns la cel mai mare nivel, 87% în 2008;
E. întrucât tuberculoza este unul dintre principalele obstacole în calea dezvoltării în domeniul sănătăţii în ţările în curs de dezvoltare şi rămâne o ameninţare la nivel mondial;
F. întrucât epidemia de tuberculoză multirezistentă, ba chiar ultrarezistentă, reprezintă o problemă gravă;
G. întrucât, în caz de infectare concomitentă cu HIV/SIDA, tuberculoza este o boală foarte gravă;
H. întrucât tuberculoza este un exemplu şocant de inegalitate între popoare, fiind aproape eradicată în ţările industrializate, în care dă totuşi semne de revenire, în special datorită tulpinilor rezistente şi multirezistente;
I. întrucât sunt necesare noi vaccinuri, dat fiind faptul că din 1921 este disponibil un singur tip de vaccin, BCG care nu este îndeajuns de eficace şi care nu protejează copiii foarte mici (tuberculoza pediatrică);
J. întrucât tratamentele nu mai sunt performante ca urmare a faptului că tulpinile au dezvoltat o rezistenţă foarte mare şi că metoda utilizată pentru diagnosticare este tot cea utilizată de Koch în 1882 şi că ea permite detectarea a numai 50% dintre infecţii în cel mai bun caz;
K. întrucât tuberculoza provoacă o pierdere economică anuală pentru Africa de 52 de miliarde de dolari potrivit estimărilor Băncii Mondiale, în timp ce la nivel mondial pierderea este evaluată, potrivit aceleaşi surse, la 0,52 % din PIB-ul mondial,
L. întrucât parteneriatul paneuropean TBVI a făcut progrese fundamentale în realizarea unor noi vaccinuri eficace împotriva tuberculozei şi întrucât aceste cunoştinţe şi inovaţii confirmă poziţia de lider a Uniunii Europene în acest domeniu;
M. întrucât aceste inovaţii merită să beneficieze de finanţările necesare pentru a genera valoare adăugată în Uniunea Europeană, precum şi în ţările şi continentele în care tuberculoza reprezintă o problemă gravă;
N. întrucât există obiectivul de a investi 3 % din PIB în C&D ( COM(2010)2020 et COM(2010)0546 ), în ciuda constrângerilor bugetare;
1. subliniază faptul că numai un program de vaccinare, care să implice o campanie de vaccinare de amploare ar putea avea un efect pozitiv asupra realizării prevăzute de ODM 6 după 2015 şi, mai ales, asupra eliminării tuberculozei până în 2050;
2. apreciază că numai cele mai bune vaccinuri constituie un instrument de combatere esenţial, asociat celor mai bune teste, diagnostice şi celor mai eficace tratamente, ceea ce presupune o reorientare importantă a cercetării şi, în final, o finanţare sporită şi durabilă;
3. consideră că TBVI, pus în slujba persoanelor care suferă de tuberculoză pretutindeni în lume, îndeosebi în ţările cel mai slab dezvoltate, are toate şansele să devină o aplicare concretă a strategiei 2020 şi va putea, astfel, consolida independenţa strategică a Uniunii în lupta contra tuberculozei şi a altor maladii transmisibile;
4. solicită insistent o creştere a finanţării internaţionale având în vedere că susţinerea publică nu mai este suficientă pentru a face faţă nevoilor şi provocărilor cu care se confruntă ţările în curs de dezvoltare.
5. subliniază că Comisia Europeană este în continuare cel mai important donator de asistenţă oficială pentru dezvoltare, contribuind cu aproximativ 49 de miliarde de euro;
6. consideră că trebuie examinate de urgenţă modalităţi noi şi inovatoare de finanţare precum instituirea unei garanţii financiare a statelor membre şi/sau a Uniunii care să permită strângerea de fonduri pentru TBVI din partea Băncii Europene de Investiţii;
7. consideră că garanţia financiară, pe lângă rambursarea previzibilă a datoriei create reprezintă un instrument care reduce la minimum riscul financiar, susţinând, în acelaşi timp, cercetarea şi dezvoltarea şi asigurând o utilizare responsabilă a fondurilor;
8. reaminteşte că fiecare copil are dreptul de a beneficia de programele de vaccinare şi imunizare; reaminteşte, de asemenea, că 8,8 milioane de copii cu vârste mai mici de 5 ani (dintre care jumătate se află în Africa Subsahariană) continuă să moară în fiecare an din cauza unor boli care pot fi prevenite şi vindecate; subliniază că TBVI are ca obiectiv dezvoltarea a două tipuri de vaccinuri: vaccinuri destinate unei vaccinări primare şi vaccinuri de rapel, care să fie administrate copiilor;
9. încredinţează Preşedintelui sarcina de a transmite prezenta rezoluţie Consiliului, Comisiei, statelor membre şi responsabililor fundaţiei TBVI, precum şi OMS.
