18.10.2010 B7-0571/2010 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la situația din Ucraina
Johannes Cornelis van Baalen
,
Adina-Ioana Vălean
,
Ramon Tremosa i Balcells
,
Kristiina Ojuland
,
Marielle De Sarnez
în numele Grupului ALDE
PE450.387v01-00 B7‑0571/2010 Rezoluția Parlamentului European referitoare la situația din Ucraina
Parlamentul European ,
– având în vedere rezoluțiile sale anterioare referitoare la Ucraina,
- având în vedere Parteneriatul estic lansat la Praga în mai 2009,
- având în vedere concluziile summitului UE-Ucraina desfășurat la Kiev la 4 decembrie 2009 și pregătirile pentru viitorul summit UE-Ucraina de la Bruxelles din 22 noiembrie 2010,
- având în vedere declarația și recomandările Comisiei de cooperare parlamentară Uniunea Europeană-Ucraina, a cărei reuniune a avut loc în martie 2010,
- având în vedere Acordul de parteneriat și cooperare (APC) dintre Uniunea Europeană și Ucraina, intrat în vigoare la 1 martie 1998, și negocierile actuale cu privire la Acordul de asociere (AA) destinat să înlocuiască Acordul de parteneriat și cooperare (APC),
- având în vedere Programul de asociere UE-Ucraina și prioritățile acestuia pentru 2010,
- având în vedere acordul dintre Comunitatea Europeană și Ucraina privind facilitarea acordării de vize, semnat la 18 iunie 2007 și intrat în vigoare la 1 ianuarie 2008,
– având în vedere noua lege privind alegerile locale, adoptată de Verkhovna Rada în iulie 2010,
- având în vedere hotărârea Curții Constituționale a Ucrainei din 1 octombrie 2010 care anulează reformele constituționale din 2004 și reinstaurează prerogativele președintelui,
- având în vedere viitoarele alegerile locale din Ucraina la 31 octombrie 2010,
- având în vedere articolul 110 din Regulamentul său de procedură,
A. întrucât Parlamentul European își menține angajamentul deplin privind adâncirea și dezvoltarea în continuare a relațiilor dintre Uniunea Europeană și Ucraina, în cadrul Parteneriatului estic, ceea ce nu exclude perspectiva unei aderări depline în viitor a Ucrainei la Uniunea Europeană, în conformitate cu prevederile articolului 49 din Tratatul privind Uniunea Europeană;
B. întrucât alegerile prezidențiale care au avut loc la 17 ianuarie și 7 februarie 2010 au respectat în cea mai mare parte normele internaționale, în timp ce viitoarele alegeri locale care vor avea loc la 31 octombrie 2010 ar trebui să consolideze și mai mult legitimitatea democratică a Ucrainei;
C. întrucât Uniunea Europeană se exprimă în favoarea unei Ucraine care depune eforturi pentru a aplica principiile democrației, statului de drept și respectării drepturilor omului; întrucât autoritățile ucrainene ar trebui să demonstreze un angajament de neclintit în menținerea acestor principii pentru a ajunge la o stabilitate politică mai mare în țară;
D. întrucât negocierile privind înființarea unei Zone de liber-schimb consolidate și globale oferă oportunitatea de a spori și mai mult potențialul relațiilor economice UE-Ucraina;
E. întrucât aderarea Ucrainei la Tratatul de instituire a Comunității Energiei este de o importanță majoră pentru toate părțile implicate;
F. întrucât hotărârea de la 1 octombrie 2010 a Curții Constituționale a Ucrainei reinstituie un sistem prezidențial de guvernare; întrucât instituirea unui sistem democratic, eficient și durabil de controale și de echilibru ar trebui să rămână o prioritate, iar procesul de realizare a acestuia ar trebui să fie deschis, cuprinzător și accesibil tuturor partidelor și actorilor politici din Ucraina;
G. întrucât stabilitatea politică pe plan intern din Ucraina și concentrarea pe reforma internă reprezintă condițiile prealabile pentru dezvoltarea în continuare a relațiilor dintre UE și Ucraina; întrucât Parteneriatul estic va beneficia de angajamentul autorităților ucrainene de a depune eforturi în vederea îndeplinirii obiectivelor sale în conformitate cu cele patru platforme tematice;
H. întrucât acordul de asociere dintre UE și Ucraina ar trebui să servească drept instrument al procesului de reformă și să acorde un rol mai pregnant societății civile,
1. admite faptul că Ucraina, fiind o țară europeană, are o istorie și valori comune cu țările Uniunii Europene și recunoaște aspirațiile europene ale Ucrainei; sprijină consolidarea în continuare a relațiilor UE-Ucraina și așteaptă realizarea unor progrese mai mari în aplicarea programului de reformă din Ucraina pentru a aduce Ucraina mai aproape de Uniunea Europeană;
2. salută cooperarea continuă dintre UE și Ucraina într-o gamă cuprinzătoare de domenii; recunoaște importanța mecanismului de standby convenit cu FMI, pe care UE îl completează și susține prin asistență macro-financiară și așteaptă aplicarea integrală în interesul stabilității economice;
3. salută adoptarea legii privind funcționarea pieței gazelor naturale, precum și măsurile adoptate de Ucraina pentru a finaliza procesul de aderare la Comunitatea Energiei și punerea în aplicare a reformelor necesare în vederea modernizării sectorului energetic ucrainean; așteaptă din partea Comisiei să acorde sprijin suplimentar pentru deplina modernizare a sectorului energetic din Ucraina;
4. subliniază nevoia de stabilizare politică și economică, în special prin intermediul unui proces deschis de reformă constituțională, prin consolidarea statului de drept, precum și prin eforturile reînnoite în domeniul combaterii corupției și al îmbunătățirii climatului de afaceri și investiții;
5. sprijină prioritățile Programului de asociere UE-Ucraina pentru 2010 și așteaptă realizarea unor progrese autentice în domeniul combaterii corupției, independenței sistemului judiciar și al unui dialog politic intensificat;
6. recunoaște hotărârea Curții Constituționale a Ucrainei și regretă că reforma constituțională necesară a fost aplicată fără un proces politic deschis care să ia în considerare opiniile tuturor părților, inclusiv ale opoziției;
7. regretă faptul că normele referitoare la alegeri rămân un subiect de dezbateri continue și subliniază faptul că actuala lege electorală, astfel cum a fost modificată în august 2009, este considerată de către OSCE/BIDDO drept un pas înapoi în comparație cu legislația anterioară, având drept rezultat instituirea unui cadru juridic confuz și incomplet; prin urmare, încurajează autoritățile ucrainene să revizuiască și să completeze legislația electorală într-un proces în care să fie implicată opoziția;
8. subliniază că alegerile locale din 31 octombrie 2010 sunt importante pentru Ucraina și desfășurarea acestora ar trebui să demonstreze că Ucraina continuă progresele înregistrate în organizarea alegerilor în conformitate cu normele internaționale; subliniază că desfășurarea acestor alegeri va fi un test pentru guvernul actual;
9. își exprimă preocuparea legată de rapoartele potrivit cărora legea privind alegerile locale limitează posibilitatea unor partide nou înființate de a fi alese, creând în același timp avantaje pentru partidele consacrate;
10. subliniază importanța unei mass-medii independente și solicită investigații și evaluări detaliate pentru a aduce lumină în rapoartele privind legăturile strânse dintre autorități și conducerea canalelor media, sufocarea jurnalismului de investigație de către directorii media și amenințările fizice la adresa jurnaliștilor independenți;
11. invită Comisia și Consiliul să intensifice pregătirile în ceea ce privește Acordul privind zona de liber-schimb consolidată și globală, luând în considerare în același timp necesitatea de a intensifica relațiile economice; subliniază că finalizarea Acordului privind zona de liber-schimb consolidată și globală înainte de summitul UE-Ucraina din noiembrie 2010 nu este un scop în sine și, prin urmare, ar trebui să ia în considerare evoluțiile din Ucraina și angajamentele acesteia în ceea ce privește democrația, statul de drept și respectarea drepturilor omului;
12. invită Comisia și Consiliul să reafirme voința UE de a ajuta Ucraina să-și respecte angajamentele prin intermediul instrumentelor propuse de Parteneriatul estic și de Programul de asociere UE-Ucraina;
13. încredințează Președintelui sarcina de a transmite prezenta rezoluție Consiliului, Comisiei, statelor membre, precum și președintelui, guvernului și parlamentului ucrainean.
