4.7.2011 B7-0441/2011 PROPUNERE DE REZOLUŢIE depusă pe baza declaraţiei Comisiei
în conformitate cu articolul 110 alineatul (2) din Regulamentul de procedură
referitoare la modificările aduse sistemului Schengen
Timothy Kirkhope
în numele Grupului ECR
PE465.731v01-00 B7‑0441/2011 Rezoluţia Parlamentului european referitoare la modificările aduse sistemului Schengen
Parlamentul European ,
– având în vedere Acordul Schengen din 14 iunie 1985 şi Convenţia de aplicare a Acordului Schengen (CAS) din 19 iunie 1990,
– având în vedere Directiva 2004/38/CE privind dreptul la liberă circulaţie şi şedere,
– având în vedere articolul 77 din Tratatul privind funcţionarea Uniunii Europene,
– având în vedere recenta adoptare a proiectului de decizie a Consiliului privind aplicarea integrală a dispoziţiilor acquis-ului Schengen în Republica Bulgaria şi în România,
– având în vedere Comunicarea Comisiei către Parlamentul European, Consiliu, Comitetul Economic şi Social European şi Comitetul Regiunilor privind migrarea din 4 mai 2011,
– având în vedere concluziile Consiliului Justiţie şi Afaceri Interne din 9 iunie 2011,
– având în vedere concluziile Consiliului European din 23-24 iunie 2011,
– având în vedere articolul 110 alineatul (2) din Regulamentul său de procedură,
A. întrucât Acordul Schengen a fost adoptat pentru prima dată în 1985, acum 26 de ani;
B. întrucât spaţiul Schengen este în prezent de mai mult de cinci ori mai mare decât la crearea sa iniţială;
C. întrucât Comisia şi Consiliul au declarat că clauza suspensivă a sistemului Schengen va permite reintroducerea temporară a controalelor la graniţele interne; indică, însă, că astfel de controale pot avea loc doar în condiţii foarte stricte, în cazuri excepţionale şi pentru o perioadă de timp limitată, ele trebuind fi monitorizate la nivel european;
D. întrucât situaţia politică din Africa de Nord, creşterea numărului de călătorii, migrarea la scară largă şi şomajul contribuie, toate, la nevoia de modificare a sistemului Schengen;
E. întrucât intensificarea criminalităţii transfrontaliere, a traficului de persoane şi a terorismului internaţional au, de asemenea, un impact negativ asupra punerii în aplicare a sistemului Schengen;
F. întrucât este important ca drepturile fundamentale ale cetăţenilor europeni şi libera circulaţie să fie respectate în întregul spaţiu Schengen,
1. subliniază necesitatea unei revizuiri şi reformări în profunzime a spaţiului Schengen de către Comisie;
2. subliniază importanţa încrederii reciproce a statelor membre în ceea ce priveşte existenţa unor controale eficiente la graniţele lor externe;
3. subliniază că securitatea unui stat membru depinde de controalele şi punerea în aplicare la nivelul celorlalte state din spaţiul Schengen;
4. subliniază că este necesar ca agenţiile UE, precum FRONTEX, Europol şi Eurojust, să sprijine într-o mai mare măsură spaţiul Schengen;
5. solicită un mecanism de evaluare consolidat pentru statele membre incluse în spaţiul Schengen, care să implice o mai mare atenţie acordată prevenirii corupţiei, combaterii crimei organizate şi asigurării independenţei judiciare;
6. solicită includerea în mecanismul de evaluare a unui sistem de sprijin şi a unui sistem de sancţiuni, care să aibă drept consecinţă maximă reintroducerea controalelor la frontieră,
7. încredinţează Preşedintelui sarcina de a transmite prezenta rezoluţie Consiliului, Comisiei, precum şi guvernelor şi parlamentelor statelor membre.
