Întrebarea cu solicitare de răspuns scris E-006219/2011
adresată Comisiei
Articolul 117 din Regulamentul de procedură
Vittorio Prodi (S&D) , Dominique Baudis (PPE) , Antonio Cancian (PPE) , Giles Chichester (ECR) , Christine De Veyrac (PPE) , Jacqueline Foster (ECR) , Edit Herczog (S&D) , Marian-Jean Marinescu (PPE) , Vladimír Remek (GUE/NGL) , Herbert Reul (PPE) , Potito Salatto (PPE) , David-Maria Sassoli (S&D) , Debora Serracchiani (S&D) şi Patrizia Toia (S&D)
(27 iunie 2011)
Subiect: Cadrul strategic comun şi aeronautica
Cercetarea europeană în domeniul aeronauticii a fost structurată şi aliniată treptat la obiectivele Consiliului consultativ pentru cercetare aeronautică în Europa (ACARE), făcând posibilă adaptarea programelor de cercetare naţionale şi a investiţiilor din sectorul privat în cercetare şi tehnologie.
Programele-cadru gestionate la nivelul UE au garantat că nu se produce o suprapunere a cheltuielilor, în timp ce sprijinul specific destinat aeronauticii prin intermediul fondurilor alocate a asigurat stabilitatea financiară necesară realizării obiectivelor europene pe termen lung.
În prezent, industria europeană producătoare din domeniul aeronauticii este supusă unei puternice presiuni ca urmare a globalizării şi a apariţiei unor concurenţi şi pieţe noi.
Cu toate acestea, ea rămâne un sector strategic esenţial pentru cercetare şi inovare în economia noastră, afectând milioane de locuri de muncă şi un lanţ de aprovizionare care generează o valoare adăugată considerabilă.
În contextul pregătirii următorului Cadru strategic comun şi a cadrului financiar multianual, va continua Comisia să răspundă nevoilor specifice ale fiecărui sector care şi-a demonstrat eficacitatea?
Mai exact, va menţine Comisia un program de finanţare dedicat aeronauticii, prin care să garanteze continuarea aplicării instrumentelor nou introduse prin cel de-al şaptelea program-cadru actual?
