Răspuns dat de dl Piebalgs în numele Comisiei
(20 aprilie 2009)
La 28 ianuarie 2009, Comisia a propus o listă de proiecte strategice de interconectare care ar contribui în mod semnificativ la securitatea aprovizionării în Europa și ar reduce impactul crizei gazelor din ianuarie 2009, mai ales asupra celor mai vulnerabile state membre.
În plus, proiectele propuse sunt în concordanță cu cea de-a doua revizuire strategică a politicii energetice, adoptată de Comisie la 13 noiembrie 2008, care identifica o serie de priorități strategice în domeniul energetic menite a rezolva neajunsurile și a fructifica oportunitățile, în special interconectarea baltică, un coridor sudic al gazelor, gazul natural lichefiat (GNL), rețelele din Mediterana, Europa centrală și de sud-est, precum și o rețea electrică offshore la Marea Nordului.
Mai mult decât atât, proiectele propuse sunt proiecte mature, capabile să angajeze fonduri în anii 2009 și 2010 pentru a relansa economia europeană.
În sfârșit, propunerea Comisiei garanta echilibrul geografic solicitat de Consiliul European din decembrie 2008.
Proiectul românesc de stocare a gazelor nu a fost propus deoarece Comisia a considerat că finanțarea proiectului ar trebui să fie asigurată, dat fiind că depozitul este deja în construcție.
Cu siguranță, materiile prime trebuie să fi fost deja comandate și deci impactul fondurilor UE asupra economiei ar fi fost limitat.
În legătură cu interconectarea în domeniul gazelor, Comisia a propus mai multe proiecte care aduc beneficii României.
Interconexiunile rețelei de gaze din România cu cele din Ungaria și Bulgaria ar trebui să beneficieze de o contribuție din partea UE, deoarece sunt proiecte mature care vor contribui foarte mult la securitatea aprovizionării și vor consolida piața energetică a Europei centrale și de sud-est.
În plus, România ar putea beneficia de cofinanțare comunitară pentru instalarea infrastructurii și echipamentelor care să permită inversarea fluxului de gaze în eventualitatea unei întreruperi de scurtă durată a aprovizionării, precum și de cofinanțarea comunitară a proiectului Nabucco.
