Răspuns dat de dl Potočnik în numele Comisiei
(24 iunie 2010)
După cum s-a explicat și în primul paragraf al întrebării, zincul a fost inclus în actuala revizuire a listei substanțelor prioritare pe baza rezultatelor raportului UE de evaluare a riscurilor (EU RAR), realizat în conformitate cu Regulamentul 793/93/CEE al Consiliului JO L 84, 5.4.1993 .
Concluzia (iii) a EU RAR http://ecb.jrc.ec.europa.eu/esis/ - Zinc – Final RAR („Este necesară limitarea riscurilor; măsurile de reducere a riscurilor puse deja în aplicare trebuie luate în considerare”) se referă la ecosistemele acvatice regionale.
De asemenea, în raport se afirmă că „În regiunile la care se referă concluzia (iii), se recomandă ca informațiile disponibile referitoare la sursele cunoscute și potențiale de emisii de zinc, precum și la concentrațiile naturale de zinc de fond, specifice unei regiuni, să fie examinate cu atenție înainte de luarea deciziilor privind măsurile de reducere a riscurilor.”
În recomandarea sa din mai 2008 privind măsurile de reducere a riscurilor prezentate de substanțele zinc, clorură de zinc și distearat de zinc (2008/464/EC) JO L 160, 30.5.2008 , Comisia le-a recomandat statelor membre „să furnizeze Comisiei informații privind contribuția surselor și a căilor de propagare a zincului în mediul acvatic, posibile măsuri de control și nivelurile de zinc din mediul acvatic, pentru o posibilă includere a zincului în următoarea revizuire a anexei X la Directiva 2000/60/CE”.
Actuala revizuire a listei substanțelor prioritare a început deja în 2007, cu o listă de peste două mii de substanțe.
Pentru multe dintre acestea, au fost colectate în ultimii ani numeroase date de monitorizare.
Revizuirea oferă cea mai potrivită ocazie de a examina în detaliu aceste date de monitorizare, inclusiv datele referitoare la zinc furnizate de statele membre.
Comisia realizează revizuirea în conformitate cu principiile enunțate în raportul de evaluare a riscurilor, fiind asistată de un grup de lucru format din experți din statele membre și de grupuri de părți interesate.
Examinarea presupune atât analiza datelor de monitorizare, cât și analiza informațiilor disponibile privind proprietățile și efectele fiecărei substanțe.
Lucrările tehnice din cadrul revizuirii se află în desfășurare și nu s-a stabilit încă dacă proprietățile chimice, concentrațiile din mediul ambiant, comportamentul și efectele toxicologice ale zincului justifică includerea acestuia în lista substanțelor prioritare.
Propunerea Comisiei privind revizuirea listei, prevăzută pentru începutul anului 2011, va ține seama de concluziile lucrărilor tehnice.
