Dezbatere privind mandatul deputatului polonez Bronisław Geremek
Imunitatea şi statutul deputaţilor
2007-04-25 - 19:57
Înaintea sesiunii de vot de joi, Parlamentul a discutat situaţia deputatului polonez Bronisław Geremek, al cărui mandat de europarlamentar este pus în cauză în Polonia.
Vicepreşedintele Pierre Moscovici (PSE, FR), care a prezidat dezbaterea, a declarat în faţa plenului că Parlamentul nu a primit până acum nici o comunicare oficială referitoare la acest caz, din partea autorităţilor poloneze.
Dezbaterea a început când liderul ALDE, Graham Watson (UK) a declarat: "Unul dintre membrii grupului meu, domnul Geremek, se află în situaţia în care mandatul său de deputat european este revocat de propriul guvern, cu efect din 19 aprilie.
Guvernul Polonez revocă mandatul domnului Geremek în conformitate cu legea lustraţiei, o lege de monitorizare adoptată doar cu câteva luni în urmă şi discutată, în momentul de faţă, în Curtea Constituţională a Poloniei.
Această lege cere tuturor ziariştilor, personalului academic şi parlamentarilor aleşi să semneze o declaraţie în care să precizeze că nu au colaborat niciodată cu serviciile de securitate din perioada comunistă.
Domnul Geremek a semnat o astfel de declaraţie în trecut.
Refuzul său de a semna în acest caz este mai degrabă din motive morale decât politice.
El se opune vânătorii de vrăjitoare declanşată de guvernul său".
După aplauze prelungite, Watson a continuat: "Vreau să vă rog trei lucruri, domnule Preşedinte.
În primul rând, vreau să vă întreb dacă domnul Kaczyński, care s-a întâlnit cu domnul Pöttering săptămâna trecută, a ridicat această problemă în timpul discuţiilor; în al doilea rând, întreb dacă este corect sau chiar posibil ca un Membru al acestui Parlament să fie îndepărtat astfel din mandatul său democratic ales; şi în al treilea rând, întreb dacă ne veţi da asigurări că acest Parlament va acţiona rapid pentru a proteja dreptul domnului Geremek de a-şi exercita mandatul ales democratic".
Din partea Socialiştilor, Martin Schulz (PSE, DE) a declarat: "Aş dori să-i spun domnului Geremek că nu împărtăşim multe din opiniile sale, însă că în această privinţă poate conta pe solidaritatea nelimitată a întregului nostru grup; sunt sigur de sprijinul Parlamentului, când este vorba de a opune rezistenţă unui guvern din Uniunea Europeană ce-şi acuză oamenii care au luptat pentru dezvoltarea democratică şi pentru libertatea ţării lor.
Este scandalos că o ţară ca Polonia şi un guvern ca cel polonez acţionează în aşa fel".
Mă aştept ca Preşedintele Parlamentului să adreseze, mâine, guvernului Kaczyński că dorim să-l protejeze pe domnul Geremek, în calitatea sa de Membru al Parlamentului European, şi că vom evalua de acum toate acţiunile Poloniei în funcţie de modul în care îl tratează pe colegul nostru.
Îi sugerez domnului Pöttering să transmită mâine exact aceste cuvinte".
Daniel Cohn-Bendit (Verzi/ALE, DE): "Nu numai că suntem de acord cu domnul Geremek, dar de-a lungul anilor, am luptat împotriva Stalinismului împreună cu dânsul.
Poziţia acestui Parlament este una singură: dacă guvernul utilizează metode staliniste sau fasciste, avem datoria de a ne proteja colegul fără ezitare.
Suntem solidari".
Francis WURTZ (GUE/NGL, FR) a declarat că se întâmplă deseori şi probabil se va mai întâmpla în viitor să fie în dezacord politic cu domnul Geremek.
"Totuşi, îmi exprim respectul profund pentru curajul politic de care a dat dovadă, şi îmi afirm, în numele întregului meu grup, totala solidaritate".
Liderul PPE-DE, Joseph Daul (FR) a declarat că toţi Membrii Parlamentului European se bucură de imunitate politică.
"Acesta este un Parlament cu reguli în baza cărora noi funcţionăm.
Noi toţi, inclusiv PPE-DE, îl sprijinim pe domnul Geremek, iar procedurile legale se aplică tuturor membrilor, inclusiv domniei sale".
Preşedintele Comisiei pentru Afaceri Juridice, Giuseppe Gargani (PPE-DE, IT): "Aş dori să-mi asigur colegii că atunci când această afacere va fi discutată în comisie, vom da dovadă de o mare sensibilitate în ce priveşte independenţa Parlamentului, vom examina corespondenţa şi documentele cu foarte mare grijă, şi vom apăra independenţa Parlamentului şi posibilitatea ca membrii săi să fie apăraţi în independenţă şi libertate".
Vice-Preşedintele Pierre Moscovici (PSE, FR), care a prezidat dezbaterea, a declarat: "Nu am primit nici o notificare privind vreo decizie a guvernului polonez, ceea ce ridică semne de întrebare.
Rolul acestui Parlament este să protejeze mandatul tuturor membrilor săi.
Cred că cei din comisia pentru afaceri juridice vor examina problema şi vor face tot ce va fi necesar pentru a garanta independenţa Parlamentului".
Dat fiind că din ce în ce mai mulţi deputaţi au cerut cuvântul, Moscovici a aprobat declaraţiile liderilor celor două grupărilor politice care nu-şi făcuseră cunoscută poziţia - Brian Crowley (UEN) şi Bruno Gollnisch (ITS).
Brian Crowley (UEN, IE): "A fost nedrept că vicepreşedintele grupului meu, domnul Kaminski, nu a putut lua cuvântul, mai ales că a dorit acest lucru.
Dacă sunteţi sau nu de acord cu ceea ce ar fi spus este irelevant - altora li s-a dat dreptul să vorbească, şi aşa ar fi trebuit procedat şi cu dânsul.
Unii membri ai acestui Parlament pot interpreta diferit ceea ce aud în urma audierii oratorilor.
Ar fi trebuit să avem şi noi şansa de a ne spune opinia, aşa cum au avut-o şi alţii".
Bruno Gollnisch (ITS, FR): "Aspectul-cheie al problemei este să se găsească în ce măsură posibil domnul Geremek a fost complice al activităţilor staliniste în acest totalitarism abominabil.
Menţionez că în apărarea membrilor Parlamentului - nu mai puţin important pentru noi decât pentru dumneavoastră - punctul dumneavoastră de vedere este deseori bazat pe o geometrie variabilă".
Gollnisch s-a referit la cazurile în care el şi alţi membri ai grupului său s-au confruntat cu acţiuni legale, iar unii deputaţi "au menţionat suveranitatea naţională".
Pierre MOSCOVICI (PSE, FR), în încheierea discuţiei: "Conferinţa Preşedinţilor va discuta această afacere mâine.
Sunt sigur că va exista o largă majoritate în Parlamentul European în sprijinul domnului Geremek, iar eu îmi exprim solidaritatea cu dânsul în acest moment".
20070425IPR05853
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
