14.9.2009 B7-0051/2009 PROPUNERE DE REZOLUŢIE depusă pe baza întrebării cu solicitare de răspuns oral O–0085/2009 ( B7-0208/2009 )
în conformitate cu articolul 115 şi articolul 110 alineatul (2) din Regulamentul de procedură
referitoare la criza din sectorul produselor lactate
Giancarlo Scottà
,
Mario Borghezio
,
Rolandas Paksas
în numele Grupului EFD
PE428.655v01-00 B7‑0051/2009 Rezoluţia Parlamentului European referitoare la criza din sectorul produselor lactate
Parlamentul European ,
– având în vedere propunerea de regulament al Consiliului de derogare de la Regulamentul (CE) nr.
1234/2007 („Regulamentul unic OCP”) în ceea ce privește perioadele de intervenție 2009 și 2010 pentru unt și laptele praf degresat ( COM(2009)0354 ),
– având în vedere raportul De Castro privind propunerea de regulament al Consiliului de derogare de la Regulamentul (CE) nr.
1234/2007, prezentat în şedinţa plenară din 14 septembrie ( A7-0005/2009 ),
– având în vedere Comunicarea Comisiei către Consiliu privind situația pieței produselor lactate în 2009 ( COM(2009)0385 ), care vizează consolidarea organizațiilor producătorilor agricoli cu scopul de a îmbunătăţi gestionarea ofertei de produse,
– având în vedere rezultatele Consiliului Agricultură care a avut loc la 7 septembrie 2009,
– având în vedere întrebarea adresată Comisiei la 2 septembrie 2009 privind criza din sectorul industriei lactatelor ( O-0085/2009 – B7-0208/2009 ),
– având în vedere articolul 115 şi articolul 110 alineatul (2) din Regulamentul său de procedură,
A. întrucât în cursul ultimului an preţul laptelui a scăzut considerabil datorită gravei crize financiare care a lovit economia mondială, provocând o scădere a venitului producătorilor de lactate şi cauzând mari dificultăţi producţiei agricole;
B. întrucât măsurile de intervenţie propuse de sectoarele untului şi al laptelui praf degresat nu sunt suficiente pentru a satisface nevoile întregului sector al produselor lactate, care cuprinde şi producţia de brânzeturi maturate;
C. întrucât aceeaşi criză care a lovit producţia untului şi a laptelui praf degresat a lovit, de asemenea, şi producţia şi vânzarea brânzeturilor cu perioadă lungă de maturare şi întrucât această producţie necesită o perioadă îndelungată atât pentru preparare, cât şi pentru depozitare (privată);
D. întrucât preţul de vânzare a produselor lactate este net superior preţului de producţie a acestor produse;
E. întrucât consumatorii se confruntă cu dificultăţi în ceea ce priveşte trasabilitatea produselor lactate,
1. este în favoarea prelungirii perioadelor de intervenție pentru unt și laptele praf degresat, însă solicită ca această intervenţie să cuprindă şi depozitarea privată a brânzeturilor cu perioadă lungă de maturare;
2. este în favoarea introducerii de noi dispoziţii care să încurajeze crearea de organisme interprofesionale şi dezvoltarea organizaţiilor de producători, pentru a le mări capacitatea contractantă cu privire la vânzarea produselor lactate;
3. solicită un răspuns la cererea crescândă a consumatorilor privind indicarea originii pe etichetele produselor lactate;
4. solicită ca statelor membre să le fie acordată o prelungire pentru plata cotelor de lapte, pentru a evita să se aducă un prejudiciu suplimentar producătorilor care sunt deja puternic afectaţi de criza financiară;
5. încredinţează Preşedintelui sarcina de a transmite prezenta rezoluţie Consiliului şi Comisiei.
