ÎNTREBARE CU SOLICITARE DE RĂSPUNS SCRIS E-4769/09
adresată de Petru Constantin Luhan (PPE)
Comisiei
(7 octombrie 2009)
Subiect: Soluții pentru diferențele de diagnostic și tratament în cazul sclerozei multiple
Conform Barometrului european din anul 2008 privind scleroza multiplă (SM), România ocupă locul 32 din 32 de țări.
Barometrul SM este o inițiativă de evaluare comparativă a performanțelor, care măsoară îngrijirea și serviciile destinate oamenilor cu această afecțiune, abordând șapte domenii cheie, printre care accesul la tratament și terapii, cercetarea în domeniul SM, ocuparea forței de muncă și păstrarea locurilor de muncă, precum și medicația care intră pe piață.
Cifrele pentru 2008 colectate în fiecare țară de către organizațiile naționale de SM și comisiile medicale consultative au arătat diferențe majore între cele 32 de țări europene participante (27 state membre ale UE, plus cinci altele).
Punctajul mediu a fost de 156 dintr-un total de 270 de puncte în cele șapte domenii evaluate ale îngrijirii SM, însă acesta a variat de la cel mai mare scor de 240 de puncte, în Germania, până la cel mai scăzut de 82 de puncte, în România.
Consideră Comisia că este nevoie de o acțiune la nivel european, în interesul cetățenilor europeni, pentru a elimina diferențele de diagnostic și tratament care există în statele membre?
