Întrebarea cu solicitare de răspuns scris E-5003/2010
adresată Comisiei
Articolul 117 din Regulamentul de procedură
Silvia-Adriana Ţicău (S&D)
(2 iulie 2010)
Subiect: Instrumentele pentru sprijinirea Serbiei la realizarea proiectelor din strategia UE pentru regiunea Dunării
Consiliul European din iunie 2009 a cerut Comisiei Europene să prezinte, până la sfârșitul anului 2010, o strategie a UE privind regiunea Dunării.
Serbia este una din țările terțe străbătute de Dunăre, fiind astfel parte componentă a regiunii Dunării.
Serbia și-a depus la 22 decembrie 2009 cererea de aderare la Uniunea Europeană.
Consiliul ministerial pentru afaceri externe din 14 iunie 2010 a luat act de această cerere și a salutat angajamentul Serbiei pentru aderarea la UE.
Având în vedere că succesul strategiei UE pentru regiunea Dunării depinde de planul de acțiuni și de proiectele strategice („flagship projects”) care vor însoți această strategie, aș dori să întreb Comisia care sunt instrumentele, inclusiv cele financiare, prin care UE va sprijini participarea Serbiei la realizarea acestor proiecte?
