Reconstrucţia post-tsunami: au fost cheltuiţi banii corect?
Ajutor umanitar
2007-06-07 - 12:17
Reconstrucţia după tsunami pe ordinea de zi la Parlamentul european
Tsunami-ul asiatic din 26 decembrie 2004 a fost un eveniment cu efecte devastatoare fără precedent.
Aproape 200.000 de oameni au murit în 12 ţări şi mulţi alţii şi-au pierdut casele şi bunurile.
La aproape 3 ani de la tragedie, o audiere publică organizată la Parlamentul european examinează procesul de reconstrucţie din Sri Lanka şi Indonezia, dacă banii donaţi au fost cheltuiţi cum trebuie şi care a fost rolul ONG-urilor în acest proces.
O altă audiere a examinat drepturile omului în Sri Lanka.
Audierea a fost organizată de către Comisia parlamentară pentru dezvoltare şi a fost deschisă de deputatul britanic Nirj Deva (EPP-ED), care era în Sri Lanka în acea zi.
Dumnealui şi-a amintit valurile spărgându-se de hotelul în care se afla, valuri ce „au lăsat în conştiinţa mea o amintire de neşters“.
În afară de deputaţii europeni, la audiere au participat organizaţii non-guvernamentale, reprezentanţi ai guvernelor din Sri Lanka şi Indonezia, dar şi activişti pentru drepturile omului.
Sri Lanka: sisteme de avertizare a valurilor tsunami
În Sri Lanka au murit 35.000 de oameni, 400.000 şi-au pierdut bunurile şi 100.000 de case au fost distruse.
Domnul Jayantha Samarasinghe, de la Agenţia de Reconstrucţie din Sri Lanka, le-a spus deputaţilor europeni ce s-a făcut până acum în procesul de reconstrucţie:
134 de şcoli din cele 183 distruse sunt din nou funcţionale
80 de poduri de cale ferată au fost reconstruite
75% din sectorul de pescuit a fost restabilit
satele au acum comisii de gestionare a dezastrelor
50 de turnuri de avertizare împotriva valurilor tsunami au fost instalate în 2007 - turnurile au fost furnizate de guvernul olandez.
Deputata europeană daneză Margrete Auken (Verzi/ALE) a întrebat dacă, în procesul de distribuire a ajutorului, a fost luat în considerare vreun sistem de caste; domnul Samarasinghe a răspuns că „toată lumea a ajutat pe toată lumea“.
Deputatul olandez Max Van den Berg (PSE) a fost „foarte impresionat“ de acţiunile autorităţilor şi ale societăţii civile; pe de altă parte, deputatul britanic Robert Atkins (PPE-DE) a criticat structura planurilor de recontrucţie din Sri Lanka, pe care le consideră „reţeta unui coşmar birocratic“.
Indonezia: Tsunami creează procesul de pace
În Indonezia au murit 130.000 de oameni, 37.000 sunt daţi dispăruţi şi alţi 500.000 au rămas fără case.
Ţara a primit un ajutor de şapte miliarde de dolari din 40 de ţări - două treimi din ajutorul provenit de la UE a ajuns în Indonezia.
Ambasadorul indonezian Nadjob Kesoema Riphat a descris procesul de reconstrucţie în Indonezia până la sfârşitul anului 2006, menţionând:
623 de şcoli reconstruite, din cele 2000 distruse
instalarea unui sistem de avertizare
construirea unei protecţii de coastă
instalarea digurilor de apă sărată
procesul de pace din Aceh: dezastrul produs de tsunami a ajutat la reconcilierea dintre guvernul indonezian şi rebelii din Aceh.
ONU ar fi trebuit să aibă rol de coordonator
12 miliarde de dolari (8,89 de miliarde de euro) au fost donate ţărilor afectate - ceea ce înseamnă aproximativ 7.000 de dolari (5.180 de euro) pentru fiecare victimă (în general, în dezastre, media este de 4 dolari pe victimă).
Întrebarea din cadrul audierii a fost dacă aceşti bani au fost cheltuiţi cum trebuie şi cum au cheltuit organizaţiile non-guvernamentale.
Aproximativ 500 de ONG-uri au venit în regiune după tsunami - acum au mai rămas 120.
Domnul Hans van den Hoogen, de la Oxfam International, a spus că Oxfam a cheltuit 158 de milioane de dolari (117 de milioane de euro) în zona dezastrului, din 250 de milioane de dolari donaţi.
Dumnealui a spus că ONU ar fi trebuit să aibă rol de coordonator şi că organizaţiile locale şi responsabilitatea locală sunt esenţiale.
Domnul François Danel, de la Action Contre la Faim (ACF), a spus că rolul de coordonator al ONU este vital; oamenii pot deveni prea dependenţi de ajutor.
Ajutorul umanitar primit de la UE ar trebui să fie independent de politicile Uniunii, a mai spus dumnealui.
„Victimele au dreptul să fie protejate de incompetenţă“, a spus deputatul suedez Anders Wijkman (EPP-ED), subliniind nevoia pentru standarde mai stricte în cadrul ONG-urilor. „Suntem mulţumiţi de ce s-a întâmplat?“ a întrebat domnul Deva în final. „Poate că nu, dar putem spune că în general banii au fost cheltuiţi corect“.
Drepturile omului în Sri Lanka şi impactul acestora asupra spaţiului umanitar
Deputaţii europeni au discutat despre abuzurile asupra drepturilor omului în Sri Lanka în conflictul de 25 de ani - care a dus la moartea a 60.000 de persoane.
Se presupune că atât forţele guvernului cât şi Tigrii Tamili au comis abuzuri grave ale drepturilor omului.
„Prima ţintă a LTTE (Liberation Tigers of Tamil Eelam) sunt chiar Tamilii înşişi“, a spus deputatul britanic Geoffrey Van Orden (PPE-DE), cerând pedepsirea celor care au omorât 17 angajaţi pentru distribuirea ajutorului umanitar în august 2006.
Deputatul olandez Max Van den Berg (PSE) a spus că „logica distrugerii duşmanului nu duce nicăieri“, aşa cum au arătat situaţiile din Irlanda de Nord şi Spania.
Deputatul britanic Robert Evans (PSE) a fost de acord cu paralela făcută cu situaţiile din Irlanda de Nord, Orientul Mijlociu şi Spania, spunând: „nu cred că soluţia militară este posibilă“. „Sri Lanka a fost şi este o democraţie funcţională“, a adăugat deputatul britanic Nirj Deva (EPP-ED). „În 1956, avea cel mai mare produs intern brut din Asia, alături de Japonia […] De ce nu poate LTTE să vină la masa negocierii şi să discute despre pace?
Guvernul nu poate să vorbească de unul singur“, a adăugat dumnealui.
Domnul François Danel a cerut Parlamentului european să examineze urgent, în plen, situaţia drepturilor omului în Sri Lanka.
Doamna Aruni Wijewardane - ambasador al statului Sri Lanka în Austria - a spus că Tigrii Tamili au refuzat să negocieze şi că guvernul din Colombo este gata să propună un model de autonomie regiunii Tamile.
Dumneaei a confirmat intenţia guvernului său de a găsi şi pedepsi persoanele vinovate de moartea personalului organizaţiei Action Contre la Faim.
20070601STO07342 Comisia parlamentară pentru dezvoltare Rezoluţia Parlamentului european privind Sri Lanka - 7 septembrie 2006 (în engleză)
RO
1
PHOTO
20070607PHT07623.jpg
RO
2
LINK
/activities/expert/committees/presentation.do?committee=2347&language=RO
-//EP//TEXT TA P6-TA-2006-0356 0 NOT XML V0//RO
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
