16.9.2009 PROPUNERE COMUNĂ DE REZOLUȚIE în conformitate cu articolul 122 alineatul (5) din Regulamentul de procedură
în locul propunerilor de rezoluție depuse de următoarele grupuri:
Verts/ALE ( B7‑0062/2009 )
S&D ( B7‑0064/2009 )
ALDE ( B7‑0066/2009 )
PPE ( B7‑0069/2009 )
referitoare la procesul lui Yevgeni Zhovtis în Kazahstan
Elisabeth Jeggle
,
Bernd Posselt
,
Eija-Riitta Korhola
,
Laima Liucija Andrikienė
în numele Grupului PPE
Véronique De Keyser
în numele Grupului S&D
Renate Weber
,
Marielle De Sarnez
,
Niccolò Rinaldi
în numele Grupului ALDE
Heidi Hautala
,
Bart Staes
în numele Grupului Verts/ALE
PE428.666v01-00 } PE428.668v01-00 } PE428.670v01-00 } PE428.673v01-00 } RC1 Rezoluția Parlamentului European referitoare la procesul lui Yevgeni Zhovtis în Kazahstan
Parlamentul European,
– având în vedere rezoluțiile sale anterioare privind Kazahstanul și republicile din Asia Centrală,
– având în vedere Rezoluția sa din 20 februarie 2008 privind o Strategie a UE pentru Asia Centrală,
– având în vedere Strategia Uniunii Europene pentru Asia Centrală, adoptată la 23 iunie 2007,
– având în vedere Documentul de strategie al CE pentru Asia centrală 2007 - 2013,
– având în vedere concluziile celei de-a zecea reuniuni a Consiliului de Cooperare UE-Kazahstan,
– având în vedere concluziile celei de-a opta reuniuni a Comitetului Parlamentar de Cooperare UE-Kazahstan de la Bruxelles din 31 martie 2008,
– având în vedere Acordul de parteneriat și cooperare dintre CE și Kazahstan, care a intrat în vigoare la 1 iulie 1999,
– având în vedere articolul 122 alineatul (5) din Regulamentul său de procedură,
A. întrucât relațiile și colaborarea dintre UE și Kazahstan se dezvoltă continuu la toate nivelurile; întrucât Kazahstanul joacă un rol crucial în ceea ce privește stabilitatea și securitatea din Asia Centrală și dezvoltarea economică a întregii regiuni;
B. întrucât Kazahstanul va prelua, în 2010, președinția Organizației pentru Securitate și Cooperare în Europa (OSCE); întrucât această poziție va conferi țării un profil mai pronunțat și o mai mare responsabilitate în domeniul democrației și al drepturilor omului; întrucât OSCE a îndemnat Kazahstanul să aprofundeze reformele democratice înainte de preluarea președinției;
C. întrucât, în ciuda acestei importante sarcini internaționale, în ultimele luni situația internă a Kazahstanului a fost umbrită de o înăsprire recentă a restricțiilor din mass-media și o serie de urmăriri penale controversate;
D. întrucât, la 3 septembrie 2009, Yevgeni Zhovtis, directorul Biroului internațional din Kazahstan pentru drepturile omului și statul de drept și apărător proeminent al drepturilor omului, a fost condamnat pentru omor prin imprudență pentru lovirea unui pieton cu mașina sa, omorându-l, la 26 iulie 2009, la o pedeapsă de patru ani într-o comunitate de persoane care au săvârșit acte criminale;
E. întrucât, la 27 iulie 2009, Evgeniy Zhovtis a fost numit martor în cadrul anchetei poliției deschisă în acea zi; întrucât în cursul anchetei statutul lui Evgeniy Zhovtis a fost schimbat cu cel al unui suspect la 28 iulie 2009 dar, în contradicție cu legea kazahă, echipa sa juridică nu a fost informată de această evoluție înainte de 14 august 2009;
F. întrucât Oficiul pentru Instituții Democratice și Drepturile Omului, o instituție afiliată OSCE, a declarat că „este posibil ca proceduri discutabile să fi încălcat dreptul lui Zhovtis la un proces echitabil, astfel cum este garantat de Constituția din Kazahstan, angajamentele țării față de OSCE și standardele internaționale fundamentale”;
G. întrucât, în cadrul reuniunilor OSCE, dl Zhovtis a prezentat în detaliu abuzurile împotriva drepturilor omului din țara sa, creând îndoieli în legătură cu capacitatea acestuia de a prezida o organizație dedicată susținerii principiilor democratice;
H. întrucât, în trecut, s-au exprimat preocupări serioase în legătură cu procesele și condamnările ulterioare la închisoare ale altor activiști kazahi pentru drepturile omului, printre care Ramazan Yesergepov și Serghei Duvanov;
I. întrucât, în iunie 2008 și din nou în mai 2009, în contextul viitoarei președinții a OSCE a țării sale, ministrul de externe din Kazahstan, Marat Tahzin, a prezentat angajamente referitoare la realizarea de progrese în domeniul consolidării și respectării drepturilor omului în Kazahstan;
J. întrucât articolul 2 din Acordul de parteneriat și cooperare prevede respectarea democrației, a principiilor dreptului internațional și a drepturilor omului,
1. fără a pune la îndoială autonomia sistemului judiciar, care este un element-cheie al oricărui sistem democratic, își exprimă îngrijorarea gravă față de modul în care au fost efectuate ancheta privind incidentul tragic și procesul ulterior și atrage atenția asupra afirmațiilor conform cărora mărturia în apărarea dlui Zhovtis nu a fost admisă ca probă în timpul procesului;
2. invită autoritățile kazahe să efectueze imediat o a doua anchetă completă și echitabilă, cu respectarea deplină a transparenței și a statului de drept, privind împrejurările în care s-a petrecut incidentul și să revizuiască în consecință condamnarea lui Yevgeni Zhovtis și sentința pronunțată împotriva sa;
3. îndeamnă autoritățile kazahe să informeze în mod oficial despre procesul lui Yevgeni Zhovtis și să îi acorde acestuia accesul la proceduri judiciare adecvate, inclusiv dreptul la o cale de atac, în conformitate cu legislația Kazahstanului;
4. atrage atenția asupra rezervelor puternice exprimate de organizațiile pentru drepturile omului în legătură cu angajamentul real al guvernului kazah pentru schimbări în momentul anunțării, în 2007, a deciziei de a oferi țării președinția OSCE, și se așteaptă ca autoritățile kazahe să depună toate eforturile pentru a se îmbunătăți și a face progrese concrete privind democratizarea și drepturile omului înainte de a prelua președinția OSCE;
5. invită Comisia, în acest sens, să intensifice asistența UE și cooperarea cu Kazahstanul în aceste domenii, în scopul de a pregăti mai bine guvernul kazah să preia această importantă sarcină internațională;
6. îndeamnă Consiliul să ocupe o poziție fermă în abordarea acestei probleme cu autoritățile kazahe și, în special, să abordeze cazul Zhovtis în cadrul dialogului privind drepturile omului UE-Kazahstan, din care al doilea tur este programat pentru 21 octombrie 2009, și în cadrul reuniunii Consiliului de Cooperare UE-Kazahstan de la mijlocul lunii noiembrie 2009;
7. îndeamnă Comisia să își intensifice proiectele și programele în Kazahstan, în cadrul Instrumentului European pentru Democrație și Drepturile Omului (EIDHR);
8. încredințează Președintelui sarcina de a transmite prezenta rezoluție Consiliului, Comisiei, Secretarului General al ONU, Reprezentantului Special al UE pentru Asia Centrală, OSCE, Consiliului Europei, precum și parlamentului, guvernului și președintelui Kazahstanului.
