Parlamentul a adoptat pachetul legislativ cu privire la transportul rutier
Alegeri 2009
Transport
2009-04-23 - 15:27
La 23 aprilie, Parlamentul a votat trei rapoarte referitoare la transportul rutier.
Unul din aspectele principale se referă la prestarea de servicii de către un transportator într-un stat membru în care nu deţine autorizaţia de funcţionare (cabotaj).
În plus, se are în vedere introducerea regulii de 12 zile, potrivit căreia unui şofer de autocar i se va permite să conducă 12 zile consecutive, dacă este vorba doar de o călătorie dus-întors nu mai lungă de 12 zile.
Pachetul legislativ cuprinde trei regulamente cu privire la "instituirea unor norme comune privind accesul pe piaţa serviciilor de transport cu autocarul şi autobuzul", "stabilirea normelor comune privind condiţiile care trebuie îndeplinite pentru a exercita ocupaţia de operator de transport rutier", şi "stabilirea unor norme comune privind accesul pe piaţa transportului rutier internaţional de mărfuri".
Membrii Parlamentului şi reprezentanţii preşedinţiei cehe au ajuns la un compromis, astfel încât acest pachet legislativ a putut fi adoptat în procedura de codecizie, a doua lectură.
Condiţii pentru exercitarea ocupaţiei de operator rutier, raportor Silvia-Adriana Ţicău (PSE, România)
Principalele aspecte ale propunerii unui regulament privind stabilirea normelor comune privind condiţiile care trebuie îndeplinite pentru a exercita ocupaţia de operator de transport rutier se referă la trei criterii calitative: buna reputaţie, capacitatea financiară şi competenţa profesională.
Operatorii de transport trebuie să demonstreze că deţin capacitatea financiară în baza unor indicatori financiari cu privire la solvabilitatea pe termen scurt şi a unei garanţii bancare.
Pentru a asigura o competiţie justă, companiile de transport trebuie să deţină un sediu într-un centru operaţional.
Această prevedere este menită să elimine fenomenul companiilor de tip "căsuţă poştală".
Registre electronice interconectate
Registrele electronice pentru evidenţa transportatorilor rutieri conţin informaţii cu privire la datele financiare ale firmei, sediu, managementul personalului sau încălcări precedente.
Statele membre trebuie să ia măsurile necesare pentru ca registrele electronice naţionale să fie interconectate şi accesibile la nivel comunitar prin intermediul punctelor de contact naţionale.
Accesibilitatea prin intermediul punctelor de contact naţionale şi interconectarea se realizează până la 31 decembrie 2012, în aşa fel încât autoritatea competentă a oricărui stat membru să poată consulta registrul electronic naţional al oricărui stat membru.
Competenţă profesională şi buna reputaţie
Statele membre ar trebui să aibă posibilitatea să excepteze de la examinare persoanele care pot dovedi o experienţă continuă în gestionarea activităţilor de transport.
Buna reputaţie a unui gestionar responsabil de transport implică lipsa oricărei condamnări penale sau sancţiuni, în special pentru încălcarea gravă a reglementărilor comunitare din domeniul transportului rutier.
Regulamentul defineşte criteriile în conformitate cu care se poate decide retragerea bunei reputaţii.
La insistenţele deputaţilor europeni, traficul cu droguri şi fiinţe umane se vor afla printre încălcările grave.
În cazul în care au avut loc încălcări grave care intră în responsabilitatea sa, acesta îşi poate pierde autorizaţia şi nu va mai putea efectua această activitate în cadrul UE.
Accesul pe piaţa transportului rutier internaţional de mărfuri, raportor Matthieu Grosch (PPE-DE, Belgia)
Accesul la transportul rutier internaţional şi la piaţa de cabotaj este reglementat de diferite regulamente şi directive care datează din 1962.
Aspectul cel mai important se referă la „transportul de cabotaj” (operaţiuni de transport naţional efectuate în mod temporar în contul altei persoane într-un stat membru gazdă).
Regulamentul permite trei operaţiuni în statul membru gazdă, ultima descărcare înainte de părăsirea statului membru gazdă având loc în termen de şapte zile de la ultima descărcare a mărfurilor introduse.
În această perioadă, transportatorii pot să efectueze operaţiunile de cabotaj permise în orice stat membru, cu condiţia ca acestea să se limiteze la o singură operaţiune de cabotaj per stat membru într-un interval de trei zile de la intrarea fără încărcătură pe teritoriul acestuia.
În orice caz, cabotajul trebuie să fie limitat la trei operaţiuni pe o perioadă de şapte zile.
Noile reguli privind cabotajul vor fi aplicabile după şase luni de la publicarea regulamentului în Jurnalul Oficial UE.
Accesul pe piaţa serviciilor de transport cu autocarul şi autobuzul, raportor Matthieu Grosch (PPE-DE, Belgia)
Noul regulament simplifică regulile privind accesul la pe piaţa serviciilor de transport cu autocarul şi autobuzul, spre exemplu prin introducerea unor proceduri mai simple de autorizare a liniilor de autobuz transfrontaliere.
Regula de 12 zile
De asemenea, se ameliorează cadrul pentru operatorii de transport cu autocarul.
Introducerea aşa-numitei reguli de 12 zile permite şoferului de autocar să conducă 12 zile consecutive, nemaifiind nevoie de doi şoferi pentru astfel de călătorii.
Totuşi au fost introduse anumite restricţii: trebuie să fie vorba de o singură călătorie, iar perioadele de repaus sunt mai lungi.
După 1 ianuarie 2014, în cazul în care perioada de conducere este cuprinsă între orele 22.00 şi 6.00, vehiculul este prevăzut cu mai mulţi conducători auto.
Regula de 12 zile consecutive se va aplica începând din primăvara anului 2010.
A6-0211/2009 - Recomandare pentru a doua lectură referitoare la poziţia comună a Consiliului în vederea adoptării unui Regulament al Parlamentului European şi al Consiliului privind normele comune pentru accesul la piaţa transportului rutier internaţional de mărfuri (reformare)
Raportor: Mathieu Grosch (PPE-DE, Belgia)
Procedură: codecizie, a doua lectură
Dezbatere: miercuri, 22 aprilie 2009
Vot: joi, 23 aprilie 2009
A6-0215/2009 - Recomandare pentru a doua lectură referitoare la poziţia comună a Consiliului în vederea adoptării regulamentului Parlamentului European şi al Consiliului privind instituirea unor norme comune privind accesul pe piaţa internaţională a serviciilor de transport cu autocarul şi autobuzul (reformare)
Raportor: Mathieu Grosch (PPE-DE, Belgia)
Procedură: codecizie, a doua lectură
Dezbatere: miercuri, 22 aprilie 2009
Vot: joi, 23 aprilie 2009
A6-0210/2009 - Recomandare pentru a doua lectură referitoare la poziţia comună a Consiliului în vederea adoptării unui Regulament al Parlamentului European şi al Consiliului de stabilire a unor norme comune privind condiţiile care trebuie îndeplinite pentru exercitarea ocupaţiei de operator de transport rutier şi de abrogare a Directivei 96/26/CE a Consiliului
Raportoare: Silvia Adriana Ţicău (PSE, România)
Dezbatere: miercuri, 22 aprilie 2009
Vot: joi, 23 aprilie 2009
20090422IPR54167 Textele adoptate vor putea fi consultate aici (selectaţi 23 aprilie 2009)
RO
1
LINK
/activities/plenary/ta/calendar.do?language=RO
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
