14.12.2009 B7-0264/2009 PROPUNERE DE REZOLUŢIE depusă cu cerere de înscriere pe ordinea de zi a dezbaterii cu privire la cazuri de încălcare a drepturilor omului, a democrației și a statului de drept
în conformitate cu articolul 122 din Regulamentul de procedură
referitoare la Azerbaidjan
Fiorello Provera
în numele Grupului EFD
PE432.848v01-00 B7‑0264/2009 Rezoluția Parlamentului European referitoare la Azerbaidjan
Parlamentul European ,
– având în vedere rezoluțiile sale anterioare referitoare la Azerbaidjan,
– având în vedere Rezoluția sa din 15 noiembrie 2007 privind consolidarea politicii europene de vecinătate,
– având în vedere declarația comună a Summitului Parteneriatului estic din 7 mai 2009,
– având în vedere articolul 122 din Regulamentul său de procedură,
A. întrucât Azerbaidjanul participă activ în cadrul politicii europene de vecinătate și al Parteneriatului estic și și-a asumat angajamentul de a respecta democrația, drepturile omului și statul de drept, care reprezintă valori centrale ale acestor două inițiative;
B. întrucât, în septembrie 2009, Consiliul a decis să îmbunătățească relațiile dintre UE și cele trei țări din Caucazul de Sud și a invitat Comisia să pregătească proiecte de directive de negociere pentru noi acorduri care să înlocuiască actualele acorduri de parteneriat și cooperare, ce urmează să expire în curând;
C. întrucât Azerbaidjanul este un partener de importanță crucială pentru Uniunea Europeană în domeniul siguranței energetice, iar îmbunătățirea relațiilor dintre UE și Azerbaidjan este în interesul ambelor părți;
D. întrucât Emin Milli și Adnan Hajizade au fost arestați și inculpați pentru „huliganism” după o altercație care a avut loc într-o cafenea în luna iulie, când au fost agresați fizic de doi bărbați, care mai târziu au pretins că sunt victime,
1. ia act de condamnarea la 11 noiembrie 2009 a lui Emin Milli și a lui Adnan Hajizade și solicită Comisiei să pună în aplicare propriile orientări referitoare la apărătorii drepturilor omului pentru monitorizarea acestor procese;
2. recunoaște rolul vital al libertății mass-media, inclusiv libertatea internetului, printre altele în contextul combaterii corupției și al construirii unei societăți moderne;
3. consideră că Adunarea parlamentară UE-țările vecine din est (EURONEST-PA) este platforma instituțională potrivită pentru instituirea unui dialog între UE și Azerbaidjan cu privire la chestiuni cum ar fi democrația, statul de drept, drepturile omului, mediul, siguranța energetică și cooperarea politică;
4. salută eforturile depuse de autoritățile din Azerbaidjan, inclusiv cele două reuniuni conduse de Comisia de stat a Azerbaidjanului pentru integrare europeană, care au avut loc în 2009 și care au vizat îmbunătățirea mecanismelor existente de protejare a drepturilor omului și de consolidare a capacității instituțiilor democratice din țară și solicită UE și Azerbaidjan să îmbunătățească dialogul dintre ele cu privire la chestiunile care țin de drepturile omului;
5. salută participarea autorităților din Azerbaidjan la revizuirea Azerbaidjanului în cadrul celei de-a șasea reuniuni a Grupului de lucru al ONU pentru revizuirea periodică universală (UPR), care a avut loc la 6 februarie 2009; solicită guvernului Azerbaidjanului să pună în aplicare pe deplin recomandările UPR;
6. salută proiectul guvernului Azerbaidjanului intitulat „Sprijinirea reformelor din Azerbaidjan în domeniul justiției”, care vizează creșterea independenței justiției, și așteaptă cu interes aplicarea acestuia, în special în ceea ce privește instituirea și funcționarea Academiei de Justiție și a departamentelor de justiție regionale, precum și sprijinirea reformelor din sistemul penitenciar;
7. subliniază că Raportorul Special al ONU privind Libertatea Religioasă și a Credinței a concluzionat în 2006 că în Azerbaidjan există o adevărată armonie religioasă;
8. salută eforturile continue ale tuturor partidelor politice din Azerbaidjan care iau parte la alegerile locale din 23 decembrie 2009 de a garanta că alegerile respective vor fi libere, corecte și că vor respecta standardele internaționale;
9. salută instituirea noilor subcomisii în cadrul Comitetului de cooperare UE-Azerbaidjan, ceea ce va consolida cadrul instituțional care va permite desfășurarea discuțiilor în domeniul justiției, libertății și securității, al drepturilor omului și democrației, precum și în domeniul ocupării forței de muncă și cel social, al sănătății publice, al educației și tineretului, al culturii, al societății informaționale și al politicii audio-vizuale, al științei și tehnologiei;
10. sprijină obiectivul UE și al Azerbaidjanului de a atinge un grad semnificativ de integrare economică și de cooperare politică și solicită, în acest sens, depunerea unor noi eforturi de Azerbaidjan în sensul punerii depline în aplicare a planului de acțiune PEV; de asemenea, solicită Comisiei Europene să continue să asiste Azerbaidjanul în acest sens;
11. încredințează Președintelui sarcina de a transmite prezenta rezoluție Consiliului și Comisiei, precum și Președintelui și Parlamentului Republicii Azerbaidjan..
