ÎNTREBARE ORALĂ URMATĂ DE O DEZBATERE O-0068/10
în conformitate cu articolul 115 din Regulamentul de procedură
de
Rebecca Harms
şi
Daniel Cohn-Bendit
, în numele Grupului Verts/ALE
Consiliul
Subiect: Consecințele crizei financiare și economice asupra strategiei UE 2020 și administrării acesteia
Care sunt, în opinia Consiliului, consecințele crizei financiare și economice și în special, impactul pachetului de măsuri de salvare a zonei euro asupra strategiei UE 2020 și administrării acesteia?
A evoluat poziția Consiliului în ceea ce privește euro-obligațiunile ca mijloc de finanțare a unor investiții publice durabile și, prin urmare, ca instrument pentru strategia UE 2020?
Este Consiliul pregătit să abordeze problema dezechilibrelor interne pentru a viza statele membre unde există deficite excesive, dar, de asemenea, și statele membre unde se înregistrează excedente, ca mijloc de consolidare a coordonării politicii economice?
Așa cum demonstrează în mod clar crizele din domeniul datoriei publice, crizele datoriilor publice și private sunt strâns legate între ele și, prin urmare, supravegherea financiară trebuie consolidată în mod substanțial.
Consiliul va demonstra în săptămânile următoare că a început să tragă învățăminte din lecțiile ultimilor doi ani de haos și astfel să-și consolideze radical poziția cu privire la pachetul de măsuri de supraveghere?
În vederea creării unei piețe unice care va corespunde mai bine preocupărilor și așteptărilor cetățenilor UE, ce măsuri intenționează Consiliul să adopte în sensul unei coordonări mai bune între politicile fiscale ale statelor membre, în special în ceea ce privește impozitarea întreprinderilor și a tranzacțiilor financiare?
Consiliul sprijină o legislație-cadru cu privire la serviciile de interes economic general, în conformitate cu noul articol 14 din Tratat și Protocolul său privind serviciile de interes general?
