Răspuns dat de dna Ferrero-Waldner în numele Comisiei
(25 august 2009)
Comisia este pe deplin conștientă de faptul că, la 3 mai 2009, au fost executate condamnările la pedeapsa cu moartea a 12 persoane din închisoarea Khadamiyah, ceea ce reprezintă o încălcare a moratoriului de facto în vigoare din 21 august 2007.
Comisia urmărește îndeaproape toate evoluțiile legate de declarația guvernului irakian privind intenția acestuia de a continua execuțiile.
Poziția Comisiei în ceea ce privește pedeapsa cu moartea este foarte clară: se opune pedepsei cu moartea în toate cazurile și indiferent de circumstanțe.
Cu ocazia contactelor cu guvernul irakian, Comisia, împreună cu celelalte instituții ale UE, își exprimă în mod frecvent preocupările privind respectarea drepturilor omului, inclusiv privind pedeapsa cu moartea.
La 7 mai 2009, președinția cehă a făcut o declarație în care s-a referit la execuțiile recente.
Comisia a participat în mod activ la procesul de redactare a acestui document, prin intermediul căruia președinția a făcut apel la guvernul irakian să reinstaureze moratoriul de facto cu efect imediat, până când pedeapsa cu moartea va fi abolită prin lege.
Cu ocazia recentei reuniuni a directorilor politici din cadrul Troicii, organizată la Bruxelles, la 19 mai 2009, Comisia și președinția au cerut cu insistență guvernului irakian să reia suspendarea de facto a executării pedepsei cu moartea.
Comisia a subliniat faptul că această suspendare ar trebui să includă toate cazurile de condamnare la moarte din Irak.
În sfârșit, cea mai recentă ocazie cu care Comisia și-a exprimat îngrijorarea privind pedeapsa capitală a fost ultima rundă de negocieri privind Acordul de parteneriat și cooperare, care a avut loc la Bruxelles, între 25 și 27 mai 2009.
În ceea ce privește drepturile LGBT Lesbiene, homosexuali, bisexuali și transsexuali. , Comisia este conștientă de faptul că, din 2005, homosexualii au fost supuși din ce în ce mai des amenințărilor și execuțiilor extrajudiciare efectuate de milițiile sau „patrulele morții”, din cauza orientării lor sexuale.
Comisia reafirmă condamnarea fermă a xenofobiei și a discriminării bazate pe orientarea sexuală.
De asemenea, ar trebui notat faptul că noul Instrument european pentru democrație și drepturile omului (IEDDO) oferă finanțare proiectelor care luptă împotriva discriminării pe orice motive, inclusiv cel al orientării sexuale, selectate în urma unor cereri deschise de propuneri lansate către organizațiile societății civile.
În ceea ce privește azilul, Comisia face trimitere la Directiva 2004/83/CE a Consiliului Directiva 2004/83/CE privind standardele minime referitoare la condițiile pe care trebuie să le îndeplinească resortisanții țărilor terțe sau apatrizii pentru a putea beneficia de statutul de refugiat sau persoanele care, din alte motive, au nevoie de protecție internațională, și referitoare la conținutul protecției acordate ( JO L 304, 30.9.2004 ). , care stabilește criterii materiale comune pentru recunoașterea persoanelor care au nevoie de protecție internațională.
Directiva recunoaște în mod expres faptul că persecuțiile în scopul obținerii statutului de refugiat pot lua forme diferite la femei și bărbați și, de asemenea, că pot fi motivate de orientarea sexuală.
Astfel, atunci când analizează cererile de azil, autoritățile statelor membre trebuie să aibă în vedere, în cazurile relevante, în afara celorlalte elemente ale definiției statutului de persoană refugiată, și persecuțiile pe motiv de orientare sexuală.
Comisia va continua să monitorizeze modul în care evoluează situația respectării drepturilor omului în Irak.
