Răspuns dat de dl Cioloș în numele Comisiei
(8 iulie 2011)
Comisia supraveghează în permanență evoluțiile de pe piețele agricole europene, inclusiv în ceea ce privește eventualele cazuri de denaturare a concurenței.
Totuși, trebuie subliniat că problema accesului fermierilor la credite intră în sfera de competență a statelor membre.
În privința măsurilor de dezvoltare rurală din România, programul 2007‑2013 prevede constituirea unui fond de garantare de 220 milioane EUR, finanțat în proporție de 80 % de Fondul european agricol pentru dezvoltare rurală (FEADR) și în proporție de 20 % de bugetul național; fondul a fost plătit în întregime în 2010.
Scopul acestui fond este de a îmbunătăți accesul la piața financiar‑bancară pentru fermieri, întreprinderile mici și mijlocii din zonele rurale și alți beneficiari ai programului.
În sectorul agricol, fondul de garantare se adresează fermierilor și întreprinderilor din industria alimentară, în vederea finanțării acțiunilor legate de modernizarea exploatațiilor agricole și de creșterea valorii adăugate a produselor agricole și forestiere.
În afara sectorului agricol, fondul mai poate sprijini și micro‑întreprinderile care își desfășoară activitatea în mediul rural, precum și întreprinderile de agroturism.
Acest fond ar trebui să faciliteze aplicarea în bune condiții a programului de dezvoltare rurală al României, reducând în acest fel riscul, identificat de distinsul membru, de a pierde fonduri UE.
