13.12.2010 B7-0720/2010 PROPUNERE DE REZOLUŢIE depusă pe baza întrebării cu solicitare de răspuns oral B7-0657/2010
în conformitate cu articolul 115 alineatul (5) din Regulamentul de procedură
referitoare la bunăstarea găinilor ouătoare
Luis Manuel Capoulas Santos
în numele Grupului S&D
PE450.552v01-00 B7‑0720/2010 Rezoluția Parlamentului European referitoare la bunăstarea găinilor ouătoare
Parlamentul European,
– având în vedere Directiva 1999/74/CE a Consiliului, care a intrat în vigoare la 3 august 1999 și a introdus o interdicție referitoare la utilizarea bateriilor pentru creșterea găinilor ouătoare, acordând în același timp o perioadă de tranziție de mai mult de 12 ani pentru ca producătorii să își schimbe sistemele de creștere,
– având în vedere Regulamentul (CE) nr.
589/2008 al Comisiei de stabilire a normelor de aplicare privind standardele de comercializare aplicabile ouălor,
– având în vedere Regulamentul (CE) nr.
1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”),
– având în vedere Comunicarea Comisiei nr.
2007/865 din 8 ianuarie 2008 privind diversele sisteme de creștere a găinilor ouătoare, în special sistemele prevăzute de Directiva 1999/74/CE,
– având în vedere articolul 115 alineatul (5) și articolul 110 alineatul (2) din Regulamentul său de procedură,
A. întrucât la reuniunile Comisiei pentru agricultură și dezvoltare rurală din cadrul Parlamentului European din 30 august și 29 septembrie 2010 a avut loc o discuție între Comisie și deputații prezenți cu privire la aplicarea Directivei de stabilire a standardelor minime pentru protecția găinilor ouătoare (1999/74/CE);
B. întrucât Directiva de stabilire a standardelor minime pentru protecția găinilor ouătoare (1999/74/CE) interzice, începând de la 1 ianuarie 2012, creșterea găinilor ouătoare în sisteme de cotețe neîmbunătățite și întrucât statele membre și producătorii din UE-15 vor dispune, până la data respectivă, de peste 12 ani pentru a se asigura că respectă dispozițiile legale, iar producătorii din UE-10 și UE-2 vor dispune de opt ani, respectiv cinci ani de la aderare pentru a se conforma acestor dispoziții;
C. întrucât mulți producători din Uniunea Europeană au început să își schimbe sistemele de producție pentru a se conforma Directivei 1999/74/CE a Consiliului, dar unii nu sunt în măsură să finalizeze acest proces până la 1 ianuarie 2012;
D. întrucât statele membre sunt răspunzătoare pentru introducerea unor sisteme de sancționare proporționale, eficace și disuasive pentru a asigura punerea în aplicare a directivei, iar Comisia - în calitate de garant al tratatelor - are obligația de a supraveghea stadiul aplicării, de a exercita presiuni asupra statelor membre care întârzie procesul de aplicare și de a lua măsuri adecvate;
E. întrucât sectorul păsărilor domestice și al producției de ouă nu beneficiază de subvenții din partea UE în cadrul primului pilon al PAC și s-a confruntat cu o criză profundă a pieței în ultimii ani, inclusiv cu prețurile mari la furaje din ultima vreme, trebuind în același timp să se conformeze standardelor UE privind sănătatea și bunăstarea animalelor, care sunt printre cele mai ridicate din lume;
F. întrucât producătorii de ouă au fost nevoiți să întreprindă noi investiții, în condițiile gripei aviare, creșterii prețului la furaje, prețurilor constante la ouă din ultimii trei ani și în special în condițiile crizei economice care afectează anumite țări mai mult decât altele;
G. întrucât producătorii din UE sunt dezavantajați de produsele importate din țări care nu au aceleași standarde de bunăstare a animalelor ca statele membre ale UE,
1. ia act de informațiile furnizate de Comisie în cadrul reuniunilor din 30 august și 29 septembrie 2010;
2. invită Comisia să asigure aplicarea corectă a Directivei de stabilire a standardelor minime pentru protecția găinilor ouătoare (1999/74/CE);
3. salută inițiativa Comisiei de a se întâlni cu principalele părți interesate și cu autoritățile competente în ianuarie 2011 pentru a evalua stadiul aplicării directivei, dar subliniază faptul că aceste eforturi trebuiau depuse cu mult timp în urmă;
4. invită Comisia să prezinte PE un raport detaliat referitor la stadiul aplicării directivei respective (1999/74/CE) în fiecare stat membru până la 30 martie 2011 și să stabilească măsuri la nivelul UE pentru a evita colapsul pieței ouălor începând cu 2012;
5. invită Comisia să monitorizeze frecvent progresele înregistrate și să ia măsuri urgente pentru ca statele membre să garanteze că producătorii lor de ouă respectă dispozițiile directivei în cauză (1999/74/CE) și să le îndemne să elaboreze planuri naționale de acțiune, inclusiv măsuri disuasive, menite să asigure faptul că bateriile nu mai sunt utilizate pe teritoriul lor după 1 ianuarie 2012;
6. întreabă Comisia ce măsuri vor fi luate în legătură cu neîndeplinirea cerințelor Directivei 1999/74/CE până la 1 ianuarie 2012 și ce implicații poate să aibă acest lucru asupra importurilor de ouă din țări terțe;
7. subliniază necesitatea de a sensibiliza consumatorii cu privire la acest lucru și la efectele existenței unor ouă neconforme asupra bunăstării găinilor ouătoare, precum și la concurența neloială dintre agricultori; invită Comisia să ia toate măsurile necesare pentru a asigura faptul că consumatorii vor putea distinge între ouăle și produsele din ouă care sunt conforme Directivei 1999/74/CE și cele neconforme standardelor UE și să pună la dispoziție fonduri de sensibilizare a pieței ouălor în acest sens;
8. solicită Comisiei să garanteze faptul că, până în 2012, reciprocitatea standardelor în materie de politică comercială a UE va fi aplicată în UE astfel încât agricultorii europeni să poată concura în condiții echitabile cu importurile din țări terțe;
9. solicită Comisiei să-și consolideze monitorizarea aplicării directivei prin creșterea numărului de inspecții efectuate de Oficiul Alimentar și Veterinar;
10. încredințează Președintelui sarcina de a transmite prezenta rezoluție Consiliului și Comisiei.
