17.9.2008
PROPUNERE DE REZOLUŢIE
depusă pe baza întrebărilor cu solicitare de răspuns oral B6‑0460/2008 și B6‑0461/2008
în conformitate cu articolul 108 alineatul (5) din Regulamentul de procedură
de Wolf Klinz, Sophia in 't Veld and Anne Laperrouze
în numele Grupului ALDE
referitoare la controlarea preţurilor la energie
Rezoluţia Parlamentului European privind controlul preţurilor la energie
Parlamentul European,
–
având în vedere rezoluţia sa din 22 septembrie 2005 privind preţul la petrol şi dependenţa energetică,
–
având în vedere Comunicarea Comisiei privind „Răspunsul la provocarea reprezentată de preţurile petrolului” (COM(2008) 384 final),
–
având în vedere concluziile Preşedinţiei Consiliului European de la Bruxelles din 19-20 decembrie 2008 privind preţurile la petrol,
–
având în vedere acordul la care s-a ajuns în cadrul reuniunilor informale ale consiliului ECOFIN, 12-13 septembrie 2008,
–
având în vedere articolul 108 alineatul (5) din Regulamentul său de procedură,
A.
întrucât preţurile la petrol au atins în această vară cel mai înalt nivel din toate timpurile în termeni reali, preţurile la alte produse energetice au crescut, de asemenea, iar preţurile carburanţilor pentru consumatori au urmat aceeaşi tendinţă ca şi preţul petrolului brut; întrucât dolarul slab a contribuit la presiunea exercitată asupra preţurilor petrolului;
B.
întrucât, potrivit estimărilor, preţurile petrolului vor rămâne la un nivel ridicat pe termen mediu şi lung, cu consecinţe negative asupra inflaţiei şi creşterii economiei UE;
C.
întrucât nivelul ridicat al preţurilor subminează puterea de cumpărare a cetăţenilor europeni, cele mai afectate fiind gospodăriile cu cele mai mici venituri şi sectoarele industriale cu consum mare de energie;
D.
întrucât majorarea preţurilor la energie este influenţată de o combinaţie a unei serii de factori complecşi: transformarea structurală a cererii şi ofertei de petrol; reducerea numărului şi dimensiunii câmpurilor petrolifere noi; suplimentarea limitată a producţiei de petrol; factorii geopolitici; scăderea investiţiilor în tehnologii mai performante; costul ridicat al investiţiilor; lipsa de mână de lucru calificată în principalele ţări producătoare; întrucât anumite ţări au tendinţa de a-şi folosi resursele naturale în scopuri politice;
E.
întrucât, pentru funcţionarea eficientă a pieţelor de petrol, este important să existe o mai mare transparenţă şi să se publice mai frecvent date privind stocurile comerciale de petrol;
F.
întrucât criza financiară actuală a determinat investitorii să caute investiţii alternative, contribuind la creşterea volatilităţii preţurilor pe termen scurt;
G.
întrucât economia UE depinde încă în mare măsură de petrolul importat iar noile câmpuri petrolifere potenţiale se găsesc în special sub formă de „zăcăminte neconvenţionale”, ceea ce generează costuri mai mari ale investiţiilor pentru exploatarea acestora;
1.
este preocupat de creşterea preţurilor la energie, îndeosebi din cauza efectului negativ asupra economiei şi competitivităţii europene, care împiedică atingerea obiectivelor Strategiei de la Lisabona;
2.
subliniază necesitatea adoptării unor măsuri care să permită economiei UE să-şi menţină competitivitatea şi să adapteze la noua situaţie a preţurilor la petrol; solicită asumarea unui angajament politic hotărât pentru a susţine trecerea la o economie UE cu emisii reduse de carbon, continuarea diversificării surselor de energie şi reducerea dependenţei de combustibilii fosili importaţi;
3.
susţine decizia Consiliului European privind necesitatea adoptării de măsuri pe termen scurt cu scop precis pentru a atenua impactul negativ asupra celor mai sărace gospodării; în acest sens, încurajează utilizarea stimulentelor pentru economisirea de energie; consideră totuşi că ar trebui evitate măsurile care duc la creşterea inflaţiei, întrucât acestea pot dăuna sustenabilităţii finanţelor publice;
4.
sprijină intervenţiile vizând facilitarea procesului de adaptare a sectoarelor mari consumatoare de energie; solicită totuşi Comisiei să monitorizeze impactul unor astfel de măsuri şi să acţioneze în mod corespunzător în cazurile de concurenţă neloială; solicită Comisiei să garanteze conformitatea cu normele UE în domeniul concurenţei, punând accent mai ales pe investigarea şi combaterea practicilor anticoncurenţiale din sectoarele petrolului, gazelor şi energiei electrice;
5.
consideră că BEI ar trebui să aibă un rol mai activ în furnizarea fondurilor pentru proiectele de rentabilitate energetică, SER şi C&D, acordând o atenţie specială IMM-urilor;
6.
invită Comisia să prezinte propunerea privind revizuirea Directivei privind impozitarea resurselor energetice, după examinarea atentă a efectelor pe care măsurile de impozitare le pot avea asupra inflaţiei, asupra noilor investiţii în producţia de petrol şi explorările pentru petrol şi asupra tranziţiei la o economie a UE cu emisii reduse de carbon;
7.
subliniază importanţa creşterii transparenţei şi fiabilităţii datelor privind pieţele petrolului şi stocurile comerciale de petrol; consideră importantă o mai bună înţelegere a mecanismului formării preţului la petrol; solicită acordarea unui rol mai important observatorului pieţei de energie al Comisiei în acordarea de consultanţă şi elaborarea măsurilor menite să sporească transparenţa; solicită o revizuire în timp util a legislaţiei comunitare privind stocurile de petrol pentru situaţii de urgenţă;
8.
reiterează importanţa unei politici comune a UE în domeniul energiei şi importanţa securităţii furnizării; este încredinţat că în această privinţă UE ar trebui să conducă dialogul pe teme de energie cu cei mai importanţi furnizori de petrol; salută ideea unui summit între ţările consumatoare şi ţările producătoare de petrol.
9.
încurajează companiile din UE să fie mai proactive şi să preia poziţia de lider în ceea ce priveşte know-how-ul tehnologic şi competenţele inginereşti, pentru a rămâne parteneri de prim rang ai principalelor ţări producătoare de petrol;
10.
invită statele membre să coordoneze intervenţiile politice menite să stopeze creşterile preţului la energie; solicită Comisiei să efectueze o analiză a celor mai bune măsuri politice adoptate de statele membre ca răspuns la provocările impuse de preţul ridicat al energiei;
11.
ia act de faptul că un acord cu Consiliul European privind următoarele etape esenţiale de edificare a unei pieţe interne a energiei este cruciale pentru a reduce vulnerabilitatea UE faţă de preţurile la petrol şi a spori siguranţa furnizării; îşi reafirmă sprijinul faţă de continuarea liberalizării pieţei de energie a UE;
12.
încredinţează Preşedintelui sarcina de a transmite prezenta rezoluţie Consiliului, Comisiei şi guvernelor şi parlamentelor statelor membre.
