7.1.2009
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de Diana Wallis și Jelko Kacin
în numele Grupului ALDE
privind proclamarea zilei de 11 iulie drept Ziua europeană pentru comemorarea victimelor genocidului de la Srebrenica din 11 iulie 1995
Rezoluția Parlamentului European privind proclamarea zilei de 11 iulie drept Ziua europeană pentru comemorarea victimelor genocidului de la Srebrenica din 11 iulie 1995
Parlamentul European,
–
având în vedere rezoluția sa din 7 iulie 2005 privind „Balcanii: la zece ani după Srebrenica”,
–
având în vedere Acordul de stabilizare și de asociere dintre Uniunea Europeană și Bosnia și Herțegovina, semnat la 16 iunie 2008, și perspectiva aderării la Uniunea Europeană oferită tuturor țărilor din Balcanii de Vest în cadrul reuniunii la nivel înalt a UE care a avut loc la Salonic în 2003;
–
având în vedere articolul 103 alineatul (2) din Regulamentul său de procedură,
A.
întrucât, la 11 iulie 1995, orașul Srebrenica din estul Bosniei, care la 16 aprilie 1993 a fost declarat zonă sigură de către Consiliul de Securitate al ONU, a fost ocupat de forțele sârbe bosniace conduse de generalul Ratko Mladić și aflate sub autoritatea președintelui de la acea dată a Republicii Srpska, Radovan Karadžić;
B.
întrucât, în câteva zile sângeroase după căderea orașului Srebrenica, peste 8 000 de bărbați și băieți musulmani care se refugiaseră pe acest teritoriu protejat de Forța de protecție a ONU (UNPROFOR) au fost executați sumar de către forțele sârbe bosniace aflate sub comanda generalului Mladić și de către unități paramilitare, inclusiv unități de poliție neregulate sârbe care au pătruns pe teritoriul bosniac din Serbia;
C.
întrucât această tragedie, declarată act de genocid de către TPI, s-a petrecut pe un teritoriu proclamat de către ONU drept zonă de securitate și, prin urmare, reprezintă un simbol al neputinței comunității internaționale de a interveni în conflict și de a proteja populația civilă;
D.
având în vedere încălcările repetate ale Convenției de la Geneva comise de forțele sârbe bosniace împotriva populației civile din Srebrenica, inclusiv deportarea a mii de femei, copii și persoane în vârstă și violarea unui mare număr de femei;
E.
întrucât, în ciuda eforturilor imense depuse până în prezent pentru descoperirea și exhumarea gropilor comune și a mormintelor individuale și pentru exhumarea și identificarea corpurilor victimelor, cercetările desfășurate până în prezent nu permit o reconstituire completă a evenimentelor ce s-au petrecut în orașul Srebrenica și împrejurul acestuia;
F.
întrucât nu poate exista o pace veritabilă fără justiție și întrucât cooperarea deplină și neîngrădită cu TPI rămâne o condiție esențială pentru continuarea procesului de integrare în UE a țărilor din Balcanii de Vest;
G.
întrucât generalul Radislav Krstić al armatei sârbe bosniace este prima persoană pe care TPI a găsit-o vinovată de instigare și complicitate la săvârșirea genocidului de la Srebrenica, însă principalul acuzat, Ratko Mladić, încă se află în libertate după doisprezece ani de la tragicele evenimente;
H.
întrucât neajunsurile la nivelul factorilor de decizie ai UE și lipsa unei veritabile politici externe și de securitate comune au jucat, de asemenea, un rol negativ în derularea evenimentelor,
1.
comemorează și aduce un omagiu victimelor atrocităților; transmite condoleanțe și își exprimă solidaritatea față de familiile victimelor, multe dintre acestea trăind fără o confirmare definitivă a sorții pe care au avut-o tații, fiii, soții sau frații lor; recunoaște că această durere continuă este agravată de incapacitatea de a-i aduce în fața justiției pe cei vinovați de aceste acte;
2.
invită Consiliul și Comisia să comemoreze într-un mod corespunzător aniversarea actului de genocid de la Srebrenica-Potočari sprijinind recunoașterea de către Parlamentul European a datei de 11 iulie drept Ziua comemorării genocidului de la Srebrenica;
3.
solicită să se depună mai multe eforturi pentru aducerea în fața justiției a persoanelor puse sub urmărire și aflate încă în libertate și își exprimă sprijinul pentru activitatea TPI;
4.
subliniază importanța asigurării păcii și stabilității în Balcanii de Vest și necesitatea începerii unui adevărat proces de reconciliere în contextul procesului de integrare europeană; îndeamnă toate țările să depună mai multe eforturi pentru a se împăca cu un trecut dificil și tulburat;
5.
încredințează Președintelui sarcina de a transmite prezenta rezoluție Consiliului și Comisiei, guvernelor statelor membre, guvernului și parlamentului Bosniei și Herțegovinei și entităților acesteia, precum și guvernelor și parlamentelor țărilor din Balcanii de Vest.
