Întrebarea cu solicitare de răspuns scris P-7004/2010
adresată Comisiei
Articolul 117 din Regulamentul de procedură
Silvia-Adriana Ţicău (S&D)
(6 septembrie 2010)
Subiect: Punerea în aplicare a „Sinergiei la Marea Neagră”
Comisia Europeană a publicat la 14 aprilie 2007 Comunicarea privind „Sinergia la Marea Neagră - o nouă iniţiativă de cooperare regională” (COM(2007)0160).
De asemenea, la 19 iunie 2008, Comisia a publicat un raport aferent primului an de punere în aplicare a „Sinergiei la Marea Neagră” (COM(2008)0391).
În data de 15 martie 2010, domnul Janez Potočnik, comisar european pentru mediu, a lansat, în contextul „Sinergiei la Marea Neagră”, parteneriatul pentru mediu care este deschis tuturor statelor din regiunea Mării Negre care doresc să participe la acesta.
Cu această ocazie, domnul comisar Janez Potočnik a anunţat că, în contextul „Sinergiei la Marea Neagră”, Uniunea Europeană va dezvolta trei parteneriate sectoriale în domenii capitale pentru dezvoltarea economică sustenabilă a UE: mediu, transport şi energie.
Comisia Europeană a desemnat trei state membre ale UE să sprijine organizarea acestor parteneriate: România va sprijini organizarea parteneriatului pentru mediu, Bulgaria va sprijini organizarea parteneriatului pentru energie şi Grecia va sprijini organizarea parteneriatului pentru transport.
Având în vedere importanţa geostrategică a regiunii Mării Negre pentru UE şi rolul crucial al celor trei sectoare pentru dezvoltarea economică şi socială atât a UE, cât şi a regiunii Mării Negre, aş dori să întreb Comisia care sunt obiectivele declarate ale acestor parteneriate, care vor fi regulile pe baza cărora vor funcţiona acestea şi dacă există un număr de proiecte sectoriale şi un calendar de punere în aplicare a acestora.
De asemenea, aş dori să întreb Comisia care sunt resursele şi instrumentele financiare pe care le are în vedere pentru finanţarea punerii în aplicare a proiectelor ce vor fi incluse în parteneriatele sectoriale mai sus menţionate.
Nu în ultimul rând, aş dori să întreb Comisia când va publica următorul raport privind punerea în aplicare iniţiativei de cooperare regională „Sinergia la Marea Neagră”.
