Opinii: Erna Hennicot-Schoepges, deputată PE
Instituţii
2007-07-26 - 12:50
Erna Hennicot-Schoepges
După ce într-un articol precedent v-am vorbit despre Vytautis Landsbergis, a venit momentul să v-o prezentăm pe Erna Hennicot-Schoepges, şi ea fostă pianistă profesionistă.
Politician luxemburghez remarcabil, dna Hennicot-Schoepges este cunoscută pentru stilul său direct – nu numai în interpretare.
Bineînţeles, cultura reprezintă un domeniu de interes politic cheie pentru dânsa (printre altele, a ocupat funcţia de ministru al culturii în ţara sa).
O pasiune similară hrăneşte munca sa în PE.
Au trecut 30 de ani de când sunteţi implicată în mod activ în viaţa politică.
A fost uşoară trecerea de la o muncă creativă la activitatea politică, condiţionată de proceduri şi termene stricte?
În ce măsură stilul de viaţă artistic este compatibil cu cel politic?
Lumea politică este foarte creativă şi, din acest punct de vedere, este asemănătoare cu cea artistică.
Am ales viaţa politică în primul rând pentru a demonstra că un muzician poate aduce idei noi în politică; în al doilea rând, pentru că în Luxemburg femeile nu aveau încă un cuvânt suficient de important de spus în acea vreme – de altfel, inclusiv în ziua de astăzi mai sunt multe de făcut în ceea ce priveşte egalitatea dintre bărbaţi şi femei şi concilierea vieţii familiale cu cea profesională.
A treia motivaţie a fost existenţa unei nevoi de implicare în domeniul culturii.
Se poate face o comparaţie între competenţele, tehnicile şi tacticile folosite în muzică şi cele necesare în jocul politic?
Muzica şi politica sunt mai degrabă complementare decât compatibile.
Pentru a interpreta o piesă muzicală, trebuie mereu să iei totul de la început.
Acest lucru implică o mare doză de disciplină şi o anumită atitudine de umilinţă – indiferent de nivelul muzical atins, fiecare nouă piesă reprezintă o nouă provocare.
Pentru a interpreta muzică este nevoie de o muncă constantă şi perseverentă.
Ce-i lipseşte politicii e tocmai armonia şi culoarea: arta de a examina detaliile, de a contempla, de a simţi, de a aborda problemele cu inima.
Profesia de politician ne şterge ceva din caracter, înghesuindu-ne în stereotipuri?
Cred că pericolul de a ne pierde caracterul şi de a ne însuşi o limbă de lemn, care îndepărtează cetăţenii, este real.
Trebuie deci să fim vigilenţi.
În orice caz, muzica îmi simplifică viaţa nepolitică.
Unii spun că politicienii trebuie să sprijine şi să protejeze arta, alţii spun că implicarea instituţiilor politice în artă o compromite.
Dvs. ce credeţi?
Arta nu trebuie confundată cu cultura.
Cultura include arta, dar o şi depăşeşte.
Ne deosebeşte de celelalte specii şi, mai ales în Europa, ne permite o mai bună cunoaştere a celuilalt, creând premisele comunicării şi ale dialogului.
Politica nu trebuie să influenţeze conţinutul artei, însă trebuie să asigure condiţiile realizării acesteia.
Amintirea implicării politice nefaste în artă din timpul nazismului şi comunismului ne e încă proaspătă în memorie.
Intervenţia oficială este inadmisibilă.
În comunism, această intervenţie a creat condiţii perfecte pentru creaţia artistică, încurajând-o şi finanţând-o pentru a slăvi gloria naţională, însă i-a compromis conţinutul.
În UE, ne aflăm la intersecţia a două direcţii: ţările care nu au experimentat comunismul au oferit o slabă finanţare artiştilor, care trăiau în condiţii sociale dificile, în vreme ce celelalte ţări au regresat în ceea ce priveşte condiţiile materiale oferite artiştilor.
Libertatea cere sacrificii importante.
Inclusiv financiare.
UE trebuie să ajungă acum la un echilibru.
Un alt model este cel al Statelor Unite, unde cultura este complet privatizată, însă sponsorii influenţează conţinutul său.
Cultura aduce o valoare adăugată - care nu implică neapărat beneficii financiare.
Cultura are nevoie de investiţii, inclusiv în sensul coeziunii sociale.
În afară de muzică, cultura reprezintă un domeniu de mare importanţă pentru dvs. Aşa cum în Luxemburg aţi lăsat în urmă o importantă moştenire culturală, ce v-aţi dori să lăsaţi în urmă la nivelul UE?
În Luxemburg, în calitate de ministru, am avut o funcţie executivă.
În Parlament, pot să vorbesc despre lucruri despre care alţii nu pot pentru că nu le cunosc suficient de bine.
Scopul meu este de a face astfel încât cultura să fie considerată o politică cu drepturi depline.
Cultura este, de asemenea, un domeniu transversal, la fel ca şi mediul.
Există un aspect cultural în domeniul juridic, în domeniul industrial, în educaţie.
Cultura este peste tot.
O ultimă întrebare: care este piesa dvs. muzicală preferată?
E o întrebare grea… ce vă pot spune e că printre numeroasele mele preferinţe se află Variaţiunile Goldberg ale lui Bach.
20070705STO08861 Fişă personală: Erna Hennicot-Schoepges
RO
1
PHOTO
20070716PHT09249.jpg
RO
2
LINK
/members/public/yourMep/view.do;jsessionid=FA90025D17FD6D8451415A02B3B4982D.node1?name=hennicot&partNumber=1&id=29019&language=RO
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
