14.6.2010 B7-0347/2010 PROPUNERE DE REZOLUŢIE depusă pe baza declarațiilor Vicepreședintei Comisiei/Înaltei Reprezentante a Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la operațiunea militară israeliană împotriva flotilei cu ajutoare umanitare și la blocada din Gaza
José Ignacio Salafranca Sánchez-Neyra
,
Elmar Brok
,
Ioannis Kasoulides
,
Vito Bonsignore
,
Hans-Gert Pöttering
,
Dominique Baudis
,
Mário David
,
Tokia Saïfi
,
Michèle Striffler
,
Dominique Vlasto
, Lena Kolarska‑Bobińska,
Tunne Kelam
,
Elena Băsescu
în numele Grupului PPE
PE441.928v01-00 B7‑0347/2010 Rezoluția Parlamentului European referitoare la operațiunea militară israeliană împotriva flotilei cu ajutoare umanitare și la blocada din Gaza
Parlamentul European ,
– având în vedere rezoluțiile sale anterioare privind Orientul Mijlociu,
– având în vedere declarația din 3 iunie 2010 a Înaltei Reprezentante/Vicepreședintei Comisiei, Catherine Ashton, făcută în numele UE referitoare la operațiunea militară israeliană împotriva flotilei în cauză,
– având în vedere declarația Președintelui Consiliului de Securitate al ONU (CSONU) din 1 iunie 2010,
– având în vedere articolul 110 alineatul (2) din Regulamentul său de procedură,
A. întrucât operațiunea militară israeliană desfășurată în apele internaționale la 31 mai 2010 împotriva unei flotile cu ajutoare umanitare cu destinația Gaza a dus la moartea a nouă civili și la rănirea a 38 de civili și șapte soldați israelieni;
B. întrucât frontierele Gazei sunt închise din iunie 2007, de la preluarea puterii în Gaza de către Hamas, prin mijloace militare, și întrucât populația din Gaza suferă în continuare consecințele sărăciei cauzate de atac;
C. întrucât 80% din populația din Gaza depinde de ajutoare alimentare, pentru peste 60% din locuitori aprovizionarea cu hrană este nesigură, șomajul este de aproximativ 50%, iar condițiile sanitare și de mediu s-au deteriorat semnificativ;
D. întrucât, în primele trei luni ale acestui an, în Gaza au intrat doar 3 600 de camioane cu ajutoare alimentare, în comparație cu cele 36 000 de camioane care au intrat în primele trei luni ale anului 2007 și întrucât în Gaza au voie să intre doar 81 de produse, UNRWA estimând că este nevoie de minimum 6 000 de produse pentru a satisface nevoile umanitare de bază;
E. întrucât teritoriile palestiniene reprezintă țara terță care beneficiază de cele mai multe fonduri UE, iar acest sprijin a avut un rol important în încercarea de a îmbunătăți situația umanitară din Fâșia Gaza; întrucât UE oferă în continuare asistență umanitară esențială pentru Fâșia Gaza, inclusiv prin Agenția ONU pentru ajutor și lucrări pentru refugiații palestinieni din Orientul Apropiat (UNWRA);
F. întrucât soluția ce implică existența a două state reprezintă în continuare baza esențială pentru o pace de durată între israelieni și palestinieni și, prin urmare, ar trebui evitat orice demers unilateral care ar putea submina această perspectivă; întrucât discuțiile de proximitate ar putea conduce la reluarea negocierilor de pace directe în vederea înființării unui stat Palestinian care să coexiste în condiții de pace și securitate cu Statul Israel;
1. își exprimă profundul regret cu privire la pierderea de vieți omenești și rănirea persoanelor, ca urmare a utilizării forței în timpul operațiunii militare israeliene desfășurate în apele internaționale împotriva flotilei cu destinația Gaza și condamnă utilizarea violenței;
2. transmite condoleanțe familiilor victimelor;
3. își exprimă sprijinul față de solicitarea CSONU privind desfășurarea, sub supravegherea ONU, a unei anchete prompte, imparțiale, credibile și transparente, care să respecte standardele internaționale, și insistă asupra respectării principiilor responsabilității și răspunderii, îndemnând-o pe Înalta Reprezentantă/Vicepreședinta Comisiei și statele membre să ia măsuri pentru a se asigura că se fac toate demersurile necesare pentru a răspunde acestei solicitări;
4. solicită reluarea dialogului politic intern între palestinieni, în spiritul reconcilierii, punând capăt violenței și acceptând jurisdicția deplină a Autorității Palestiniene asupra Cisiordaniei și Gazei;
5. solicită eliberarea imediată a sergentului israelian Gilad Shalit care a fost răpit de Hamas de pe teritoriul israelian la 25 iunie 2006 și care, de la răpirea sa, este ținut ostatec în Gaza și nu i se permite să comunice cu lumea exterioară;
6. solicită încetarea blocadei asupra Fâșiei Gaza și își exprimă sprijinul față de solicitarea Israelului privind încetarea contrabandei cu arme pe teritoriul Gazei; solicită atât Autorității Palestiniene, cât și liderilor palestinieni să depună toate eforturile posibile pentru a pune capăt atacurilor repetate cu rachete Qassam lansate la întâmplare din Fâșia Gaza în teritoriile israeliene; recunoaște dreptul Israelului de a exista într-un teritoriu ale cărui granițe sunt sigure și recunoscute la nivel internațional;
7. solicită Înaltei Reprezentante/Vicepreședintei Comisiei și statelor membre UE să ia măsuri pentru deschiderea durabilă a tuturor punctelor de trecere înspre și dinspre Gaza, cu monitorizarea internațională corespunzătoare a utilizării finale, pentru a permite fluxul nestingherit de mărfuri umanitare și comerciale necesare reconstruirii și unei economii autonome, precum și fluxuri monetare și circulația persoanelor;
8. își exprimă sprijinul pentru discuțiile de proximitate dintre Israel și Autoritatea Palestiniană și subliniază necesitatea continuării acestora în vederea reluării negocierilor directe;
9. îndeamnă Înalta Reprezentantă/Vicepreședinta Comisiei și statele membre UE să reevalueze mandatul Misiunii Uniunii Europene de Asistență la Frontieră, pentru a include, eventual, o dimensiune maritimă, în conformitate cu contextul politic actual și cu condițiile de securitate din regiune;
10. insistă asupra faptului că, având în vedere importanța ajutorului umanitar, UE trebuie să joace un rol politic care să ofere rezultate concrete și care sunt în concordanță cu asistența financiară și cu influența economică semnificativă a acesteia în regiune;
11. își exprimă convingerea cu privire la faptul că este necesară o revizuire urgentă și cuprinzătoare a politicii UE privind Orientul Mijlociu pentru ca aceasta să exercite un rol politic decisiv și coerent, folosindu-se de instrumente diplomatice eficace, în vederea instaurării păcii și securității în această regiune vecină de interes strategic vital pentru UE;
12. salută activitatea desfășurată de UNRWA și, conștient fiind de neajunsurile financiare cu care se va confrunta până la sfârșitul acestui an, solicită comunității internaționale a donatorilor să-și îndeplinească angajamentele asumate și să continue să aducă o contribuție și mai mare;
13. încredințează Președintelui sarcina de a transmite prezenta rezoluție Consiliului, Comisiei, Înaltei Reprezentante a Uniunii pentru afaceri externe și politica de securitate, Knessetului și guvernului israelian, parlamentului și guvernului egiptean, președintelui Autorității Palestiniene și Consiliului Legislativ Palestinian.
