13.12.2011 B7-0722/2011 PROPUNERE DE REZOLUŢIE în conformitate cu articolul 110 alineatul (2) din Regulamentul de procedură
referitoare la situația din Siria ( 2011/2880(RSP) )
Véronique De Keyser
,
Hannes Swoboda
,
Pino Arlacchi
,
Emine Bozkurt
,
Harlem Désir
,
Saïd El Khadraoui
,
Richard Howitt
,
María Muñiz De Urquiza
,
Vincent Peillon
,
Carmen Romero López
,
Kristian Vigenin
,
Roberto Gualtieri
în numele Grupului S&D
PE479.421v01-00 B7‑0722/2011 Rezoluția Parlamentului European referitoare la situația din Siria ( 2011/2880(RSP) )
Parlamentul European ,
– având în vedere rezoluțiile sale anterioare referitoare la Siria, în special Rezoluția din 27 octombrie 2011 referitoare la situația din Egipt și Siria, în special la situația comunităților creștine, Rezoluția din 15 septembrie 2011 referitoare la situația din Siria, Rezoluția din 15 septembrie 2011 referitoare la cazul lui Rafah Nashed din Siria, precum și Rezoluția din 7 iulie 2011 referitoare la Siria, Yemen și Bahrain în contextul situației din lumea arabă și din Africa de Nord,
– având în vedere concluziile Consiliului Afaceri Externe din 1 decembrie 2011 referitoare la Siria,
– având în vedere Decizia 2011/782/PESC a Consiliului din 1 decembrie 2011 privind măsuri restrictive împotriva Siriei și de abrogare a Deciziei 2011/273/PESC,
– având în vedere declarațiile Înaltului Reprezentant al Uniunii, Catherine Ashton, cu privire la rezultatul sesiunii speciale din 2 decembrie 2011 a Consiliului pentru Drepturile Omului cu privire la Siria și la publicarea la 28 noiembrie 2011 a raportului Comisiei internaționale independente de anchetă cu privire la Republica Arabă Siriană și în urma reuniunii dnei Ashton cu Consiliul Național Sirian din 23 noiembrie 2011,
– având în vedere Rezoluția din 2 decembrie 2011 a Consiliului pentru Drepturile Omului al ONU cu privire la situația drepturilor omului în Republica Arabă Siriană,
– având în vedere declarația din 2 decembrie 2011 a Înaltului Comisar al ONU pentru Drepturile Omului, Navi Pillay, făcută cu ocazia celei de a 18-a sesiuni speciale a Consiliului pentru Drepturile Omului cu privire la situația drepturilor omului în Republica Arabă Siriană,
– având în vedere raportul Comisiei internaționale independente de anchetă cu privire la Republica Arabă Siriană, prezentat la 23 noiembrie 2011,
– având în vedere Rezoluția din 22 noiembrie 2011 a celei de a 3-a Comisii a Adunării generale a ONU cu privire la situația drepturilor omului în Republica Arabă Siriană,
– având în vedere Declarația universală a drepturilor omului din 1948,
– având în vedere Pactul internațional cu privire la drepturile civile și politice din 1966, la care Siria este parte,
– având în vedere deciziile Ligii Arabe din 16 noiembrie privind suspendarea Siriei din organizație și din 27 noiembrie 2011 privind impunerea de sancțiuni economice Siriei,
– având în vedere Declarația finală a Conferinței ministeriale euromediteraneene de la Barcelona din 27 și 28 noiembrie 1995 (Declarația de la Barcelona) și Declarația comună a Summitului de la Paris pentru Mediterana din 13 iulie 2008, la care Siria este parte semnatară,
– având în vedere articolul 110 alineatul (2) din Regulamentul său de procedură,
A. întrucât, din martie 2011, conform unor estimări ale ONU, peste 4000 de persoane, inclusiv peste 300 de copii, au fost ucise, mult mai multe au fost rănite, peste 14 000 de persoane ar fi deținute, iar zeci de mii de oameni s-au refugiat în țările vecine sau în interiorul Siriei, toate acestea ca urmare a represiunii brutale a regimului împotriva propriei populații; întrucât, în pofida condamnării internaționale generalizate, represiunea violentă și încălcarea gravă a drepturilor omului de către autoritățile și forțele militare și de securitate siriene împotriva civililor continuă și chiar se intensifică;
B. întrucât reformele și amnistiile anunțate și promise de președintele Bashar al-Assad nu au fost niciodată puse în practică, iar regimul și-a pierdut orice credibilitate; întrucât un număr din ce în ce mai mare de sirieni se confruntă cu o situație umanitară ce se deteriorează constant, provocând o criză umanitară în unele regiuni din țară; întrucât violența este însoțită de acțiuni ale regimului și ale celor care îl sprijină vizând intensificarea tensiunilor sectare și incitarea la conflict interetnic și interconfesional în țară;
C. întrucât Rezoluția Consiliului pentru Drepturile Omului al ONU din 2 decembrie 2011 a condamnat cu fermitate încălcările sistematice, generalizate și grave ale drepturilor omului și ale libertăților fundamentale - cum ar fi crimele, execuțiile arbitrare, persecuția, detenția arbitrară, disparițiile forțate, tortura și relele tratamente, violul și alte acte de violență sexuală împotriva civililor, inclusiv a copiilor, precum și refuzarea și împiedicarea asistenței medicale pentru cei răniți - comise de către autoritățile și forțele militare și de securitate siriene și a propus elaborarea unui mandat al unui raportor special cu privire la situația drepturilor omului din Siria;
D. întrucât, în raportul său din 23 noiembrie 2011, Comisia internațională independentă de anchetă cu privire la Republica Arabă Siriană a prezentat o serie de dovezi substanțiale demonstrând cazuri de încălcare gravă a drepturilor omului, care ar putea constitui crime împotriva umanității, comise de către autoritățile și forțele militare și de securitate siriene începând din martie 2011; întrucât guvernul sirian a refuzat să coopereze cu comisia;
E. întrucât, în declarația sa din 2 decembrie 2011, Înaltul Comisar al ONU pentru Drepturile Omului, Navi Pillay, a avertizat asupra faptului că represiunea brutală și continuă exercitată de regimul sirian împotriva populației sale poate conduce la un război civil și și-a exprimat în acest context îngrijorarea cu privire la informațiile legate de intensificarea activităților militare ale forțelor de opoziție, inclusiv ale așa-numitei Armate Siriene Libere;
F. întrucât accesul observatorilor internaționali, al lucrătorilor din domeniul umanitar, al organizațiilor pentru drepturile omului și al jurnaliștilor nu este permis în Siria;
G. întrucât, în Decizia sa din 1 decembrie 2011, Consiliul a înăsprit sancțiunile impuse de UE împotriva regimului sirian și a vizat capacitatea acestuia de a-și desfășura represiunea brutală;
H. întrucât, în concluziile sale din 1 decembrie 2011, Consiliul a încurajat opoziția siriană să stabilească o platformă unită, a confirmat faptul că UE va continua să colaboreze în mod activ cu membri reprezentativi ai opoziției siriene care aderă la non-violență și a salutat angajamentul Consiliului Național Sirian în acest sens;
I. întrucât deputați din Parlamentul European au stabilit un dialog și au făcut schimb de opinii în ultimele luni cu diverși reprezentanți ai opoziției siriene aflați în exil și în țară;
J. întrucât Liga Arabă a decis la 16 noiembrie 2011 să suspende Siria din organizație, iar la 27 noiembrie 2007 a impus sancțiuni economice regimului sirian; întrucât Siria a anunțat la 5 decembrie 2011 acceptarea sub rezerva unor condiții a planului Ligii Arabe, care nu a fost încă implementat;
K. întrucât Turcia a anunțat la 30 noiembrie 2011 impunerea de sancțiuni economice și financiare împotriva regimului sirian; întrucât zeci de mii de sirieni s-au refugiat în Turcia începând din martie 2011,
1. condamnă ferm, încă o dată, măsurile brutale de represiune adoptate de către regimul sirian împotriva propriului popor; transmite condoleanțe familiilor victimelor; își reiterează solidaritatea cu poporul sirian care luptă pentru libertate, demnitate și democrație și salută curajul și determinarea sa, apreciind în special contribuția femeilor care joacă un rol crucial în această luptă;
2. solicită autorităților și forțelor militare și de securitate siriene să pună imediat capăt tuturor actelor de violență, tortură, represiune și hărțuire împotriva civililor și să elibereze imediat toții prizonierii de conștiință și toate persoanele reținute în mod arbitrar;
3. își reiterează apelul adresat președintelui Bashar al-Assad și regimului acestuia de a renunța imediat la putere pentru a face posibilă tranziția democratică în Siria;
4. solicită să fie desfășurate cu promptitudine anchete independente și transparente cu privire la încălcările sistematice, grave și pe scară largă ale drepturilor omului și ale libertăților fundamentale comise de către autoritățile și forțele militare și de securitate siriene pentru ca toți cei responsabili de aceste acte, care ar putea constitui crime împotriva umanității, să fie trași la răspundere de către comunitatea internațională;
5. solicită regimului sirian să asigure accesul imediat și neîngrădit, fără hărțuiri sau intimidări, pentru observatorii internaționali, lucrătorii din domeniul umanitar, organizațiile pentru drepturile omului și mass-media în țară, având în vedere în special regiunile cele mai afectate de violență; în acest context, subliniată apelurile adresate de forțele de opoziție siriene și de demonstranții pașnici de a fi trimiși observatori internaționali în țară; solicită guvernului sirian să pună capăt retoricii inflamatorii care vizează țările străine ce sprijină sancțiunile economice impuse regimului;
6. solicită să fie asigurată o tranziție pașnică și reală către democrație, care să răspundă cererilor legitime ale poporului sirian și care să se bazeze pe un proces inclusiv și non-sectar de dialog politic național, cu participarea tuturor forțelor democratice și a societății civile din țară; îndeamnă forțele de opoziție să evite capcana escaladării în continuare a violenței și a militarizării situației în contextul apărării populației;
7. solicită guvernului sirian să faciliteze întoarcerea pe bază voluntară a tuturor refugiaților sirieni din străinătate care doresc să se întoarcă și să le garanteze securitatea;
8. sprijină în continuare emergența forțelor siriene organizate de opoziție democratică, atât în țară, cât și în afara ei, și le încurajează să colaboreze și să stabilească o platformă unită care să aibă drept scop libertatea și democrația pentru întregul popor sirian; în acest context, subliniază importanța respectării pe deplin a drepturilor omului, a libertăților fundamentale și a drepturilor tuturor comunităților etnice și religioase din țară, întrucât aceasta reprezintă un element esențial al unei democrații adevărate; îndeamnă UE și statele membre să găsească noi modalități de consolidare a asistenței non-militare acordate forțelor de opoziție;
9. salută și sprijină Decizia Consiliului din 1 decembrie 2011 prin care sunt impuse măsuri restrictive suplimentare împotriva regimului sirian; solicită să fie impuse sancțiuni suplimentare care să vizeze regimul sirian, dar al căror impact negativ asupra populației să fie minim, atât timp cât represiunea continuă; de asemenea, solicită să fie create mecanisme adecvate de gestionare a situațiilor existente și viitoare de urgență umanitară din țară; salută și sprijină Concluziile Consiliului din 1 decembrie cu privire la Siria, în care se declară că UE este pregătită să dezvolte un parteneriat nou și ambițios cu Siria, acoperind toate domeniile de interes comun, inclusiv prin mobilizarea de asistență și întărirea legăturilor comerciale și economice, de îndată ce președintele Bashar al-Assad renunță la putere și este lansată o adevărată tranziție democratică;
10. salută și sprijină rezoluțiile privind situația drepturilor omului în Siria adoptate de Consiliul pentru Drepturile Omului al ONU la 2 decembrie 2011 și de a 3-a Comisie a Adunării generale a ONU la 22 noiembrie 2011, precum și raportul din 23 noiembrie 2011 al Comisiei internaționale independente de anchetă cu privire la Republica Arabă Siriană;
11. regretă profund faptul că Consiliul de Securitate al ONU nu a fost în măsură până în prezent să reacționeze în mod adecvat la evenimentele brutale care au avut loc în Siria; își reiterează apelul adresat membrilor Consiliului de Securitate al ONU, în special Rusiei și Chinei, de a-și asuma responsabilitățile și de a sprijini poporul sirian în lupta sa pentru libertate, demnitate și democrație, de a proteja civilii împotriva unei represiuni brutale și de a pune capăt violențelor din țară; sprijină în continuare eforturile UE și ale statelor sale membre în acest sens; încurajează Consiliul de Securitate al ONU să sesizeze Curtea Penală Internațională cu privire la crimele comise de regimul sirian împotriva populației sale;
12. salută decizia Ligii Arabe de a suspenda Siria din organizație și de a impune sancțiuni economice împotriva regimului, precum și inițiativa sa de a trimite o misiune de observare în Siria;
13. salută sancțiunile economice impuse de Turcia împotriva regimului sirian, precum și eforturile Turciei de primire a refugiaților sirieni;
14. încredințează Președintelui sarcina de a transmite prezenta rezoluție Consiliului, Comisiei, Înaltului Reprezentant al Uniunii pentru afaceri externe și politica de securitate/Vicepreședintelui Comisiei, guvernelor și parlamentelor statelor membre, guvernului și parlamentului Republicii Populare Chineze, guvernului și parlamentului Federației Ruse, guvernului și parlamentului Republicii Arabe Siriene, precum și guvernului și parlamentului Republicii Turcia.
