13.2.2012 PROPUNERE COMUNĂ DE REZOLUŢIE depusă în conformitate cu articolul 110 alineatul (4) din Regulamentul de procedură
în locul propunerilor de rezoluție depuse de următoarele grupuri:
Verts/ALE ( B7‑0047/2012 )
GUE/NGL ( B7‑0055/2012 )
referitoare la acordul dintre UE și Maroc privind măsurile reciproce de liberalizare referitoare la produsele agricole și la produsele pescărești
José Bové
,
Yannick Jadot
,
Raül Romeva i Rueda
în numele Grupului Verts/ALE
Paul Murphy
,
Willy Meyer
,
Jacky Hénin
,
Patrick Le Hyaric
,
Younous Omarjee
,
Kartika Tamara Liotard
,
Marisa Matias
,
Takis Hadjigeorgiou
,
Søren Bo Søndergaard
,
Marie-Christine Vergiat
,
Miguel Portas
,
Helmut Scholz
,
Kyriacos Triantaphyllides
,
Sabine Lösing
în numele Grupului GUE/NGL
PE479.473v01-00 } PE479.481v01-00 } RC1 Rezoluția Parlamentului European referitoare la acordul dintre UE și Maroc privind măsurile reciproce de liberalizare referitoare la produsele agricole și la produsele pescărești
Parlamentul European ,
– având în vedere proiectul de decizie a Consiliului (15975/2010),
– având în vedere proiectul de acord sub forma unui schimb de scrisori între Uniunea Europeană și Regatul Marocului privind măsurile reciproce de liberalizare referitoare la produse agricole, la produse agricole transformate, la pește și produse pescărești, privind înlocuirea protocoalelor nr.
1, 2 și 3 și a anexelor la acestea, precum și privind modificările la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Marocului, pe de altă parte (15974/2010),
– având în vedere Rezoluțiile Organizației Națiunilor Unite 1754, 1783, 1813 și 1920, precum și toate rezoluțiile anterioare ale ONU în care conflictul din Sahara Occidentală este considerat o chestiune de decolonizare, a cărei soluție trebuie să aibă la bază dreptul la autodeterminare al populației din Sahara Occidentală,
– având în vedere articolul 110 alineatul (4) din Regulamentul său de procedură,
A. întrucât în urma Procesului de la Barcelona, lansat în 1995, Uniunea Europeană a încheiat acorduri de asociere cu circa douăsprezece țări din sudul bazinului mediteranean;
B. întrucât Procesul de la Barcelona urmărea consolidarea dialogului și a cooperării, creând, astfel, o zonă de pace, securitate și stabilitate;
C. întrucât foaia de parcurs de la Rabat, stabilită în 2005, s-a concentrat pe stimularea adoptării de acorduri de liber-schimb și pe continuarea liberalizării în dauna dezvoltării echilibrate a regiunii care ar fi fost în interesul lucrătorilor, al micilor agricultori și al persoanelor sărace;
D. întrucât Sahara Occidentală nu face parte din Maroc și nu trebuie nici exclusă, nici inclusă implicit din/în niciun acord semnat de UE cu Regatul Maroc, întrucât Curtea de Justiție a UE a afirmat că Uniunea trebuie să respecte dreptul internațional în toate acțiunile sale și întrucât includerea Saharei Occidentale într-un acord ar reprezenta o încălcare a dreptului internațional;
E. întrucât Acordul de liber-schimb dintre SUA și Maroc nu include Sahara Occidentală, aspect confirmat de Reprezentantul comercial al SUA Robert Zoellick în scrisoarea din 20 iulie 2004 adresată Camerei Reprezentanților;
F. întrucât evoluțiile recente din nordul Africii și din Orientul Mijlociu au scos în evidență eșecul fundamental al politicii UE față de țările din sudul bazinului mediteranean;
G. întrucât orientările esențiale ale politicii UE față de sudul bazinului mediteranean trebuie să promoveze pacea, securitatea socială și stabilitatea socială prin integrarea regională, dezvoltarea durabilă și diversificarea economiilor țărilor din sudul bazinului mediteranean pentru a ameliora standardul de viață al populației sale;
H. întrucât revoluțiile Primăverii arabe au arătat că neajunsurile în materie de democrație trebuie abordate în primul rând în orice domeniu de politică în relațiile dintre UE și țările din sudul bazinului mediteranean;
I. întrucât suveranitatea și securitatea alimentară, conservarea ecosistemelor și consolidarea structurii economice și sociale din sectorul primar, atât în țările UE, cât și în țările terțe, presupun îndepărtarea comerțului internațional de logica concurenței, care duce la dominația economică a companiilor multinaționale și la concentrarea bogăției în mâinile acestora;
J. întrucât relațiile comerciale cu Marocul ar trebui să aibă în vedere necesitățile economice și de dezvoltare rurală ale țării, în special nevoile producătorilor mici și mijlocii atât în Maroc, cât și în UE și întrucât, prin urmare, Parlamentul European recunoaște rolul important al exploatațiilor agricole familiale și ale pescuitului la scară mică, nevoia de a promova activități agricole și de pescuit sustenabile, conservarea resurselor naturale ale mediului rural, a mediului marin și a stocurilor de pește, în special prin buna gestionare a apei și evitarea marilor plantații de monoculturi;
K. întrucât acapararea pământului de către investitorii străini s-a intensificat considerabil în ultimii ani, cu consecințe negative pentru comunitățile locale;
L. întrucât ar trebui încurajată crearea de locuri de muncă sustenabile în sectoarele agricol, piscicol și cele conexe acestora, punând accentul pe rolul important al agriculturii țărănești și familiale, respectând drepturile în domeniul muncii și urmărind extinderea industriei de procesare a alimentelor, mărind astfel șansele de angajare la locuri de muncă calificate, sigure, bine plătite și sindicalizate;
M. întrucât ar trebui acordată o atenție deosebită aspectelor de gen și creării de locuri de muncă decente pentru femei și promovând soluții de îmbinare a vieții profesionale și de familie pentru bărbați și femei;
N. întrucât sectorul fructelor și legumelor are o importanță considerabilă în multe regiuni ale țărilor din sudul Uniunii Europene, în special în Spania, Portugalia, Grecia și Franța, unde criza economică și socială a atins dimensiuni alarmante;
O. întrucât o evaluare a impactului creării unei zone de liber-schimb pe deplin funcționale în bazinul mediteranean asupra sustenabilității (SIA), comandată de DG Comerț Universității din Manchester, preconizează accentuarea dificultăților sociale și o presiune nesustenabilă asupra mediului, mai ales în primii zece ani de existență a acesteia;
P. întrucât prelungirea protocolului la acordul în domeniul pescuitului dintre UE și Maroc a fost respinsă de Parlamentul European la 14 decembrie 2011,
1. se opune acordului dintre UE și Maroc privind măsurile reciproce de liberalizare referitoare la produse agricole și produse pescărești, precum și oricăror măsuri în vederea încheierii de acorduri de liber-schimb cu țările din bazinul Mediteranei; consideră că încheierea de acorduri de liber-schimb va avea efecte negative pentru micii agricultori, pentru lucrători și tineri, precum și pentru mediu, atât în sudul bazinului mediteranean, cât și în UE;
2. îndeamnă Comisia să inițieze noi negocieri cu mandatul clar de a satisface nevoile legate de dezvoltarea economică și socială durabilă, suveranitatea alimentară și securitatea alimentară, atât în Maroc, cât și în țările UE, asigurând beneficii reciproce și evitând concurența dintre producătorii de pe ambele țărmuri ale Mării Mediterane;
3. insistă în privința concentrării eforturilor de consolidare a cooperării pentru dezvoltare nord-sud și sud-sud în luarea de decizii economice și comerciale și asupra îmbunătățirii lanțurilor de valoare adăugată în cadrul diferitelor țări, permițând crearea unor modele de producție și consum adecvate;
4. consideră că negocierile pe picior de egalitate și cu implicarea tuturor părților interesate majore, a sindicatelor, a organizațiilor agricultorilor mici și mijlocii și a organizațiilor pescuitului la scară mică, sunt elemente esențiale pentru relații comerciale de succes în interesul lucrătorilor, al micilor fermieri, al pescarilor și al tinerilor; prin urmare, insistă asupra faptului că protejarea resurselor naturale, remunerarea adecvată a producătorilor, salariile decente, crearea de locuri de muncă sustenabile care aduc stabilitate pe piețele locale și protejează mediul sunt elemente esențiale în funcție de care trebuie evaluate rezultatele oricăror negocieri comerciale;
5. își exprimă îngrijorarea în legătură cu faptul că potrivit ultimelor rapoarte ale UNICEF unui număr de 1,5 milioane de copii care au vârsta de a merge la școală li se refuză încă dreptul la educație, că există copii care continuă să muncească, în special în zonele rurale, iar creșterea producției orientate către export ar putea submina orice efort de a stopa această practică ilegală;
6. subliniază că este în continuare necesar să se evalueze în mod atent și independent impactul asupra dezvoltării durabile, cu participarea tuturor părților interesate majore, sindicatele, organizațiile de agricultori mici și mijlocii și organizațiile pescuitului la scară mică, pentru a evita orice efecte negative asupra populației din sudul bazinului mediteranean și asupra populației din cele mai fragile economii ale UE;
7. își exprimă convingerea că, în conformitate cu dreptul internațional, Sahara Occidentală nu poate fi inclusă în niciun acord încheiat de UE cu Regatul Marocului, lăsând, în același timp, deschisă posibilitatea unor acorduri separate cu populația din Sahara Occidentală, încheiate prin intermediul reprezentanților săi legitimi, dacă aceasta dorește să urmeze această cale;
8. reiterează faptul că suveranitatea Marocului asupra Saharei Occidentale nu a fost niciodată recunoscută de legislația internațională, așa cum se menționează în avizul Curții Internaționale de Justiție de la Haga din octombrie 1975; afirmă că Marocul ocupă în mod ilegal teritoriul Saharei Occidentale și, prin urmare, nu are suveranitate asupra resurselor sale naturale; solicită UE să ceară Regatului Marocului să respecte dreptul internațional cu privire la exploatarea resurselor naturale ale Saharei Occidentale;
9. încredințează Președintelui sarcina de a transmite prezenta rezoluție Comisiei, statelor membre, Comitetului special al celor 24 al Organizației Națiunilor Unite (Comitetul special pentru decolonizare), guvernului Marocului, precum și guvernului Republicii Arabe Democrate Sahariene (RADS).
