12.1.2011 B7-0033/2011 PROPUNERE DE REZOLUŢIE depusă pe baza întrebărilor cu solicitare de răspuns oral B7-0669/2010 , B7-0803/2010 și B7-0804/2010
în conformitate cu articolul 115 alineatul (5) din Regulamentul de procedură
referitoare la presupusa încălcare a dreptului la libertatea de exprimare și la presupusa discriminare pe motive de orientare sexuală în Lituania
Simon Busuttil
,
Véronique Mathieu
în numele Grupului PPE
PE455.860v01-00 B7‑0033/2011 Rezoluția Parlamentului European referitoare la presupusa încălcare a dreptului la libertatea de exprimare și la presupusa discriminare pe motive de orientare sexuală în Lituania
Parlamentul European ,
– având în vedere dispozițiile Uniunii Europene privind libertățile fundamentale, în special articolele 2 și 3 din Tratatul privind Uniunea Europeană și articolele 11 și 21 din Carta drepturilor fundamentale referitoare la combaterea discriminării și la libertatea mijloacelor de informare în masă,
– având în vedere obligațiile internaționale și europene în domeniul drepturilor omului, cum ar fi cele din convențiile ONU privind drepturile omului și din Convenția europeană pentru apărarea drepturilor omului și a libertăților fundamentale,
– având în vedere articolul 115 alineatul (5) și articolul 110 alineatul (2) din Regulamentul său de procedură,
A. întrucât, la 12 noiembrie 2010, Parlamentul Lituaniei a hotărât să inițieze procedura de examinare a amendamentului la Codul administrativ lituanian, care prevede că promovarea publică a relațiilor homosexuale ar trebui să se fie sancționată prin aplicarea unei amenzi;
B. întrucât propunerile de modificare a Codului administrativ au fost eliminate de pe ordinea de zi a sesiunii plenare a Parlamentului Lituaniei (Seimas), deoarece nu fuseseră examinate de comisiile parlamentare competente, și întrucât acestea sunt în continuare examinate de către autoritățile naționale lituaniene;
C. întrucât propunerea de modificare a Codului administrativ a fost evaluată negativ de Departamentul juridic al Seimas și de Departamentul pentru drept european din cadrul ministerului justiției;
D. întrucât în proiectul de hotărâre a guvernului, elaborat de ministerul justiției, propunerea de modificare a Codului administrativ este evaluată negativ și se stipulează că aceasta contravine dreptului internațional, european, precum și dreptului constituțional al Lituaniei,
1. susține valorile și principiile pe care se întemeiază Uniunea Europeană, în special respectarea drepturilor omului, inclusiv a drepturilor tuturor minorităților;
2. afirmă cât este de important ca Uniunea Europeană să lupte împotriva tuturor formelor de discriminare și în special împotriva discriminării bazate pe orientarea sexuală;
3. avertizează că modificările propuse nu au fost încă votate de plenul Parlamentului Lituaniei și că acestea sunt în continuare examinate de către autoritățile naționale lituaniene;
4. reafirmă importanța respectării dreptului oricărei democrații - în deplină conformitate cu drepturile omului și cu principiul nediscriminării - de a dezbate, modifica și adopta legi și dispoziții naționale, fără a interveni în dezbaterile parlamentelor naționale;
5. salută intenția autorităților lituaniene de a examina modificările propuse despre care se consideră că sunt în contradicție cu dreptul european, în special în ceea ce privește principiul combaterii discriminării pe motive de orientare sexuală;
6. încredințează Președintelui sarcina de a transmite prezenta rezoluție Comisiei, Consiliului, guvernelor și parlamentelor statelor membre și ale statelor candidate, precum și Președintei Republicii Lituania.
