13.2.2012 B7-0069/2012 PROPUNERE DE REZOLUȚIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la situația din Siria ( 2012/2543(RSP) )
Véronique De Keyser
,
Libor Rouček
,
Pino Arlacchi
,
Emine Bozkurt
,
Harlem Désir
,
Ana Gomes
,
Roberto Gualtieri
,
Richard Howitt
,
María Muñiz De Urquiza
,
Raimon Obiols
,
Vincent Peillon
,
Carmen Romero López
în numele Grupului S&D
PE483.128v01-00 B7‑0069/2012 Rezoluția Parlamentului European referitoare la situația din Siria ( 2012/2543(RSP) )
Parlamentul European ,
– având în vedere rezoluțiile anterioare referitoare la Siria și în special pe cele din 15 decembrie 2011 referitoare la situația din Siria, pe cea din 27 octombrie 2011 Texte adoptate, P7_TA(2011)0471 .
referitoare la situația din Egipt și Siria, în special la situația comunităților creștine, pe cea din 15 septembrie 2011 Texte adoptate, P7_TA(2011)0387 .
referitoare la situația din Siria, pe cea din 27 septembrie 2011 Texte adoptate, P7_TA(2011)0476 .
referitoare la cazul lui Rafah Nashed din Siria, precum și pe cea din 7 iulie 2011 Texte adoptate, P7_TA(2011)0333 .
referitoare la situația din Siria, Yemen și Bahrain în contextul situației din lumea arabă și din Africa de Nord,
– având în vedere concluziile Consiliului European din 30 ianuarie 2012, din 9 decembrie 2011, precum și din 23 octombrie 2011,
– având în vedere concluziile privind Siria ale Consiliului Afaceri Externe din 23 ianuarie 2012, din 1 decembrie 2011, din 14 noiembrie 2011, precum și din 10 octombrie 2011,
– având în vedere decizia Consiliului din 23 ianuarie 2012 de înăsprire a măsurilor privind Siria și Decizia 2011/782/PESC a Consiliului din 1 decembrie 2011 privind măsuri restrictive împotriva Siriei și de abrogare a Deciziei 2011/273/PESC,
– având în vedere declarațiile Vicepreședintelui Comisiei/Înaltului Reprezentant al Uniunii pentru afaceri externe și politica de securitate referitoare la Siria din 23 ianuarie 2012, din 2 decembrie 2011, din 3 și 28 noiembrie 2011 și din 8 octombrie 2011, precum și declarația purtătorului său de cuvânt din 23 noiembrie 2011,
– având în vedere declarația delegației UE în Siria din 27 ianuarie 2012 referitoare la uciderea secretarului general al Crucii Roșii Siriano-Arabe, Dr.
Abd-al-Razzaq Jberio,
– având în vedere Comunicarea comună a Comisiei și a VP/ÎR din 25 mai 2011 către Parlamentul European, Consiliu, Comitetul Economic și Social European și Comitetul Regiunilor, intitulată „Un răspuns nou în contextul schimbărilor din țările vecine”,
– având în vedere Declarația finală a Conferinței ministeriale euromediteraneene de la Barcelona din 27 și 28 noiembrie 1995 (Declarația de la Barcelona) și Declarația comună a Summitului pentru Mediterana de la Paris din 13 iulie 2008, la care Siria este parte semnatară,
– având în vedere Rezoluția Adunării generale a ONU din 22 noiembrie 2011 cu privire la drepturile omului în Siria,
– având în vedere rezoluția din 2 decembrie 2011 a Consiliului pentru Drepturile Omului al ONU cu privire la situația drepturilor omului în Republica Arabă Siriană,
– având în vedere declarația din 2 decembrie 2011 a Înaltului Comisar al ONU pentru Drepturile Omului, Navi Pillay, făcută cu ocazia celei de a 18-a sesiuni speciale a Consiliului pentru Drepturile Omului al ONU cu privire la situația drepturilor omului în Republica Arabă Siriană,
– având în vedere raportul din 23 noiembrie 2011 al Comisiei internaționale independente de anchetă cu privire la Republica Arabă Siriană,
– având în vedere rezoluția din 22 noiembrie 2011 a celei de a 3-a Comisii a Adunării generale a ONU cu privire la situația drepturilor omului în Republica Arabă Siriană,
– având în vedere Declarația universală a drepturilor omului din 1948,
– având în vedere Pactul internațional privind drepturile civile și politice, Pactul internațional privind drepturile economice, sociale și culturale, Convenția împotriva torturii și a altor tratamente sau pedepse crude, inumane sau degradante, Convenția privind drepturile copilului și Protocolul opțional privind implicarea copiilor în conflictele armate, precum și Convenția pentru prevenirea și pedepsirea crimei de genocid, la care Siria este parte,
– având în vedere deciziile Ligii Arabe din 12 februarie și 22 ianuarie 2012 privind Siria și inițiativa acesteia de a solicita sprijinul Consiliului de Securitate al Organizației Națiunilor Unite în vederea găsirii unei soluții politice, sancțiunile adoptate de aceasta la 27 noiembrie 2011 împotriva Siriei, Planul său de acțiune din 2 noiembrie 2011, precum și declarațiile sale din 12, 16 și 24 noiembrie 2011, din 16 octombrie 2011 și din 27 august 2011,
– având în vedere declarația din 30 noiembrie 2011 a Organizației de Cooperare Islamică prin care aceasta solicita guvernului sirian să înceteze imediat să folosească forța excesivă împotriva cetățenilor și să respecte drepturile omului,
– având în vedere decizia din 30 noiembrie 2011 a Guvernului Republicii Turcia de a impune sancțiuni economice asupra Siriei,
– având în vedere articolul 110 alineatul (2) din Regulamentul său de procedură,
A. întrucât, în Siria, din martie 2011, conform unor estimări ale ONU, peste 6000 de persoane, inclusiv peste 400 de copii, au fost ucise, mult mai multe au fost rănite, mii de persoane ar fi deținute, inclusiv 380 de copii, iar zeci de mii de oameni s-au refugiat în țările vecine sau au fost strămutate în interiorul țării, ca urmare a represiunii brutale a regimului împotriva propriei populații; întrucât, de la începutul lui februarie 2012, bombardamentele și atacurile dure de artilerie asupra orașului Homs și a populației civile a acestuia s-au intensificat în mod dramatic, cauzând, conform estimărilor, peste 5000 de decese;
B. întrucât, în ciuda condamnării internaționale la scară largă, represiunile violente și încălcările grave ale drepturilor omului, inclusiv actele de tortură și de violență sexuală, din partea autorităților siriene și a forțelor militare și de securitate împotriva civililor pașnici, inclusiv a copiilor, au loc în continuare și pot deveni crime împotriva umanității; întrucât situația din Siria riscă să se transforme într-un război civil;
C. întrucât orașele mari și mici de peste tot din Siria se află sub asediu, sunt bombardate și supuse tirului artileriei de către forțele conduse de guvern; întrucât accesul la hrană și la medicamente este extrem de dificil; întrucât numeroși sirieni se confruntă cu o situație umanitară care devine în mod rapid din ce în ce mai gravă, ca rezultat al violențelor și al strămutării populației;
D. întrucât promisiunile legate de reforme și de amnistii anunțate ale Președintelui Bashar al‑Assad nu au fost niciodată puse în practică, iar regimul și-a pierdut orice credibilitate, ceea ce a dus la apeluri foarte răspândite în cadrul comunității internaționale prin care se solicită demisia președintelui; întrucât guvernul sirian apelează la Curtea Supremă de Securitate de Stat (CSSS), o instanță specială din afara sistemului judiciar penal obișnuit, pentru a judeca activiștii politici și apărătorii drepturilor omului; întrucât violența este însoțită de acțiuni ale regimului și ale celor care îl sprijină vizând intensificarea tensiunilor sectare și incitarea la conflict interetnic și interconfesional în țară;
E. întrucât, ca urmare a veto-ului din partea Chinei și a Rusiei, Consiliul de Securitate al ONU nu a fost capabil până acum să reacționeze în mod adecvat cu privire la criza din Siria și să solicite demisia Președintelui Bashar al-Assad și să condamne încălcarea la scară largă, sistematică și gravă a drepturilor omului și a libertăților fundamentale - precum crime, execuții arbitrare, persecutare, detenții arbitrare, dispariții forțate, precum și acte de tortură, aplicarea de rele tratamente, acte de viol și alte acte de violență sexuală comise în cazul civililor, inclusiv al copiilor, precum și refuzarea și obstrucționarea accesului la îngrijire medicală al răniților - din partea autorităților și a forțelor militare și de securitate din Siria;
F. întrucât, la 12 februarie 2012, Liga Arabă a decis să întrerupă orice cooperare diplomatică cu Siria pentru a susține opoziția din Siria și a solicitat trimiterea în Siria a unei misiuni de menținere a păcii din partea ONU și a Ligii Arabe; întrucât, la 22 ianuarie 2012, Liga Arabă a decis să solicite Președintelui Bashar al-Assad să predea puterea adjunctului său și a cerut să se pună imediat capăt tuturor încălcărilor drepturilor omului și atacurilor împotriva celor care își exercită dreptul la libertate de exprimare; întrucât Liga Arabă a decis să solicite sprijinul Consiliului de Securitate al Organizației Națiunilor Unite în vederea găsirii unei soluții politice;
G. întrucât, la 27 ianuarie 2012, Marocul a prezentat Organizației Națiunilor Unite un proiect de rezoluție pentru a susține apelurile Ligii Arabe privind instaurarea unui proces politic condus de Siria care să fie favorabil incluziunii și pașnic; întrucât, la 4 februarie 2011, China și Rusia s-au opus proiectului de rezoluție al Consiliului de Securitate al ONU prin care se susținea planul Ligii Arabe și se condamna represiunea din Siria; întrucât opoziția siriană a subliniat că veto-ul din partea Chinei și a Rusiei în cadrul Consiliului de Securitate al ONU va încuraja guvernul sirian să acționeze fără nicio reținere;
H. întrucât autoritățile siriene continuă să refuze accesul jurnaliștilor și al observatorilor internaționali în țară; întrucât un jurnalist francez a fost ucis, iar unul olandez rănit, în condițiile în care aceștia aveau rolul vital de a transmite informații cu caracter independent cu privire la evenimentele din Siria;
I. întrucât, la 23 ianuarie 2012, Uniunea Europeană și-a intensificat măsurile restrictive împotriva Siriei, adăugând 22 de persoane și 8 entități pe lista celor care fac obiectul înghețării activelor și al interdicției de a intra în UE, numărul total al entităților vizate a li se îngheța activele ridicându-se la 38, iar numărul persoanelor care fac obiectul înghețării activelor și al unei interdicții de acordare a vizei ridicându-se la 108; întrucât măsurile restrictive privind Siria includ un embargou asupra armelor, o interdicție asupra importurilor de țiței din Siria și a investițiilor noi legate de petrolul și de sectorul de finanțe din Siria și, cel mai important, o interdicție asupra exporturilor din UE către Siria a tehnologiilor informației și comunicațiilor (TIC) pe care guvernul le poate folosi pentru a încălca drepturile omului în cazul cetățenilor;
J. întrucât Statele Unite și-au închis ambasada din Siria; întrucât Franța, Italia, Kuweitul, Marocul, Țările de Jos, Omanul, Qatarul, Arabia Saudită, Spania, Emiratele Arabe Unite și Regatul Unit și-au retras ambasadorii din Siria, iar Germania nu a numit un nou ambasador acolo; întrucât statele din Consiliul de Cooperare al Golfului, Libia și Tunisia au expulzat ambasadorii sirieni acreditați în aceste țări;
K. întrucât, în concluziile sale din 23 ianuarie, Consiliul a încurajat din nou opoziția siriană să depună toate eforturile pentru a consolida coordonarea înaintării pe calea unei tranziții în bune condiții către o Sirie democratică, stabilă, favorabilă incluziunii și care să garanteze drepturile minorităților; întrucât UE susține în această privință și Liga Statelor Arabe;
L. întrucât o serie de deputați din Parlamentul European au stabilit un dialog și au făcut schimb de opinii în ultimele luni cu diverși reprezentanți ai opoziției siriene aflați în exil și în țară;
M. întrucât Consiliul Național Sirian și Armata Siriană Liberă controlează o parte din teritoriul Siriei;
N. întrucât criza din Siria reprezintă o amenințare la adresa stabilității și a securității în întreaga regiune a Orientului Mijlociu;
O. întrucât Liga Statelor Arabe a trimis o misiune de observare în Siria; întrucât Liga a decis să pună capăt misiunii sale de monitorizare din cauza lipsei de cooperare din partea autorităților siriene, a eșecului înregistrat cu privire la punerea în aplicare a Planului de acțiune care obliga Siria să pună în întregime capăt actelor de violență împotriva civililor, să elibereze deținuții politici, să retragă trupele, tancurile și armele din orașele mari și deoarece persoanele care monitorizau au fost atacate, iar capacitatea lor de a transmite informații în mod independent a fost pusă în pericol;
P. întrucât Rusia vinde în continuare arme regimului sirian și are o bază navală în Siria;
Q. întrucât zeci de mii de sirieni s-au refugiat în Turcia începând din martie 2011; întrucât, la 7 februarie 2012, prim-ministrul turc a afirmat, în timp ce s-a adresat grupului său parlamentar, că Turcia contribuie la pregătirea unei noi inițiative cu aliații din Vest care susțin opozanții regimului sirian; întrucât Turcia găzduiește o serie de lideri ai opoziției siriene, inclusiv câțiva membri ai Armatei Siriene Libere,
1. condamnă încă o dată cât se poate de ferm represiunea brutală din partea regimului sirian asupra propriului popor, inclusiv a copiilor, în special în orașul Homs; transmite condoleanțe familiilor victimelor; își reiterează solidaritatea cu lupta lipsită de violență a poporului sirian pentru libertate, demnitate și democrație și salută curajul și determinarea sa, în special în ceea ce privește femeile, care joacă un rol crucial în această luptă;
2. solicită din nou să se pună imediat capăt represiunii brutale din partea regimului sirian asupra poporului său și, în acest context, să se retragă imediat trupele armate siriene și tancurile mai ales din toate orașele mari din Siria;
3. ia act de faptul că regimul sirian - și Președintele Bashar al-Assad, care poartă în cele din urmă răspunderea mai ales în calitatea sa de șef al statului conform constituției - nu și-a respectat obligațiile ce-i revin conform dreptului internațional în materie de drepturile omului; solicită din nou să se pună imediat capăt represiunii brutale asupra demonstranților pașnici și hărțuirii familiilor acestora, violenței împotriva asistenților umanitari, precum și torturii și violenței sexuale îndreptate către cei care s-au opus regimului, inclusiv către copii; solicită, de asemenea, eliberarea imediată a tuturor protestatarilor reținuți, a deținuților politici, a apărătorilor drepturilor omului, a bloggerilor și a jurnaliștilor și accesul deplin în țară pentru organizațiile internaționale umanitare și de apărare a drepturilor omului, precum și pentru mijloacele de informare în masă internaționale;
4. își reiterează apelul adresat Președintelui Bashar al-Assad și regimului acestuia de a renunța imediat la putere pentru a face posibilă o tranziție pașnică și democratică în această țară;
5. solicită din nou desfășurarea de către Curtea Penală Internațională a unor anchete prompte, independente și transparente cu privire la încălcările pe scară largă, sistematice și grave ale drepturilor omului și ale libertăților fundamentale comise de către autoritățile și forțele militare și de securitate siriene, pentru ca toți cei responsabili de aceste acte, care ar putea deveni crime împotriva umanității, să fie trași la răspundere de către comunitatea internațională, în special în ceea ce îl privește pe Președintele Bashar al-Assad;
6. solicită să fie realizată o tranziție pașnică și reală către democrație, care să vină în întâmpinarea cerințelor legitime ale poporului sirian și care să se bazeze pe un proces incluziv de dialog politic național, cu participarea tuturor forțelor democratice și a societății civile din această țară; îndeamnă forțele de opoziție să evite să cadă în capcana escaladării în continuare a violenței și a militarizării situației în contextul apărării populației; se declară foarte îngrijorat de faptul că actele de intimidare exercitate de autoritățile siriene s‑ar putea extinde până la activiștii opoziției din exil și solicită statelor membre ale UE să ia în considerare posibilitatea expulzării diplomaților sirieni cu sediul în UE care sunt implicați în astfel de acte sau posibilitatea adoptării altor măsuri adecvate împotriva lor;
7. avertizează împotriva unei intervenții militare internaționale în Siria, dar îndeamnă UE să extindă în mod semnificativ sancțiunile împotriva regimului sirian și presiunea diplomatică asupra acestuia, asigurându-se, totodată, că sancțiunile respective nu afectează populația civilă;
8. salută și încurajează eforturile continue ale opoziției siriene atât din interiorul țării, cât și din străinătate de a stabili o platformă unită, de a colabora în continuare cu comunitatea internațională, în special cu Liga Arabă, și de a elabora o viziune comună privind viitorul Siriei și tranziției către un sistem democratic; susține în continuare opoziția siriană, inclusiv Consiliul Național Sirian; subliniază că este important ca opoziția siriană și Armata Siriană Liberă să se angajeze în favoarea respectării drepturilor omului și a libertăților fundamentale, menținând, totodată, un angajament clar față de o abordare pașnică și favorabilă incluziunii; susține concluziile Consiliului din 23 ianuarie 2012 și îndeamnă UE și statele sale membre să le pună în aplicare fără întârziere și să găsească noi modalități de consolidare a asistenței fără caracter militar acordate forțelor de opoziție siriene; îndeamnă Comisia să intensifice susținerea și asistența acordate opoziției și societății civile siriene;
9. salută angajamentul UE de a insista în continuare în vederea creșterii presiunii internaționale asupra regimului sirian; susține decizia Consiliului Afaceri Externe din 23 ianuarie 2012 de a aplica noi măsuri restrictive împotriva regimului sirian și solicită să se ia și alte măsuri specifice în acest context;
10. condamnă atacurile cu bombă de la Damasc din 23 decembrie 2011 și din 6 ianuarie 2012 și de la Aleppo din 10 februarie 2012, care s-au soldat cu un mare număr de morți și răniți; condamnă, de asemenea, atacul din 11 ianuarie 2012 în urma căruia un jurnalist francez și mai mulți civili au fost uciși și mult mai multe persoane au fost rănite, inclusiv un jurnalist olandez; amintește din nou autorităților siriene că este responsabilitatea lor să garanteze siguranța și securitatea tuturor celor aflați în țară;
11. salută și susține rezoluțiile privind situația drepturilor omului din Siria adoptate de Adunarea generală a ONU, de Consiliul pentru Drepturile Omului al ONU și de cea de-a 3-a Comisie a Adunării generale a ONU, precum și raportul Comisiei internaționale independente de anchetă cu privire la Siria; solicită suspendarea imediată a calității de membru a Siriei în Comisia pentru drepturile omului din cadrul UNESCO;
12. deplânge faptul că, în repetate rânduri, Consiliul de Securitate al ONU nu a fost capabil să reacționeze în mod adecvat la evenimentele brutale ce au loc în Siria și că Rusia și China și-au exercitat dreptul de veto în Consiliul de Securitate al ONU pentru a bloca proiectul de rezoluție privind Siria, votând astfel împotriva propunerii de tranziție pașnică făcute de Liga Arabă, fapt care a fost perceput de regimul al-Assad ca o autorizație de a intensifica acțiunile represive pe teren, utilizând armament greu și forța nediscriminatorie împotriva civililor neînarmați; își reiterează apelul adresat membrilor Consiliului de Securitate al ONU, în special Rusiei și Chinei, de a-și respecta obligațiile de a asigura respectarea în Siria a normelor internaționale din domeniul drepturilor omului; sprijină în continuare eforturile UE și ale statelor sale membre în acest sens; încurajează, totodată, Consiliul de Securitate al ONU să sesizeze Curtea Penală Internațională cu privire la faptele penale comise de regimul sirian împotriva populației sale; salută instituirea de către Consiliul ONU pentru Drepturile Omului a unui raportor special pentru situația drepturilor omului în Siria și îndeamnă guvernul sirian să coopereze pe deplin cu raportorul special;
13. invită Rusia, care este cel mai important furnizor extern de arme al Siriei, să oprească imediat transporturile de arme către Siria și invită UE să redacteze o listă neagră a societăților care livrează arme Siriei; invită, în acest context, toți actorii din UE să respecte pe deplin codul de conduită al Uniunii Europene privind exportul de arme, care este stabilit pentru a împiedica exporturile de echipament care ar putea fi folosit pentru represiune internă sau care ar putea contribui la instabilitatea regională;
14. invită UE să limiteze legăturile sale diplomatice cu Siria și salută decizia câtorva state membre de a-și retrage ambasadorii;
15. susține eforturile Ligii Statelor Arabe de a pune capăt violenței și de a promova o soluție politică în Siria prin planul de acțiune monitorizat de o misiune de observare; ia act de decizia Ligii Arabe de a-și suspenda misiunea de observare în Siria, ca reacție la agravarea violențelor din partea autorităților statului și a serviciilor de securitate; salută decizia Ligii Arabe de a crește gradul de cooperare cu ONU; salută decizia Ligii Statelor Arabe de a aplica sancțiuni împotriva regimului sirian, de a susține opoziția siriană și apelul acesteia privind trimiterea unei misiuni de menținere a păcii din partea ONU și a Ligii Arabe în Siria; solicită regimului sirian să se abțină de la orice încercare directă sau indirectă de a destabiliza țările învecinate;
16. solicită din nou intensificarea cooperării dintre UE și Turcia în ceea ce privește situația din Siria; salută faptul că Turcia a condamnat regimul sirian și apelul adresat de prim-ministrul turc Președintelui al-Assad de a-și da demisia imediat, sancțiunile aplicate de Turcia împotriva regimului, precum și politica acesteia de a menține granițele deschise pentru refugiați;
17. îndeamnă din nou VP/ÎR să depună toate eforturile, în colaborare și prin coordonare cu Turcia, Liga Arabă și opoziția din Siria, de a începe discuțiile privind modalitățile de creare a unor culoare umanitare la frontiera dintre Siria și Turcia pentru a proteja refugiații sirieni și toți civilii care încearcă să părăsească țara pentru a scăpa de represiunea militară ce are loc în prezent și pentru a permite opoziției siriene să se organizeze;
18. încredințează Președintelui sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, guvernelor și parlamentelor statelor membre, guvernului și parlamentului Republicii Populare Chineze, guvernului și parlamentului Federației Ruse, guvernului și parlamentului Republicii Arabe Siriene, precum și guvernului și parlamentului Republicii Turcia.
