ÎNTREBARE CU SOLICITARE DE RĂSPUNS SCRIS E-2381/10
adresată de Daciana Octavia Sârbu (S&D)
Comisiei
(16 aprilie 2010)
Subiect: Albinele şi organismele modificate genetic
În ultimul timp, coloniile de albine se confruntă cu noi boli, depopulări și comportamente neobişnuite.
Există date conform cărora polenul provenit de la plantele modificate genetic pot provoca tulburări de comportament în cazul albinelor.
Noile organisme modificate genetic, introduse tot mai des în rândul culturilor sub pretextul creării unor super-producţii agricole, contribuie şi ele la fuga albinelor.
Oamenii de ştiinţă de la Universitatea din Jena, Germania au realizat în 2004 o serie de studii privind polenul provenit de la porumbul modificat genetic.
Ei au hrănit mai multe familii de albine timp de şase săptămâni cu un astfel de polen şi au constatat că substanţele (toxice) introduse în porumb pentru a-l face mai rezistent faţă de dăunători erau prezente în corpul albinelor într-o cantitate de 10 ori mai mare decât erau prezente iniţial în porumb.
De altfel, în mai multe state membre, culturile modificate genetic nu sunt corespunzător semnalizate.
În alte cazuri, apicultorii sunt obligaţi să-şi mute stupinele din cauza culturilor modificate genetic, fără a primi nicio compensaţie financiară.
În mod evident, există mari probleme în ceea ce priveşte coexistenţa culturilor modificate genetic cu stupinele.
În acest context: 1.
Prevede Comisia o reglementare la nivel european conform căreia apicultorii să fie anunţaţi că anumite culturi din vecinătatea stupinelor sunt modificate genetic? 2.
Prevede Comisia Europeană compensaţii financiare pentru apicultorii care sunt nevoiţi să îşi mute stupinele din locurile unde le aveau, din cauza apariţiei în imediata apropiere a culturilor modificate genetic? 3.
Are Comisia informaţii privind riscurile de contaminare a mierii provenite din polen cules de la plantele modificate genetic?
Există garanţii ca produsele apicole care conţin agenţi activi preluaţi de la plante modificate genetic nu vor fi introduse în lanţul alimentar?
