Răspuns dat de dl Dalli în numele Comisiei
(26 februarie 2010)
Comisia împărtășește pe deplin preocupările onorabilei membre privind faptul că, în rândul populației tinere cu vârsta între 15 și 29 de ani, consumul excesiv de alcool este cauza unui deces din patru în rândul populației masculine, respectiv a unui deces din zece în rândul celei feminine.
În acest context, prioritatea esențială a Strategiei UE privind alcoolul este protejarea tinerilor și copiilor împotriva efectelor negative legate de alcool.
Prin urmare, acțiunile pentru reducerea consumului de băuturi alcoolice în rândul minorilor și a consumului excesiv ocazional de băuturi alcoolice în rândul tinerilor sunt în centrul politicilor europene și naționale destinate combaterii efectelor negative legate de alcool.
După cum a menționat și onorabila membră, s-a demonstrat că publicitatea (comunicarea în scopuri comerciale) se numără printre factorii care stimulează cultura consumului de băuturi alcoolice în rândul tinerilor.
În cadrul Strategiei UE privind alcoolul, Comisia a inițiat forumul pe tema „Alcoolul și sănătatea” în vederea reunirii unui număr mare de părți interesate, inclusiv operatori economici, pentru a acționa împotriva efectelor negative legate de consumul de alcool.
Comunicarea în scopuri comerciale a fost dezbătută pe larg în cadrul acestui forum, iar operatorii economici s-au angajat să-și consolideze autoreglementarea în domeniul comunicării în scopuri comerciale care vizează consumul de alcool.
Comisia este hotărâtă să facă apel, în continuare, la părțile interesate pentru ca acestea să depună eforturi suplimentare în vederea instituirii unui sistem care să protejeze în mod corespunzător copiii și tinerii în conformitate cu liniile directoare stabilite în Strategia UE privind alcoolul.
