Întrebarea cu solicitare de răspuns oral O-000105/2011
adresată Comisiei
Articolul 115 din Regulamentul de procedură
Udo Bullmann
în numele Grupului S&D Subiect: Simulări de situații de criză în sectorul bancar al UE în 2011
Simulările de situații de criză realizate de Comitetul european de supraveghere bancară (CEBS) și de către Comisie în iulie 2010 nu au reușit să redea încrederea in sistemul bancar al UE.
Lipsa unei abordări transfrontaliere armonizate a fost unul dintre motivele pentru care simulările de criză nu au avut succes.
De exemplu, fiecare țară a putut decide ce bănci să participe la simulări, scenariile negative au fost, de asemenea, diferite, iar în multe cazuri informațiile furnizate s-au dovedit a fi incorecte.
Simulările de situații de criză de anul acesta vor fi realizate de Autoritatea bancară europeană, recent înființată, care a publicat la 18 martie scenariile și metodologia pentru simulările respective.
În comparație cu anul trecut, există anumite îmbunătățiri, dar, pentru a asigura credibilitatea noului cadru instituțional financiar european, ar putea Comisia să explice:
1.
Care sunt principalele schimbări prevăzute pentru a evita repetarea eșecului de anul trecut în ceea ce privește simulările de situații de criză din sectorul bancar?
2.
Cum poate Comisia să garanteze că simulările de situații de criză vor acoperi potențialul de risc relevant în toate statele membre?
3.
Cum asigură Comisia o abordare echitabilă a diferitelor structuri bancare și modele antreprenoriale în statele membre?
4.
În Raportul Ferreira, Parlamentul European a solicitat o strategie pentru recapitalizarea și, în caz de nevoie, restructurarea băncilor care întâmpină probleme ( P7_TA(2010)0276 ); ce propuneri concrete va face Comisia în acest sens și când vor fi acestea disponibile?
