Răspuns dat de dna Fischer Boel în numele Comisiei
(12 septembrie 2008)
La sfârșitul lunii iunie 2007, când România a decis să înceteze contractările în cadrul Programului special de aderare pentru agricultură și dezvoltare rurală (SAPARD) pentru a începe implementarea noului Program de Dezvoltare Rurală 2007-2013, un număr de 4615 de proiecte erau aprobate de către Agenția SAPARD din România.
Contribuția UE la aceste proiecte se ridică la 1103 , 3 milioane EUR, valoare care reprezintă 95% din totalul contribuției UE alocate României în cadrul programului SAPARD.
La sfârșitul lunii iunie 2008, ajutoarele plătite beneficiarilor finali din contribuția comunitară erau în valoare de 847,1 milioane de EUR, reprezentând 77% din suma alocată pentru proiectele aprobate.
Prin urmare, până la sfârșitul anului 2008, trebuie încă plătită beneficiarilor finali o sumă de 256,2 milioane EUR, pentru a evita dezangajările.
Deficiențele semnalate în cadrul auditurilor Comisiei au fost de natură sistematică (nerespectarea criteriilor de acreditare și deficiențe ale procedurilor specifice de control), prin urmare, nu neapărat legate de proiecte specifice.
Comisia urmează aceeași abordare, aplicată și altor țări beneficiare în situații similare.
În acest sens, autorităților române li s-a solicitat să întreprindă următoarele măsuri: —
stabilirea, înainte de 31 august 2008, a unui plan de acțiune pentru remedierea deficiențelor identificate;
—
asigurarea implementării corespunzătoare a planului de acțiune, care urmează să fie confirmată de către responsabilul național cu autorizarea finanțării pe baza unei evaluări efectuate de o autoritate de audit independentă.
Comisia cunoaște situația și urmărește cu atenție execuția programului.
Prin scrisoarea din 18 aprilie 2008, Ministerul Agriculturii și Dezvoltării Rurale din România a solicitat prelungirea, până la sfârșitul anului 2009, a termenului pentru absorbția fondurilor AFA 2006.
Comisia evaluează în prezent solicitarea și va lua o decizie în privința acesteia în a doua jumătate a anului 2008.
