Răspuns dat de dl McCreevy în numele Comisiei
(4 noiembrie 2009)
Chiar dacă starea actuală a creditării este regretabilă, mai ales în privința finanțării întreprinderilor mici și mijlocii, atâta timp cât decizia de a nu acorda credite unor anumiți clienți se întemeiază pe decizii comerciale justificate, ca de pildă cea de a limita riscul de credit, băncile au libertatea de a lua decizia pur comercială de a nu-și oferi serviciile anumitor clienți.
Mai mult decât atât, perioadele de regres economic din trecut au arătat întotdeauna că redresarea economică este nu determinată, ci urmată de creditare.
Ca atare, accelerarea acordării de credite către sectorul privat poate necesita în prealabil o stabilizare mai accentuată a economiei.
În prezent, Comisia își concentrează atenția asupra problemei creditării responsabile, urmărind să asigure că orice împrumut este acordat într-o manieră responsabilă și sustenabilă, că toate părțile implicate în procesul de creditare operează într-un cadru legal adecvat și că piața de credit oferă împrumutătorilor încredere, mobilitate și posibilitatea de a alege Pentru mai multe informații despre inițiativele din acest domeniu, vă rugăm să consultați http://ec.europa.eu/internal_market/finservices-retail/credit/index_en.htm. .
Criza creditării poate întârzia redresarea economică sau, în cazul cel mai rău, poate fi chiar o piedică în calea ei.
De aceea, majoritatea statelor membre au anunțat și au implementat măsuri financiare globale.
Pachetele de măsuri au menirea de a consolida stabilitatea sistemului financiar, de a spori încrederea și capacitatea de creditare, care să sprijine la rândul lor redresarea economică.
Aceste măsuri vizează băncile, urmărind ca acestea să sporească creditarea și astfel să amelioreze încrederea consumatorului în economie.
Comisia a acționat rapid, oferind îndrumări în privința modului de proiectare a schemelor de sprijin financiar pentru bănci pentru a garanta că acestea își ating obiectivele fără a distorsiona nejustificat competiția pe piața unică, și a aprobat aceste scheme, asigurând securitatea juridică pentru implementarea lor.
Unele țări, precum Franța, au numit și un mediator de credit pentru a se asigura că băncile acordă finanțare companiilor.
În plus, pentru a putea remedia direct consecințele eventuale ale crizei financiare asupra economiei reale, Comisia a adoptat în ianuarie 2009 așa-numitul cadru temporar care, în temeiul articolului 87 alineatul (3) litera (b) din Tratatul CE, relaxează într-o anumită măsură regulile privind ajutorul de stat până la sfârșitul anului 2010, dând așadar statelor membre posibilitatea de a influența direct economia reală.
În ceea ce privește măsurile specifice adoptate de Comisie pentru a sprijini IMM-urile, instrumentele financiare ale programului-cadru pentru competitivitate și inovare (CIP) 2007-2013 sprijină accesul IMM-urilor la finanțare în UE.
Instrumentele financiare constau în garanții pentru împrumuturi și capital de risc.
Acestea sunt gestionate de Fondul European de Investiții (FEI) și sunt implementate cu ajutorul unor intermediari financiari naționali și regionali (bănci, instituții de garantare și fonduri cu capital de risc) din statele membre.
La momentul actual nu există niciun intermediar român care să participe la implementarea garanțiilor pentru partea de program referitoare la creditare.
Cu toate acestea, distinsul membru trebuie să aibă în vedere că negocierile dintre FEI și intermediari financiari în vederea utilizării instrumentelor financiare CIP sunt în curs de derulare.
Dacă se va ajunge la un acord în lunile următoare, distinsul membru va găsi intermediarul local pe noul website www.access2finance.eu.
Câteva fonduri cu capital de risc care primesc finanțare în temeiul CIP vizează mai multe țări Pentru lista fondurilor respective, vă rugăm să consultați pagina web următoare:http://www.access2finance.eu/en/United%20Kingdom/venture_capital.htm .
În 2006, în strânsă cooperare cu FEI/BEI, Comisia a lansat noua inițiativă Resurse europene comune pentru microîntreprinderi și întreprinderi mici și mijlocii (JEREMIE) pentru perioada 2007-2013 a fondurilor structurale.
JEREMIE urmărește ameliorarea accesului la finanțare pentru dezvoltarea IMM-urilor, pentru inovație și pentru finanțarea înființării de noi firme.
În prezent, JEREMIE este pus în aplicare în temeiul acordurilor de finanțare semnate de 13 state membre (Grecia, Franța, Spania, Italia, Regatul Unit, Polonia, România, Bulgaria, Ungaria, Slovacia, Letonia, Lituania, Cipru), fie la nivel național, fie la nivel regional.
Se anticipează că alte două state membre (Malta și Slovenia) își vor încheia curând demersurile pregătitoare și se vor alătura grupului JEREMIE.
Suma totală a resurselor din programele operaționale FEDER plătite deja sau destinate contractual fondurilor ( holding funds ) JEREMIE în temeiul acordurilor de finanțare semnate este de 3,1 miliarde de euro.
Până la sfârșitul anului 2015, se poate anticipa în mod rezonabil că suma investită de programele operaționale FEDER în fondurile JEREMIE ar putea fi de câteva ori mai mare decât suma de 3,1 miliarde de euro angajată în prezent, creând astfel o rezervă de finanțare pe termen lung destinată ameliorării accesului la finanțare al IMM-urilor și finanțării creării de noi întreprinderi în UE Informații suplimentare despre JEREMIE sunt disponibile pe pagina web www.jeremie.europa.eu. .
Informații suplimentare despre alte măsuri ale UE de sprijinire a IMM-urilor, inclusiv consultații mai personalizate, pot fi obținute de la organizațiile locale partenere „Enterprise Europe network” În ce privește România, distinsul membru poate găsi o listă de parteneri la:http://www.enterprise-europe-network.ec.europa.eu/index_en.htm. .
La nivel global, alături de partenerii săi din G20, Comisia este puternic implicată în dezvoltarea Inițiativei de incluziune financiară.
Printre obiectivele clar specificate ale acestei inițiative se numără, după cum s-a anunțat la summitul G20 de la Pittsburg, intenția de „extindere a modelelor reușite de finanțare a întreprinderilor mici și mijlocii (IMM)” și „o provocare financiară G-20 în materie de IMM-uri, o invitație adresată sectorului privat de a-și prezenta cele mai bune propuneri de modalități prin care finanțele publice pot maximiza dezvoltarea finanțelor private într-un ritm sustenabil și măsurabil”.
În vederea dezvoltării acestor inițiative, Comisia participă activ la Grupul de experți pentru incluziune financiară al G20.
