10.3.2009
PROPUNERE DE REZOLUȚIE
depusă pe baza întrebării cu solicitare de răspuns oral B6 0012/2009
în conformitate cu articolul 108 alineatul (5) din Regulamentul de procedură
de Monica Frassoni, Hélène Flautre, Eva Lichtenberger, Milan Horáček, Raül Romeva i Rueda, Mikel Irujo Amezaga și Helga Trüpel
în numele Grupului Verts/ALE
referitoare la situația din Tibet, cea de-a 50-a aniversare a revoltei tibetane și negocierile dintre Republica Populară Chineză și trimișii Sfinției Sale Dalai Lama
Rezoluția Parlamentului European referitoare la situația din Tibet, cea de-a 50-a aniversare a revoltei tibetane și negocierile dintre Republica Populară Chineză și trimișii Sfinției Sale Dalai Lama
Parlamentul European,
–
având în vedere rezoluțiile sale anterioare privind China și Tibetul, în special cele din 10 aprilie și 10 iulie 2009,
–
având în vedere declarația adresată de Dalai Lama Parlamentului European la 4 decembrie 2008,
–
având în vedere articolul 108 alineatul (5) din Regulamentul său de procedură,
A.
întrucât în martie 2009 se împlinesc 50 de ani de la părăsirea Tibetului de către Dalai Lama și începutul exilului său în India;
B.
întrucât cele opt runde de dialog dintre trimișii lui Dalai Lama și reprezentanții guvernului chinez nu au înregistrat progrese și nu sunt planificate alte discuții;
C.
întrucât Memorandumul privind o autonomie reală pentru poporul tibetan , elaborat la cererea guvernului chinez și prezentat de către trimișii lui Dalai Lama în cadrul celei de-a opta runde de dialog în noiembrie 2008, la Beijing, respectă principiile pe care se sprijină constituția chineză și integritatea teritorială a Republicii Populare Chineze, dar a fost respins de guvernul chinez ca fiind o încercare de a obține „semi-independența” și „independența mascată”;
D.
întrucât în ultimele câteva zile autoritățile chineze au înăsprit securitatea în Tibet, interzicând jurnaliștilor și străinilor să viziteze regiunea și anulând permisele deja emise străinilor,
1.
îndeamnă guvernul chinez să reia dialogul cu reprezentanții lui Dalai Lama și să considere Memorandumul privind o autonomie reală pentru poporul tibetan din noiembrie 2008 drept fundamentul unor negocieri de substanță, care să ducă la schimbări pozitive și semnificative în Tibet, respectând totodată principiile incluse în Constituția și legislația Republicii Populare Chineze;
2.
invită Consiliul să instituie o „Comisie pentru adevăr” pentru a stabili ce s-a întâmplat exact în cursul negocierilor dintre Republica Populară Chineză și trimișii Sfinției Sale Dalai Lama;
3.
invită Președinția Consiliului, cu ocazia celei de a 50-a aniversări a exilului în India al lui Dalai Lama, să adopte o declarație prin care să îndemne guvernul chinez să inițieze negocieri semnificative și care să vizeze obținerea de rezultate concrete, fără condiții prealabile, cu Dalai Lama și trimișii acestuia și să facă referire la Memorandumul privind o autonomie reală pentru poporul tibetan ;
4.
îndeamnă autoritățile chineze să asigure accesul neîngrădit al experților ONU în domeniul drepturilor omului și al altor observatori independenți în Tibet, pentru a putea investiga situația la fața locului;
5.
invită guvernul chinez să elibereze imediat și necondiționat toate persoanele deținute doar pe motivul participării lor la proteste pașnice și să furnizeze o situație a tuturor persoanelor ucise sau declarate dispărute, precum și a tuturor persoanelor arestate, care să precizeze numele, locul unde se află și acuzațiile care le sunt aduse;
6.
solicită autorităților chineze să asigure presei străine accesul nerestricționat în Tibet, inclusiv în zonele tibetane din afara Regiunii Autonome Tibet și să elimine permisele speciale necesare pentru accesul în Regiunea Autonomă Tibet;
7.
încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre, președintelui, guvernului și parlamentului Republicii Populare Chineze și Sfinției Sale Dalai Lama.
