6.9.2010 B7-0504/2010 PROPUNERE DE REZOLUŢIE depusă pe baza declarațiilor Consiliului și Comisiei
în conformitate cu articolul 110 alineatul (2) din Regulamentul de procedură
referitoare la situația romilor din Europa
Hélène Flautre
,
Nicole Kiil-Nielsen
,
Margrete Auken
,
Reinhard Bütikofer
,
Marije Cornelissen
,
Karima Delli
,
Franziska Keller
,
Jean Lambert
,
Barbara Lochbihler
,
Ulrike Lunacek
,
Raül Romeva i Rueda
,
Keith Taylor
,
Bart Staes
,
Catherine Grèze
,
Heidi Hautala
,
Malika Benarab-Attou
în numele Grupului Verts/ALE
PE446.587v01-00 B7‑0504/2010 Rezoluția Parlamentului European referitoare la situația romilor din Europa
Parlamentul European ,
– având în vedere normele internaționale în materie de drepturi ale omului, în special Convenția internațională privind eliminarea tuturor formelor de discriminare rasială, Declarația din 1992 a ONU privind drepturile persoanelor care aparțin minorităților naționale, etnice, religioase și lingvistice, Convenția privind eliminarea tuturor formelor de discriminare a femeilor și Convenția Organizației Națiunilor Unite cu privire la drepturile copilului,
– având în vedere convențiile europene privind apărarea drepturilor și libertăților fundamentale ale omului, în special Convenția europeană pentru apărarea drepturilor omului și a libertăților fundamentale (CEDO) și jurisprudența aferentă a Curții Europene a Drepturilor Omului, Carta Socială Europeană și recomandările aferente ale Comitetului european pentru drepturile sociale, precum și Convenția-cadru a Consiliului Europei privind protecția minorităților naționale,
– având în vedere articolele 2, 6 și 7 din Tratatul privind Uniunea Europeană și articolele 18, 19 și 21 din Tratatul privind funcționarea Uniunii Europene,
– având în vedere Carta drepturilor fundamentale a Uniunii Europene, în special articolul 21 (referitor la nediscriminare) și articolul 45 (referitor la libertatea de circulație și de ședere),
– având în vedere Directiva 2000/43/CE a Consiliului de punere în aplicare a principiului egalității de tratament între persoane, fără deosebire de rasă sau origine etnică, în special definiția discriminării directe și a discriminării indirecte, și Directiva 2004/38/CE a Parlamentului European și a Consiliului privind dreptul la liberă circulație și ședere pe teritoriul statelor membre pentru cetățenii Uniunii și membrii familiilor acestora,
– având în vedere Comunicarea Comisiei intitulată „Integrarea socială și economică a romilor în Europa” [ COM(2010)0133 ] și rapoartele Agenției pentru Drepturi Fundamentale a Uniunii Europene,
– având în vedere Regulamentul (UE) nr.
437/2010 al Parlamentului European și al Consiliului din 19 mai 2010 de modificare a Regulamentului (CE) nr.
1080/2006 privind Fondul european de dezvoltare regională în ceea ce privește eligibilitatea intervențiilor în domeniul locuințelor în favoarea comunităților marginalizate,
– având în vedere recomandările Comisiei ONU pentru eliminarea discriminării rasiale făcute în cadrul celei de-a 77-a reuniuni (2-27 august 2010) și referitoare la Danemarca, Estonia, Franța, România și Slovenia,
– având în vedere Raportul Consiliului Europei, al 4-lea Raport ECRI privind Franța, publicat la 15 iunie 2010,
– având în vedere Rezoluția sa din 14 ianuarie 2009 referitoare la situația drepturilor fundamentale în Uniunea Europeană în perioada 2004–2008,
– având în vedere rezoluțiile sale anterioare referitoare, printre altele, la romi, rasism și xenofobie, măsurile de combatere a discriminării și libera circulație, în special Rezoluția sa din 31 ianuarie 2008 privind o strategie europeană privind romii, Rezoluția sa din 10 iulie 2008 referitoare la recensământul persoanelor de etnie romă din Italia pe criteriul apartenenței etnice și Rezoluția sa din 25 martie 2010 referitoare la al doilea Summit european privind romii,
– având în vedere articolul 110 alineatul (2) din Regulamentul său de procedură,
A. întrucât, într-o reuniune din 28 iulie, convocată de urgență pentru a discuta problemele create de comportamentul anumitor cetățeni nomazi și romi și ca urmare a uciderii unui nomad de cetățenie franceză de către un jandarm și a tulburărilor care au urmat, guvernul francez a hotărât că în termen de 3 luni vor fi închise circa 300 de tabere ilegale locuite de romi și nomazi și că romii vor fi expulzați în țările lor de origine, în special România și Bulgaria;
B. întrucât autoritățile franceze pretind că a avut loc o repatriere „voluntară” și „cu caracter umanitar” în schimbul unei compensații de 300 EUR per adult și de 100 EUR per copil, în timp ce presa și Comisia ONU pentru discriminare rasială au descoperit că „nu toate persoanele” și-au dat „consimțământul liber și total” și și-au înțeles drepturile, unii romi declarând că au fost amenințați cu arestarea sau cu expulzarea forțată în cazul în care refuză repatrierea „voluntară” și întrucât procedurile aplicate de autorități, prin care bărbații erau separați de femei și copii, au generat de asemenea numeroase critici; întrucât, pentru a împiedica romii să revină în Franța, beneficiarii ajutorului de repatriere au trebuit să semneze un formular și li s-au luat amprentele;
C. întrucât incapacitatea de a găsi un loc de muncă pe piața oficială a muncii, împreună cu lipsa de resurse suficiente, deseori îi împiedică să-și înregistreze locul de reședință;
D. întrucât din cei aproape 400 000 de romi care locuiesc în Franța, 95% au cetățenia franceză și întrucât Franța deportează romi de mai mulți ani, inclusiv aproape 10 000 în 2009 și peste 8 000 anul acesta;
E. întrucât 86 de romi au fost returnați în România și Bulgaria la 19 august, aproximativ 130 la 20 august și aproximativ 300 la 26 august și întrucât guvernul a anunțat că 800 de romi vor fi returnați până la sfârșitul lui august;
F. întrucât guvernul francez a declarat, de asemenea, că incapacitatea de a integra minoritatea romilor ar trebui să împiedice aderarea în luna martie a României și Bulgariei la spațiul Schengen, dacă „nu-și asumă responsabilitatea” privind romii, declarație care contravine evaluării tehnice a îndeplinirii criteriilor de către România și Bulgaria, evaluare acceptată de toate statele membre din grupul de lucru privind spațiul Schengen; întrucât și Comisia a respins această propunere a guvernului francez;
G. întrucât, deși măsurile luate de guvernul francez au atras critici generalizate la nivel național, european și internațional din partea ONG-urilor, a guvernelor, a instituțiilor, a liderilor și organizațiilor religioase, îndeosebi din partea ONU, a Consiliului Europei și a organelor UE, guvernul francez a continuat expulzările, singurul care și-a exprimat sprijinul fiind ministrul italian de interne, care a propus și a aplicat măsuri similare în trecut;
H. întrucât aceste expulzări au loc în contextul unor declarații ale membrilor guvernului francez în care se sugerează existența unor legături între romi, imigranți și criminalitate și în care se propune retragerea cetățeniei franceze oricărei persoane de origine străină care pune în pericol viața unui polițist;
I. întrucât expulzările recente ale cetățenilor romi au fost contestate de instanțele de judecată franceze, care făceau trimitere la o interpretare disproporționată a noțiunii de „amenințare la adresa ordinii publice” de către autoritățile franceze atunci când își întemeiau expulzările numai pe ocuparea ilegală a unui teren;
J. întrucât autoritățile franceze au invitat miniștrii de interne din Italia, Germania, Regatul Unit, Spania, Grecia și, ulterior, din Belgia, Canada și SUA, precum și omologul acestora din cadrul Comisiei Europene, la o reuniune la Paris în septembrie, în care să discute chestiuni legate de imigrație și libera circulație care țin de competența UE, reuniune la care celelalte state membre nu au fost invitate și întrucât ministrul de interne al Italiei și-a anunțat intenția de a solicita adoptarea unor norme mai stricte la nivelul UE referitoare la imigrație și la libera circulație, în special cu privire la cetățenii de etnie romă;
K. întrucât dreptul la liberă circulație este un drept fundamental consacrat în tratatele UE și reglementat de Directiva 2004/38/CE, care a făcut obiectul unui raport întocmit de Comisie și al unor orientări adresate statelor membre privind aplicarea corectă a acestei directive;
L. întrucât, în cadrul unei declarații comune cu ocazia celui de-al doilea Summit privind romii, care a avut loc la Cordoba în perioada 8-9 aprilie 2010, trei state membre ale UE s-au angajat:
· să promoveze generalizarea aspectelor referitoare la cetățenii romi în politicile europene și naționale în materie de drepturi fundamentale și de protecție împotriva rasismului, a sărăciei și a excluziunii sociale,
· să îmbunătățească foaia de parcurs a platformei integrate pentru includerea romilor, în care să fie stabilite obiective și rezultate-cheie prioritare,
· să se asigure că instrumentele financiare existente ale Uniunii Europene, în special fondurile structurale, sunt puse la dispoziția romilor;
M. întrucât expulzarea romilor reprezintă, ca atare, o încălcare gravă a valorilor europene privind drepturile omului și libertățile fundamentale, precum și angajamentele statelor membre ale UE de a consolida integrarea romilor, astfel cum au fost adoptate în cadrul celui de-al doilea Summit privind romii;
N. întrucât Comisia are datoria să garanteze că tratatele și legislația UE, precum și drepturile omului și libertățile fundamentale sunt respectate, protejate și promovate în UE și să reacționeze prompt și ferm împotriva cazurilor de încălcare clară a acestora, imediat ce se produc;
O. întrucât Germania se pregătește să returneze circa 12 000 de romi în Kosovo, jumătate dintre aceștia fiind copii, inclusiv copii născuți în Germania, în pofida apelului adresat statelor occidentale de UNICEF și de Comisarul pentru drepturile omului al Consiliului Europei de a se înceta returnarea forțată a romilor în Kosovo; întrucât unii dintre aceștia au ajuns și în taberele contaminate cu plumb din Mitrovica, condițiile de acolo prezentând un grav pericol de sănătate; întrucât Suedia a expulzat circa 50 de romi pe motiv că „cerșeau”, deși cerșitul nu constituie o infracțiune în Suedia; întrucât alte state aplică politici similare; întrucât Danemarca a expulzat în mod expeditiv mai mulți romi în luna iulie,
1. condamnă cu fermitate măsurile aplicate de autoritățile franceze, precum și de autoritățile din alte state membre, care vizează romii și nomazii și prevăd expulzarea acestora; îndeamnă autoritățile în cauză să suspende de urgență orice expulzări ale romilor, solicitând totodată Comisiei, Consiliului și statelor membre să intervină cu solicitări similare;
2. subliniază că aceste măsuri încalcă tratatele și legislația UE, întrucât reprezintă o discriminare pe motive rasiale și de apartenență etnică și o încălcare a Directivei 2004/38/CE privind dreptul la liberă circulație și ședere pe teritoriul statelor membre pentru cetățenii Uniunii și membrii familiilor acestora, în timp ce expulzările în masă sunt interzise de Carta drepturilor fundamentale și de Convenția europeană pentru apărarea drepturilor omului și a libertăților fundamentale și nu pot fi acceptate în niciun caz;
3. reamintește că Directiva 2004/38/CE restrânge posibilitatea expulzării unui cetățean al Uniunii la anumite limite extrem de clar definite și că, în mod concret, deciziile de expulzare trebuie să fie evaluate și adoptate în mod individual, cu luarea în considerare a circumstanțelor personale (articolul 28), trebuie să fie aplicate garanții de procedură (articolul 30), trebuie să fie garantat accesul la suspendare judiciară și administrativă și la căi de atac (articolul 31), expulzarea cetățenilor pe motiv că reprezintă o sarcină excesivă pentru sistemul de asistență socială al statului membru-gazdă nu este în sine un motiv suficient pentru a justifica o expulzare automată (considerentul 16 și articolul 14), orice restrângere a liberei circulații și șederi pentru motive de politică publică, de siguranță publică sau de sănătate publică nu pot fi invocate în scopuri economice, trebuie să fie proporționale și să se bazeze exclusiv pe conduita persoanei în cauză, dar în niciun caz pe considerente de prevenție generală (articolul 27), iar sancțiunile stabilite de statele membre trebuie să fie eficace și proporționate (articolul 36);
4. constată că expulzările au vizat în mod specific comunitatea romilor ca o amenințare la ordinea și siguranța publică și ca o povară pentru asistența socială, acestea fiind realizate într-o perioadă de timp extrem de scurtă în moduri care au inclus stigmatizarea publică, precum și recursul la forță și la intimidare; întrucât, în astfel de condiții, nu se pot efectua, în mod rezonabil și corect, evaluări individuale exacte, de la caz la caz, nu au fost garantate și aplicate garanții de procedură; condiția proporționalității a fost încălcată, iar măsurile au putut fi luate în scopuri economice sau din considerente de prevenție generală; directiva nu prevede și nu permite o procedură care să presupună returnarea simplificată sau voluntară a cetățenilor UE către statele membre de origine pe baza unei „compensații” economice, fapt care contrazice, de asemenea, spiritul și litera tratatelor, deoarece libera circulație reprezintă un drept fundamental ce nu poate fi revocat, cumpărat sau vândut, și care creează discriminare între cetățenii UE;
5. îndeamnă statele membre să își respecte cu strictețe obligațiile ce le revin în temeiul legislației UE și să elimine incoerențele din aplicarea cerințelor prevăzute de Directiva privind libera circulație;
6. subliniază, de asemenea, că luarea amprentelor cetățenilor romi expulzați este ilegală și contravine Cartei drepturilor fundamentale a UE [articolul 21 alineatul (1) și articolul 22], tratatelor și legislației UE, în special Directivelor 38/2004 și 43/2000, reprezentând o discriminare pe baza originii naționale sau etnice;
7. se alătură aprecierilor Comisarului pentru justiție, potrivit căruia „retorica utilizată în unele state membre în ultimele săptămâni” are „un caracter discriminatoriu deschis și parțial ațâțător”, precum și apelului către factorii de decizie de a trata „cu grijă și responsabilitate” problema integrării romilor și respinge declarațiile ațâțătoare care fac o legătură între minorități, respectiv imigranți, și criminalitate, deoarece acestea perpetuează stereotipurile negative care contribuie la stigmatizarea și discriminarea romilor;
8. atrage atenția asupra importanței educării în sensul acceptării culturilor diferite și asupra consecințelor discriminării și ale prejudecăților; constată că responsabilitatea incluziunii efective aparține atât romilor, cât și societății majoritare, ambele urmând să depună eforturi pentru a se integra reciproc, dacă se dorește realizarea unității sociale;
9. salută declarația emisă de Comisarul pentru justiție, drepturi fundamentale și cetățenie la 25 august, în care acesta își exprimă „îngrijorarea” cu privire la expulzarea romilor din Franța și în care se declară că „nicio persoană nu trebuie să fie supusă expulzării numai pentru că aparține etniei rome”, solicitând totodată „tuturor statelor membre să respecte normele UE adoptate de comun acord privind libera circulație, nediscriminarea și valorile comune ale Uniunii Europene”, aceasta fiind o „comunitate a valorilor și a drepturilor fundamentale”, în special în ceea ce privește respectarea drepturilor fundamentale, inclusiv a drepturilor persoanelor care aparțin minorităților;
10. solicită Comisiei să acționeze fără întârziere pentru a asigura respectarea tratatelor și a legislației UE, în special să solicite imediat statelor membre încetarea acțiunilor de expulzare a romilor având în vedere faptul că evaluarea la nivelul UE a legalității acestora nu a fost finalizată;
11. salută și solicită să fie implicat în „analiza completă” a situației din Franța anunțată de comisar și în verificarea conformității cu legislația UE a măsurilor luate, precum și în schimbul de informații dintre Comisie și autoritățile franceze și în atelierul propus de Președintele Comisiei și de autoritățile franceze; solicită ca această monitorizare să vizeze toate statele membre implicate; solicită insistent Comisiei să nu își bazeze analiza numai pe schimburile cu autoritățile publice vizate, ci și pe consultații detaliate cu ONG-urile relevante și cu reprezentanții romilor;
12. își reafirmă apelul față de Comisia Europeană privind elaborarea unei strategii europene cuprinzătoare privind romii, care să conțină „măsuri concrete și de perspectivă pentru ameliorarea integrării sociale a romilor” și „măsuri referitoare la locuințe, accesul la piața muncii, educație și servicii de sănătate” pentru a contribui la „îmbunătățirea situației romilor”; solicită Comisiei, Consiliului, statelor membre, precum și autorităților regionale și locale să își asume responsabilitatea comună față de populația romilor și să participe la elaborarea acestei strategii la nivelul lor de responsabilitate respectiv;
13. reamintește că libera circulație a cetățenilor UE este un domeniu care ține de competența UE și că, prin urmare, pe baza principiului cooperării loiale, astfel de probleme trebuie discutate în cadrul instituțiilor UE, și nu în cadrul unor reuniuni restrânse la care sunt invitate numai guvernele unor anumite state membre; își exprimă profunda îngrijorare cu privire la scopul acestor reuniuni restrânse, care pun în pericol domeniul de valabilitate al cetățeniei europene și aplicarea liberei circulații a cetățenilor;
14. invită statele membre în cauză să elimine, pe teritoriile lor respective, decalajul dintre diferitele grade de protecție a minorităților prin semnarea și ratificarea Convenției-cadru a Consiliului Europei privind protecția minorităților naționale;
15. invită autoritățile franceze să analizeze diferite modalități de colectare a datelor statistice privind grupurile etnice în ceea ce privește respectarea principiului egalității pentru toți, pentru a evalua eficacitatea politicilor oficiale de combatere a discriminării;
16. îndeamnă guvernele din Danemarca, Estonia, Franța, România și Slovenia să își respecte cu strictețe obligațiile conform Convenției internaționale privind eliminarea tuturor formelor de discriminare rasială prin aprobarea imediată a recomandărilor formulate de Comitetul ONU pentru eliminarea discriminării rasiale în cadrul celei de-a 77-a reuniuni; îndeamnă în special Franța să se abțină de la deportări colective, să adopte toate măsurile necesare pentru a asigura egalitatea de șanse în accesul la educație de calitate la toate nivelurile, la servicii de sănătate, la locuințe și la alte servicii publice, să adopte toate măsurile necesare pentru a asigura dreptul la vot, să ofere adăposturi, astfel cum se prevede în Legea Besson din 5 iulie 2000, și să garanteze un tratament egal al tuturor cetățenilor prin eliminarea titlurilor de circulație destinate „nomazilor”;
17. le reamintește statelor membre ale UE de obligația acestora, conform dreptului internațional din domeniul drepturilor omului, de a garanta dreptul tuturor persoanelor, inclusiv al romilor și al nomazilor, printre altele, la locuințe adecvate și subliniază că acestora trebuie să li se ofere locuințe alternative adecvate;
18. îndeamnă Franța să elimine toate dispozițiile din legislația franceză care reprezintă o discriminare a nomazilor, cum ar fi cerința de a purta asupra lor permise de călătorie, și care le limitează dreptul la vot; invită, de asemenea, autoritățile franceze să respecte legislația franceză, care prevede că toate municipalitățile ( communes ) cu peste 5 000 de locuitori trebuie să creeze situri de campare autorizate pentru populațiile nomade, întrucât Comisia pentru egalitatea de șanse și combaterea discriminării din Franța (HALDE) a constatat că doar 25% din municipalitățile vizate au făcut acest lucru, ceea ce a condus la creșterea numărului de persoane nomade care locuiesc în situri de campare neautorizate;
19. solicită punerea în aplicare efectivă a politicilor care vizează femeile de origine romă, care sunt victime ale unei discriminări duble: ca romi și ca femei; prin urmare, invită Comisia și statele membre ca, în colaborare cu ONG-urile, să organizeze campanii de sensibilizare a femeilor rome, precum și a publicului general și să asigure aplicarea integrală a prevederilor relevante în scopul combaterii obiceiurilor culturale discriminatorii și a modelelor patriarhale, pentru a preveni polarizarea și a combate stereotipurile sexiste dominante și stigmatizarea socială, factori care stau la baza violenței împotriva femeilor, și să se asigure că nu există nicio justificare a violenței pe motiv de obiceiuri, tradiții sau considerente religioase;
20. își exprimă profundul regret cu privire la lipsa voinței politice manifestată de statele membre în timpul celui de-al doilea Summit privind romii și invită statele membre să adopte măsuri concrete prin care să-și materializeze angajamentele asumate în cadrul declarației adoptate de cei trei președinți cu ocazia Summitului privind romii;
21. solicită Agenției pentru Drepturi Fundamentale să elaboreze un aviz cu privire la conformitatea acestor politici cu Carta drepturilor fundamentale a UE;
22. reamintește statelor membre obligația acestora, conform dreptului internațional în materie de drepturi ale omului, de a garanta dreptul copiilor la educație pe baza unor șanse egale prin evitarea oricăror obstacole administrative;
23. remarcă importanța exemplelor de reușită în procesul de integrare și sprijină difuzarea de bune practici de acele state membre care au o experiență mai bogată în prevenirea excluziunii sociale a romilor, în special Regatul Unit și Spania; solicită în acest sens Agenției pentru Drepturi Fundamentale să elaboreze un raport privind bunele practici în ceea ce privește incluziunea romilor, pentru a îmbunătăți politicile UE și pentru a întări integrarea;
24. transmite comisiei sale responsabile sarcina de a monitoriza această problemă, în urma unor consultări cu Agenția pentru Drepturi Fundamentale, ONG-uri, organisme care activează în domeniul drepturilor omului și al problematicii romilor și organisme reprezentative ale romilor și să elaboreze un raport cu privire la situația romilor din Europa, astfel cum s-a decis deja la începutul mandatului, pe baza rezoluțiilor și a solicitărilor adresate de Parlament în cadrul rapoartelor și al rezoluțiilor sale anterioare;
25. invită Comisia să evalueze utilizarea fondurilor europene pentru combaterea discriminării romilor și să utilizeze pe deplin toate fondurile europene relevante pentru a asigura o reală incluziune a romilor, în vederea unei generalizări a problematicii romilor în politicile europene și naționale privind drepturile fundamentale;
26. îndeamnă statele membre să recunoască și să respecte dreptul la asistență socială și la asistență în materie de locuințe pentru a garanta o existență decentă tuturor persoanelor care nu dispun de resurse suficiente și pentru a garanta că romii și alte persoane care își exercită dreptul la libera circulație sunt informate cu privire la cerințele ce trebuie îndeplinite pentru a obține o înregistrare a locului de reședință;
27. încredințează Președintelui sarcina de a transmite prezenta rezoluție Consiliului și Comisiei, guvernelor și parlamentelor statelor membre, Adunării Parlamentare a Consiliului Europei, Comisiei pentru combaterea rasismului și a intoleranței a Consiliului Europei și Comitetului ONU pentru eliminarea discriminării rasiale.
