Răspuns dat de dna Reding în numele Comisiei
(25 august 2009)
Comisia depune eforturi deosebite pentru a se asigura că numărul european unic pentru apelurile de urgență, 112, este disponibil pentru toți cetățenii UE și că aceștia sunt informați de existența lui.
După cum remarcă distinsa membră a Parlamentului European, ultimele rezultate ale sondajului Eurobarometru din 2009 referitor la numărul 112 arată că ar mai fi încă multe de făcut pentru o mai bună informare a cetățenilor UE, întrucât numai unul din patru respondenți au putut identifica numărul 112 ca fiind numărul de telefon care poate fi apelat pentru a solicita servicii de urgență oriunde în UE.
Comisia contribuie la sensibilizarea cetățenilor cu privire la numărul 112 printr-o serie de acțiuni.
În iunie 2008, Comisia a lansat un website dedicat numărului de urgență 112 http://ec.europa.eu/112 .
Acest site conține, printre altele, informații concrete cu privire la modul de apelare a numărului 112 și la situațiile în care acesta poate fi apelat, precum și informații practice, de exemplu, dacă operatorii 112 dintr-un anumit stat membru vorbesc limbi străine.
Mai mult, în februarie 2009, Comisia și Parlamentul European, împreună cu Consiliul, au declarat data de 11 februarie „Ziua Europeană a Numărului de Urgență 112”.
În această zi se organizează diferite activități de sensibilizare și relaționare pentru a promova existența și utilizarea numărului european unic de urgență 112 în întreaga UE.
În prezent, Comisia pregătește evenimentele care vor marca următoarea „Zi Europeană a Numărului de Urgență 112”, inclusiv promovarea website-ului dedicat acestuia.
În plus, Regulamentul modificat privind roaming-ul Regulamentul (CE) nr.
544/2009 al Parlamentului European și al Consiliului din 18 iunie 2009: Regulamentul (CE) nr.
544/2009 al Parlamentului European și al Consiliului din 18 iunie 2009 de modificare a Regulamentului (CE) nr.
717/2007 privind roaming-ul în rețelele publice de telefonie mobilă în interiorul Comunității și a Directivei 2002/21/CE privind un cadru de reglementare comun pentru rețelele și serviciile de comunicații electronice (Text cu relevanță pentru SEE), JO L167, 29.6.2009. , pentru care distinsa membră a Parlamentului European a fost raportor și care a intrat în vigoare la 1 iulie 2009, prevede că cetățenii care își utilizează telefonul mobil atunci când călătoresc într-un alt stat membru al UE trebuie să primească un SMS prin care să fie informați cu privire la disponibilitatea numărului 112 pentru accesarea serviciilor de urgență în mod gratuit.
De asemenea, pe lângă acțiunile menționate anterior, Comisia monitorizează îndeaproape implementarea în statele membre a dispozițiilor comunitare referitoare la numărul 112 și a inițiat 17 proceduri de încălcare a dreptului comunitar împotriva statelor membre care nu au respectat cerințele pertinente ale legislației comunitare În principal, articolul 26 din Directiva 2002/22/CE a Parlamentului European și a Consiliului din 7 martie 2002 privind serviciul universal și drepturile utilizatorilor cu privire la rețelele și serviciile electronice de comunicații (directiva privind serviciul universal), JO L 108, 24.4.2002 . .
Ca urmare a măsurilor corective aplicate în țările vizate, treisprezece dintre aceste proceduri au fost închise până în prezent.
De asemenea, Comisia promovează cooperarea și schimbul de bune practici între statele membre în ceea ce privește numărul 112 prin intermediul diferitelor grupuri de experți, precum Comitetul pentru comunicații și Grupul de experți pentru apelul de urgență.
În plus, Comisia depune eforturi pentru ca numărul 112 să devină mai accesibil pentru toți cetățenii, prin reforma normelor comunitare din domeniul telecomunicațiilor și prin finanțarea unor proiecte de cercetare, precum „eCall” și „Total Conversation”.
Ar fi de notat însă faptul că, în conformitate cu dispozițiile comunitare referitoare la numărul 112, responsabilitatea de a informa cetățenii în legătură cu existența și utilizarea acestuia revine statelor membre.
În ceea ce privește informarea cetățenilor, Comisia desfășoară numai acțiuni specifice care pot fi realizate în gări sau aeroporturi internaționale.
Comisia va continua să sprijine acțiunile întreprinse de statele membre în scopul promovării numărului 112.
În final, în ceea ce privește întrebarea distinsei membre referitoare la reforma cadrului comunitar de reglementare a comunicațiilor electronice, poziția Parlamentului adoptată în mai 2009 solicită statelor membre să ofere informații cetățenilor, în special persoanelor care se călătoresc în statele membre.
În prezent, propunerile se află în a treia lectură a Parlamentului și Consiliului.
În temeiul cadrului actual, Comisia le-a reamintit statelor membre obligațiile care le revin în ceea ce privește promovarea numărului 112 prin inițiative luate în cadrul Comitetului pentru comunicații (un comitet de comitologie).
În special, acțiunile de sensibilizare întreprinse de autoritățile naționale și de operatorii din statele membre care vizează persoanele aflate în călătorie au fost monitorizate printr-un chestionar detaliat.
Majoritatea țărilor care au răspuns la chestionar au indicat faptul că numărului 112 i se face publicitate prin intermediul unor broșuri turistice specializate, al unor site-uri web și al unor ghiduri multilingve, distribuite în locuri precum aeroporturile, gările, agențiile de turism și hotelurile.
Comisia va continua să monitorizeze îndeaproape implementarea efectivă în statele membre a dispozițiilor referitoare la numărul 112.
Odată adoptată reforma normelor comunitare din domeniul telecomunicațiilor, Comisia, împreună cu statele membre, va analiza măsurile suplimentare care pot fi luate pentru promovarea numărului 112 la punctele de frontieră ale statelor membre și va continua să promoveze bunele practici și să inițieze acțiuni de sensibilizare specifice, întrucât numărul 112 constituie în prezent unul dintre rezultatele concrete pe care Europa le poate oferi cetățenilor săi.
