23.4.2007
PROPUNERE DE RECOMANDARE ADRESATĂ CONSILIULUI
în conformitate cu articolul 114 alineatul (1) din Regulamentul de procedură
de Graham Watson, Marco Pannella, Marco Cappato şi Annemie Neyts-Uyttebroeck
în numele Grupului ALDE
privind producţia de opium în scopuri medicale în Afganistan
Recomandarea Parlamentului European adresată Consiliului privind producţia de opium în scopuri medicale în Afganistan
Parlamentul European ,
–
având în vedere articolul 114 alineatul (1) din Regulamentul său de procedură,
A.
întrucât politica internaţională în materie de droguri îşi are originea în Convenţiile ONU din 1961, 1971 şi 1988 şi întrucât aceste convenţii interzic în special producerea, traficul, vânzarea şi consumul unei game largi de substanţe pentru alte scopuri decât cele medicale sau ştiinţifice, acestea fiind admise cu condiţia ca statele să creeze agenţii naţionale care să supravegheze producţia, rafinarea, transportul şi comercializarea substanţelor respective,
B.
întrucât în Raportul pe 2006 al Comitetului Internaţional de Control al Narcoticelor (CICN), din 1 martie 2007, se arată că în Afganistan suprafaţa totală folosită pentru cultivarea ilicită a macului pentru opium a atins cifra record de 165.000 de hectare, cu 59% mai mult decât în 2005 şi de două ori mai mult decât în 2003,
C.
întrucât în raportul intitulat „Afganistan: anchetă privind opiumul, 2006” şi realizat de Oficiul ONU pentru combaterea traficului de droguri şi prevenirea criminalităţii se arată că, anul trecut, cantitatea de opium produsă ilegal în această ţară a atins nivelul record de 6100 de tone, crescând cu aproape 50% faţă de anul precedent,
D.
întrucât cifrele de mai sus arată că va fi, evident, imposibil să se realizeze obiectivele propuse în declaraţia politică adoptată în 2008, la New York, de Adunarea Generală a ONU, privind eradicarea sau reducerea substanţială a culturilor ilegale,
E.
întrucât Strategia naţională afgană de control al drogurilor, adoptată în ianuarie 2006, prevede reducerea atât a cererii, cât şi a ofertei, mijloace alternative de câştigare a existenţei şi consolidarea instituţiilor statului şi întrucât „Ministerul de luptă împotriva drogurilor”, creat cu finanţări europene substanţiale, este principala agenţie responsabilă cu aplicarea strategiei,
F.
întrucât, la 1 august 2006, guvernul Afganistanului a creat Comisia pentru reglementare în materie de droguri, din care fac parte funcţionari din „Ministerul luptei împotriva drogurilor”, din ministerul de finanţe şi din ministerul sănătăţii, scopul acestei comisii fiind „reglementarea acordării autorizaţiilor, vânzării, distribuţiei, importului şi exportului tuturor medicamentelor folosite în scopuri licite în ţară”,
G.
întrucât articolul 22 din Convenţia ONU din 1961prevede că „ori de câte ori din condiţiile specifice dintr-o ţară sau teritoriu al unei ţări semnatare rezultă că interzicerea cultivării macului pentru opium [...] este soluţia cea mai potrivită, după părerea sa, pentru protecţia sănătăţii şi a bunăstării publice şi a împiedicării deturnării drogurilor către traficul ilegal, statul semnatar respectiv interzice cultura în cauză” şi întrucât, date fiind condiţiile predominante în Afganistan, nu se poate garanta că interzicerea reprezintă o soluţie eficientă de control al cultivării macului
H.
întrucât atât Banca Mondială, cât şi Fondul Monetar Internaţional estimează că aproximativ 40% din produsul intern brut din Afganistan este legat, de o manieră sau alta, de opium şi că aproximativ 2,9 milioane de oameni (12,6% din populaţie) sunt angajaţi în sectorul macului,
I.
întrucât doar în şase din cele 34 de provincii afgane nu se cultivă mac şi întrucât mai ales în provincia sudică Helmand, unde atacurile talibanilor împotriva guvernului şi trupelor internaţionale s-au intensificat, suprafaţa de cultură ilegală a macului a ajuns la 69.300 de hectare,
J.
întrucât Uniunea Europeană este cel mai important actor în materie de reducere a ofertei de opium prin proiecte de promovare a unor mijloace alternative de existenţă - acestea reprezentând o necesitate acută pentru supravieţuirea populaţiei - care să înlocuiască culturile ilegale şi întrucât UE ia în considerare şi soluţii mai radicale, cum ar fi controlul prin impunerea eradicării,
K.
întrucât „Consiliul Senlis” din 2005 al Grupului pentru politica de dezvoltare şi securitate a realizat un studiu de fezabilitate privind autorizarea producţiei de opium în Afganistan, care a fost prezentat la Kabul în luna septembrie a aceluiaşi an,
L.
întrucât Organizaţia Mondială a Sănătăţii arată că 10 ţări consumă 80% din produsele derivate din opium disponibile în mod legal în lume, în timp ce, dintre celelalte 180 de state, majoritatea sunt ţări în curs de dezvoltare şi cuprind 80% din populaţia globului şi întrucât CICN a solicitat comunităţii internaţionale să promoveze prescrierea medicală a calmantelor în ţările sărace, unde numărul de persoane infectate cu HIV/SIDA a cunoscut o creştere dramatică şi unde numărul probabil al cazurilor de cancer în viitorii 10 ani este estimat la 15 milioane,
M.
întrucât, conform estimărilor ONU, necesarul de narcotice în Afganistan pe 2007 este de: 15.000g codeină, 375.000g dextropropoxyfen, 7500g difenoxylat, 3000g morfină, 60.000g petidină şi 70.000g de folcodin,
N.
denunţând faptul că rebelii, conducătorii grupurilor armate, talibanii şi grupările teroriste îşi obţin principala sursă de venit în traficul ilegal de droguri,
O.
convins fiind că, pentru a promova şi consolida pacea şi securitatea în Afganistan, prezenţa militară trebuie însoţită de o cooperare civilă din ce în ce mai strânsă, care dea un impuls dezvoltării şi progresului,
P.
convins fiind că promovarea procesului de consolidare a instituţiilor, a democratizării, afirmării statului de drept şi respectului drepturilor şi libertăţilor fundamentale se poate realiza doar cu ajutorul unor politici care nu impun soluţii violente în faţa unor practici neviolente, cum ar fi cazul eradicării forţate a culturilor,
1.
Adresează Consiliului următoarea recomandare:
îndeamnă Consiliul să adopte o poziţie comună, în conformitate cu articolul 15 din Tratatul privind Uniunea Europeană, având ca obiect o strategie anti-drog în Afganistan, care ar trebui să prevadă ca macul produs în scopuri medicale să fie folosit, în cadrul unui proiect pilot gestionat la nivel internaţional, pentru obţinerea de analgezice pe bază de opium destinate pieţei naţionale afgane şi, eventual, acelor ţări care se confruntă cu lipsa de produse derivate din opium.
2.
încredinţează Preşedintelui sarcina de a transmite prezenta recomandare Consiliului şi, spre informare, Comisiei.
