Întrebarea pentru timpul afectat întrebărilor H-0558/2010
adresată Comisiei
Perioada de sesiune: noiembrie 2010
Articolul 116 din Regulamentul de procedură
Georgios Toussas
(GUE/NGL) Subiect: Luarea de ostatici a unor persoane angajate pe bază de contract de muncă la rampa de depozitare a deşeurilor din Salonic
Respingerea în justiţie a recursului introdus de 160 de persoane angajate pe bază de contract de muncă şi care lucrează pentru Asociaţia colectivităţilor locale din Salonic constituie un nou şi grav atentat la dreptul la un loc de muncă stabil şi permanent.
Aceasta ridică grave semne de întrebare cu privire la funcţionarea rampei de depozitare a deşeurilor din Salonic, la Mavrorachi, tratarea biologică a deşeurilor, programele de reciclare şi organizarea parcului ecologic creat pe foste asemenea rampe.
Autorităţile locale au anunţat semnarea unor convenţii bilaterale pentru funcţionarea serviciilor menţionate, perpetuând astfel un fenomen de luare de ostatici atât din punct de vedere politic, cât şi din punctul de vedere al ocupării forţei de muncă, pentru a putea încredinţa tratarea deşeurilor unor întreprinderi private şi a putea concedia mii de lucrători.
Care este poziţia Comisiei cu privire la intenţia Asociaţiei colectivităţilor locale din Salonic de a încredinţa unor întreprinderi private un domeniu atât de important pentru sănătatea publică cum este tratarea deşeurilor, fapt care, dincolo de riscurile pe care le va reprezenta pentru locuitori şi mediu, va duce la concedierea a mii de lucrători şi înlocuirea acestora cu lucrători temporari, supuşi unor contracte elastice şi privaţi de drepturi?
