Răspuns dat de dl Kallas în numele Comisiei
(31 august 2007)
În numele principiului egalităţii de şanse, Comisia doreşte să-i asigure pe distinşii membri că criteriile utilizate pentru alegerea centrelor de examinare sunt identice pentru toate statele membre.
Este adevărat că, în general, este aleasă capitala dar, cu toate acestea, primul criteriu este răspândirea geografică a candidaţilor în baza informaţiei furnizate de către aceştia atunci când se înregistrează pe internet pentru un concurs deschis.
Cu ocazia organizării concursurilor sale deschise, EPSO trebuie să ţină seama de aranjamentele logistice, precum şi de implicaţiile financiare (găsirea unor centre de examinare potrivite, adaptate nevoilor oficiului, cu un cost corespunzător ce se încadrează în buget, spre exemplu), iar capitala este cel mai adesea alegerea cea mai adecvată, printre altele, din punct de vedere al disponibilităţii şi accesibilităţii.
Prin urmare, şi în funcţie de numărul total al candidaţilor, se poate aloca un al doilea sau al treilea centru de examinare în afara capitalei, atunci când este clar că vor exista un număr la fel de mare de candidaţi prezenţi la fiecare centru, pentru ca această decizie să fie viabilă din punct de vedere financiar şi logistic.
În cazul României, răspândirea geografică a candidaţilor pentru ultimele concursuri a indicat în mod clar faptul că majoritatea a provenit din regiunile cele mai apropiate Bucureştiului, dar că numărul de candidaţi proveniţi din regiuni mai îndepărtate nu a fost suficient pentru a justifica deschiderea unui al doilea centru.
Deşi EPSO este conştient de faptul că, pentru a participa la examenele de admitere la concursuri, candidaţii trebuie să călătorească, distinşii membri pot fi siguri că criteriile menţionate anterior asigură un tratament egal pentru toate statele membre.
